
PREFAŢA 


Visul oricărui antropolog este acela de a scoate la 
iveală scheletul complet al unui strămoş al omului. 
Pentru mulţi dintre noi însă acest vis rămîne nerealizat: 
capriciile morţii, îngropării şi fosilizării concură pentru 
a lăsa o sărăcăcioasă şi fragmentată mărturie despre 
preistoria omului. Dinţi, oase disparate, fragmente de 
cranii: în general acestea sînt indiciile de la care se 
pleacă în reconstruirea preistoriei umane. Nu neg 
importanţa unor asemenea mărturii, oricît ar fi de 
incomplete; fără ele ar fi foarte puţine de spus în 
privinţa omului preistoric. Cu atît mai puţin subes¬ 
timez emoţia vie resimţită în prezenţa nemijlocită a 
acestor relicve; ele sînt parte a devenirii noastre, legate 
de noi prin intermediul a nenumărate generaţii în carne 
şi oase. Descoperirea unui schelet complet rămîne însă 
supremul ideal. 

în anul 1969 am fost binecuvîntat cu o şansă extra¬ 
ordinară. Hotărîsem să explorez vechile depozite de 
gresie ce alcătuiesc vasta plajă estică a lacului Turkana, 
din nordul Kenyei. Aceasta a fost prima mea incursiu¬ 
ne independentă în ţara fosilelor. Cu un an înainte, 
survolînd zona cu un mic avion, îmi dădusem seama că 

majoritatea fosilelor vor fi descoperite acolo: acele 
strate erau categoric potenţiale depozite de mărturii ale 
vieţii străvechi — cred că, la vremea respectivă, mulţi 
s-au îndoit de valabilitatea presupunerilor mele. 
Terenul era accidentat, clima neiertător de caldă şi 
uscată; în plus, peisajul mă atrăgea prin frumuseţea sa 
sălbatică. 

Cu sprijinul Societăţii National Geographic, am 
reunit o mică echipă (din care făcea parte şi Meave 
Epps, care ulterior mi-a devenit soţie) pentru a explora 
regiunea. într-o dimineaţă, la cîteva zile după sosirea 
noastră, Meave şi cu mine ne întorceam la tabără după 
o scurtă expediţie de recunoaştere, pe o scurtătură de-a 
lungul unei albii de rîu secate, amîndoi însetaţi şi dor¬ 
nici să evităm canicula miezului de zi. Deodată, am 
zărit, chiar în faţa noastră, zăcînd pe nisipul portocaliu, 
un craniu fosilizat intact, cu orbitele goale îndreptate 
către noi. Avea, fără îndoială, forma unui craniu de om. 
Deşi trecerea anilor mi-a răpit amintirea exactă a cuvin¬ 
telor pe care i le-am spus lui Meave în acel moment, ştiu 
că am exprimat un amestec de bucurie şi neîncredere 
faţă de ceea ce ne apăruse în cale. 

Craniul, pe care l-am identificat imediat ca apar- 
ţinînd unui Australopithecus boisei, o specie de ho- 
minid de mult stinsă, ieşise de curînd la iveală din 
sedimentele prin care cursul de apă sezonier îşi croise 
drumul. Expus pentru prima oară luminii soarelui după 
ce fusese îngropat, acum 1,75 de ani milioane ani, acest 
exemplar era unul dintre puţinele cranii umane 
străvechi intacte descoperite pînă atunci. Dacă mai 
rămînea cîteva săptămîni expus aşa, ploile torenţiale ar 
fi umplut albia seacă a rîului cu şuvoaie învolburate, iar 
dacă Meave şi cu mine nu am fi găsit-o, fragila relicvă 
ar fi fost cu siguranţă distrusă de puhoi. Şansele ca noi 
să trecem pe acolo exact la momentul potrivit spre a 

recupera pentru ştiinţă fosila atît de mult timp îngro¬ 
pată fuseseră minime. 

Printr-o ciudată coincidenţă, am făcut această des¬ 
coperire la un deceniu — aproape în aceeaşi zi — de 
cînd mama mea, Mary Leakey, găsise un craniu similar 
în defileul Olduvai din Tanzania (acel craniu fusese 
însă un înspăimîntător joc de puzzle paleolitic, fiind 
necesară reconstituirea sa din sute de fragmente). Se 
pare că moştenisem legendarul „noroc al familiei 
Leakey“, noroc de care se bucuraseră din plin atît Mary 
cît şi Louis, tatăl meu. într-adevăr, norocul mi-a surîs 
şi în continuare, astfel încît expediţiile la lacul Turkana 
conduse ulterior de mine s-au soldat cu descoperirea 
multor altor fosile umane, inclusiv a celui mai vechi 
craniu intact aparţinînd genului Homo, ramură a fami¬ 
liei hominidelor din care era posibil să fi evoluat omul 
modern, Homo sapiens. 

Deşi în tinereţe am jurat să nu mă las antrenat în 
vînătoarea de fosile — nedorind să stau în umbra 
reputaţilor mei părinţi — magia acestei aventuri m-a 
acaparat şi pe mine. Vechile şi aridele depozite de fosile 
est-africane care ascund rămăşiţele strămoşilor noştri, 
sînt de o frumuseţe aparte, de netăgăduit, fiind în 
acelaşi timp periculoase şi necruţătoare. Căutarea fosi¬ 
lelor şi străvechilor unelte de piatră este adesea pre¬ 
zentată ca o experienţă romantică şi are cu siguranţă şi 
asemenea aspecte, însă este în acelaşi timp o ştiinţă în 
care datele fundamentale trebuie recuperate de la sute 
de mii de kilometri distanţă de confortul laboratorului. 
Este o întreprindere temerară şi solicitantă fizic — o 
acţiune logistică de care depinde cîteodată siguranţa 
vieţii oamenilor. Am descoperit că am aptitudini de 
organizator, reuşind să realizez acţiuni în circumstanţe 
dificile atît din punct de vedere personal cît şi material. 
Numeroasele descoperiri importante făcute pe plaja 

estică a lacului Turkana m-au atras într-o profesie pe 
care altădată o ocolisem; în plus, lor le datorez şi re¬ 
putaţia mea de antropologie. Cu toate acestea, visul 
suprem — descoperirea unui schelet complet — con¬ 
tinuă să mă ocolească. 

La sfîrşitul verii anului 1984, cu răsuflarea tăiată de 
bucurie dar şi cu realismul datorat experienţei, colegii 
mei şi cu mine am văzut visul transformîndu-se în reali¬ 
tate. în acel an hotărîsem să explorăm pentru prima 
oară plaja vestică a lacului. în ziua de 23 august, 
Kamoya Kimen, cel mai vechi prieten şi coleg al meu, 
a reperat un mic fragment aparţinînd unui craniu 
străvechi printre pietricelele de pe un povîrniş aflat în 
apropierea unui îngust făgaş săpat de un rîu sezonier. 
Cu băgare de seamă am început să căutăm celelalte 
fragmente ale craniului şi curînd am găsit mai mult 
decît am avut îndrăzneala să sperăm. în timpul celor 
cinci campanii de escavări care au urmat acestei 
descoperiri, însumînd mai mult de şapte luni de teren, 
echipa noastră a dizlocat în căutările sale o mie cinci 
sute de tone de sedimente. Am scos la iveală ceea ce 
urma să se dovedească a fi scheletul complet al unui 
individ care murise la marginea lacului cu mai bine de 
1,5 milioane de ani în urmă. Botezat de noi „Turkana 
boy“ (băiatul de la Turkana), el avea doar nouă ani 
atunci cînd a murit; cauza morţii sale rămîne un mister. 

A fost o experienţă într-adevăr extraordinară, aceea 
de a scoate la lumină un os fosilizat după altul: braţele, 
picioarele, vertebrele, coastele, oasele pelviene, maxi¬ 
larul, dinţii şi bucăţi din craniu. Scheletul băiatului 
începea să prindă formă, reasamblat după ce zăcuse 1,6 
milioane ani în chip de fragmente disparate. Este cel 
mai complet schelet cunoscut în analele fosilelor umane 
pre-neanderthaliene mai vechi de 100 000 ani. Trecînd 
peste emoţia cauzată de o asemenea descoperire, eram 

conştienţi că ea putea aduce însemnate lămuriri asupra 
unei perioade critice din preistoria umană. 

înainte de a continua povestea, se impun cîteva 
cuvinte despre jargonul antropologiei. Cîteodată, 
avalanşa de termeni de specialitate poate fi atît de mare 
încît înţelegerea textului este accesibilă doar celor mai 
buni specialişti în domeniu. Voi evita cît mai mult cu 
putinţă un asemenea jargon. Fiecare dintre nume¬ 
roasele specii aparţinînd familiei preistorice a omului 
are o denumire ştiinţifică şi folosirea acestor denumiri 
nu se poate evita. Familia speciilor umane are şi ea un 
nume: hominid. Mulţi colegi preferă să folosească 
termenul de „hominid" pentru toate speciile umane 
ancestrale. Ei consideră că termenul „om“ nu ar trebui 
folosit decît pentru a desemna oameni ca noi. Cu alte 
cuvinte, singurele hominide care pot fi desemnate 
drept „oameni" sînt cele care posedă acelaşi nivel de 
inteligenţă, acelaşi simţ moral şi capacitate de intro¬ 
specţie conştientă ca şi noi. 

Eu privesc această problemă din altă perspectivă. 
Sînt de părere că apariţia locomoţiei bipede a deosebit 
vechile hominide de alte maimuţe superioare din acea 
vreme şi a fost determinantă pentru evoluţia ulterioară 
a omului. O dată ce îndepărtatul nostru strămoş a 
devenit o maimuţă bipedă, multe alte inovaţii evolutive 
au devenit posibile, putînd duce la apariţia genului 
Homo. Din această cauză găsesc justificată folosirea 
termenului de „oameni" pentru toate hominidele. 
Susţinînd aceste lucruri nu vreau să sugerez că toate 
speciile umane ancestrale au cunoscut complexitatea 
mentală pe care o avem noi astăzi. în sensul său cel 
mai strict, termenul „om" se referă pur şi simplu la 
maimuţe superioare care au adoptat o poziţie verticală 
în timpul locomoţiei — maimuţele bipede. Voi adopta 
acest înţeles în paginile ce urmează, atrăgînd atenţia 

atunci cînd îl folosesc pentru a descrie trăsături ce 
caracterizează în exclusivitate omul modern. 

„Turkana boy“ era un reprezentant al speciei Homo 
erectus — o specie deosebit de importantă pentru isto¬ 
ria evoluţiei omului. Dovezile de diferite provenienţe 
— unele genetice, altele fosile — ne arată că primele 
specii de oameni au apărut acum circa şapte milioane 
de ani. în momentul în care Homo erectus şi-a făcut 
apariţia, acum aproape două milioane de ani, preistoria 
umană avea deja o vechime considerabilă. Nu ne este 
cunoscut încă modul în care multe dintre speciile 
umane au trăit şi dispărut înaintea apariţiei lui Homo 
erectus: au existat cel puţin şase asemenea specii şi 
poate chiar de două ori mai multe. Ştim în schimb că, 
deşi bipede, toate speciile umane anterioare lui Homo 
erectus au avut în multe privinţe trăsături net simiene. 
Aveau un creier relativ mic, feţe prognate (cu maxilare 
proeminente), iar forma corpului lor aducea mai 
degrabă cu cea a maimuţelor decît cu cea umană, cu 
torsul cilindric, gîtul scurt, fără talie marcată. La Homo 
erectus, la care dimensiunile creierului au crescut, faţa 
s-a aplatizat iar corpul a căpătat o alură mai atletică. 
Evoluţia lui Homo erectus a presupus cîştigarea a 
numeroase trăsături fizice pe care le regăsim la omul 
modern: preistoria omului a cunoscut cu siguranţă un 
moment de cotitură majoră acum două milioane de ani. 

Homo erectus a fost prima specie de om care a 
folosit focul, a adoptat vînătoarea ca pe un semnificativ 
mijloc de subzistenţă, a fost capabil să alerge la fel ca 
oamenii moderni, a fabricat unelte din piatră după un 
tipar mintal bine definit şi a fost primul care şi-a extins 
arealul dincolo de hotarele Africii. Nu ştim exact dacă 
Homo erectus poseda abilităţi verbale, dar există dovezi 
favorabile în acest sens. De asemenea, nu ştim, şi proba¬ 
bil nu vom şti niciodată, dacă aceste specii au avut în 

vreo anumită măsură conştiinţă de sine, o formă de 
conştiinţă asemănătoare celei umane; părerea mea este 
că au avut. Este inutil să menţionez faptul că limbajul 
şi conştiinţa, unele dintre cele mai preţuite calităţi ale 
lui Homo sapiens, nu lasă, din nefericire, nici o urmă 
în relicvele preistorice. 



Figura 0.1 Principalele depozite de fosile. Primele descoperiri 
de fosile umane străvechi au fost făcute în regiunea grotelor din 
Africa de Sud, începînd cu anul 1924. Ulterior, începînd din 
1959, importante descoperiri s-au făcut în estul Africii (Tan¬ 
zania, Kenya şi Etiopia). 

Ţelul antropologului este acela de a înţelege eveni¬ 
mentele evolutive care au transformat o fiinţă asemă¬ 
nătoare unei maimuţe în oameni ca noi. Aceste 
evenimente au fost descrise, în mod romantic, ca o mare 
piesă de teatru cu omenirea care se naşte în rolul eroului 
principal. Realitatea este probabil mai prozaică, con- 



12 ORIGINEA OMULUI 


diţionată de schimbările ecologice şi climatice, şi nu o 
aventură epică ducînd spre schimbare. Toate acestea nu 
ne fac să privim transformarea cu mai puţin interes. O 
binecuvîntată curiozitate în privinţa celor ce ne încon¬ 
joară şi a locului nostru în natură ne caracterizează 
specia. Vrem să ştim — avem nevoie să ştim — cum de 
am ajuns să fim ceea ce sîntem şi care ne este viitorul. 
Fosilele pe care le găsim stabilesc legătura materială 
între noi şi trecutul nostru şi ne provoacă să interpretăm 
indiciile cuprinse în ele ca pe o cale de înţelegere a 
naturii şi a pulsului istoriei noastre evolutive. 

Pînă cînd însă nu vor mai fi descoperite şi analizate 
încă multe alte relicve ale preistoriei umane, nici un 
antropolog nu va putea descrie cu siguranţă, pînă la 
ultimul detaliu, modul în care s-au petrecut lucrurile. 
Cercetătorii sînt în mare măsură de acord asupra felului 
în care, în linii mari, a decurs preistoria umană. Patru 
etape-cheie pot fi în mod sigur identificate. 

Prima a fost originea familiei umane însăşi, acum 
circa şapte milioane de ani, cînd a apărut o specie cu 
aspect simian şi cu locomoţie bipedă. A doua etapă a 
constituit-o proliferarea speciilor bipede, proces pe care 
biologii îl numesc radiaţie adaptativă. Cu şapte pînă la 
două milioane de ani în urmă au apărut numeroase 
specii diferite de maimuţe bipede, fiecare adaptată la 
condiţii ecologice uşor diferite. Printre acestea, a exis¬ 
tat una care cu două-trei milioane de ani în urmă a 
dobîndit un creier semnificativ mai voluminos. Mărirea 
dimensiunilor cerebrale caracterizează cea de-a treia 
etapă şi semnalează apariţia genului Homo, acea ramură 
a arborelui genealogic uman care a dus spre Homo 
erectus şi în final spre Homo sapiens. A patra etapă a 
constituit-o apariţia oamenilor actuali — a oamenilor ca 
noi, înzestraţi cu vorbire, conştiinţă, imaginaţie artistică 
şi capabili de inovaţie tehnologică într-o măsură 
nemaiîntîlnită în natură. 

în jurul acestor patru evenimente-cheie va fi constru¬ 
ită relatarea ştiinţifică a cărţii de faţă. Aşa cum vă veţi 
putea da seama, cercetînd preistoria umană noi ne între¬ 
băm nu numai ce s-a întîmplat şi cînd, dar şi de ce au 
avut loc toate acestea. Noi şi strămoşii noştri sîntem 
studiaţi în contextul unui scenariu evolutiv, la fel cum am 
fi procedat pentru a cerceta evoluţia elefanţilor sau a 
cailor. Asta nu înseamnă a nega faptul că Homo sapiens 
este deosebit în numeroase privinţe: multe ne despart 
chiar şi de cea mai apropiată rudă a noastră în procesul 
evoluţiei — cimpanzeul —, însă am început să înţelegem 
legătura noastră cu natura din perspective biologice. 

în ultimele trei decenii domeniul nostru a cunoscut 
progrese extraordinare ca rezultat al descoperirii de fo¬ 
sile fără precedent şi al noilor metode de interpretare şi 
integrare a indiciilor oferite de acestea. Ca în orice altă 
ştiinţă, există şi în antropologie numeroase, oneste, şi cîte- 
odată puternice discordanţe între opiniile specialiştilor. 
Acestea se nasc uneori din insuficienţa datelor asupra 
formei fosilelor şi uneltelor din piatră, iar alteori din folo¬ 
sirea unor metode de interpretare neadecvate. Există 
aşadar numeroase probleme ale istoriei omenirii cărora 
nu li s-au dat încă răspunsuri definitive, cum ar fi: Care 
este forma precisă a arborelui genealogic uman ? Cînd 
a apărut pentru prima oară graiul articulat ? Care a fost 
cauza creşterii dramatice a dimensiunilor cerebrale din 
timpul preistoriei umane ? în capitolele ce urmează voi 
arăta unde şi de ce există divergenţe de opinie, iar 
uneori vă voi supune atenţiei şi propria mea părere. 

Am avut şansa, pentru care sînt recunoscător, ca în 
decursul a peste două decenii dedicate antropologiei 
să colaborez cu numeroşi colegi de valoare. Aş dori să 
aduc mulţumiri deosebite lui Kamoya Kimen şi Alan 
Walker, precum şi soţiei mele, Meave, care mi-a fost un 
extraordinar coleg şi prieten, cu deosebire în perioadele 
cele mai dificile. 






CAPITOLUL 1 


Primii oameni 


Antropologii au fost mult timp fascinaţi de calităţile 
aparte ale lui Homo Sapiens, cum ar fi limbajul, abilităţi 
tehnice deosebite şi capacitatea de a emite judecăţi 
morale. Una dintre cele mai semnificative schimbări 
survenite în antropologia ultimilor ani a fost admiterea 
faptului că, în pofida tuturor acestor calităţi, înrudirea 
noastră cu maimuţele africane este totuşi foarte strînsă. 
Care a fost cauza acestei importante modificări de ati¬ 
tudine ? în acest capitol voi prezenta modul în care 
ideile lui Charles Darwin privind natura deosebită a 
omului timpuriu au influenţat antropologii timp de 
mai bine de un secol şi cum noile cercetări au demon¬ 
strat apropierea noastră evolutivă de maimuţele 
africane, obligîndu-ne să admitem un punct de vedere 
asupra locului pe care îl ocupăm în natură foarte diferit 
de acela cu care fuseserăm obişnuiţi. 

în 1859, în lucrarea sa Origins of Species (Originea 
speciilor), Charles Darwin a evitat cu grijă extrapolarea 
implicaţiilor evoluţiei şi în cazul omului; o frază de 
atenţionare a fost adăugată în ediţiile ulterioare: 
„Lumina se va răsfrînge, în cele din urmă, asupra origi¬ 
nii omului şi istoriei sale.“ El a reluat pe larg această 
idee într-o altă carte, The Descent of Man (Descendenţa 

omului), publicată în 1871. Tratînd ceea ce constituia 
încă un subiect sensibil, el a ridicat doi adevăraţi stîlpi 
de susţinere pentru structura teoretică a antropologiei. 
Primul se referea la locul unde a apărut pentru prima 
dată omul (puţini i-au dat crezare atunci, însă ulterior 
s-a dovedit că avea dreptate), iar al doilea privea felul 
sau forma evoluţiei umane. Versiunea lui Darwin despre 
modul în care a decurs evoluţia noastră a dominat 
antropologia pînă acum cîţiva ani, cînd s-a dovedit a fi 
eronată. 

Leagănul omenirii, spunea Darwin, a fost Africa. 
Raţionamentul său era simplu: 

în orice mare regiune a lumii, mamiferele existente sînt 
strîns înrudite cu toate speciile originare din zona 
respectivă. De aceea, este foarte probabil ca Africa să fi 
fost iniţial populată de maimuţe superioare astăzi dis¬ 
părute, înrudite strîns cu gorila şi cimpanzeul: şi cum aceste 
două specii sînt astăzi cele mai apropiate rude ale omului, 
este mai plauzibil să presupunem că strămoşii noştri tim¬ 
purii au trăit pe continentul african decît în altă parte. 

Trebuie reţinut faptul că atunci cînd Darwin scria 
aceste rînduri încă nu fuseseră găsite nicăieri fosile de 
oameni timpurii; concluzia sa era în întregime intuitivă. 
Singurele fosile umane cunoscute în vremea lui Darwin 
aparţineau Omului de Neanderthal din Europa datînd 
însă dintr-o perioadă relativ tîrzie a evoluţiei umane. 
Sugestia lui Darwin a displăcut profund antropologilor, 
nu în ultimul rînd deoarece Africa tropicală era încă pri¬ 
vită cu dispreţul colonizatorului: „Continentul Negru" 
era considerat un loc total nepotrivit pentru a fi găzduit 
apariţia unei fiinţe atît de nobile ca Homo sapiens. Cînd 
noi fosile umane au început să fie descoperite în Europa 
şi Asia, la sfîrşitul secolului trecut, ipoteza unei origini 

africane a început să fie şi mai dispreţuită. Această ati¬ 
tudine a fost dominantă timp de mai multe decenii. în 
1931, cînd tatăl meu a împărtăşit mentorilor săi de la 
Universitatea din Cambridge planul de a porni în 
căutarea originii omului în estul Africii, el a fost supus 
unor mari presiuni menite a-1 convinge să-şi deplaseze 
interesul către Asia în loc de Africa. Hotărîrea lui Louis 
Leakey se datora în parte argumentaţiei lui Darwin, 
dar cu siguranţă şi faptului că se născuse şi crescuse în 
Kenya. Făcînd abstracţie de sfaturile cercetătorilor de 
la Cambridge, el a pornit să dovedească faptul că estul 
Africii reprezintă o zonă vitală în istoria evoluţiei 
noastre timpurii. Vehemenţa sentimentului anti-african 
al antropologilor ne pare astăzi bizară, dat fiind marele 
număr de fosile de oameni timpurii care au fost 
descoperite în ultimii ani pe acest continent. Acest 
episod este însă în măsură să ne reamintească faptul că 
oamenii de ştiinţă sînt adesea ghidaţi nu numai de 
raţiune, ci şi de sentimente. 

Cea de a doua concluzie majoră expusă de Darwin 
în The Descent of Man este aceea că trăsăturile distinc¬ 
tive importante ale omului — locomoţia bipedă, abili¬ 
tăţile tehnice şi creierul mărit — au apărut în paralel. El 
scria: 

Dacă eliberarea membrelor superioare şi poziţia verticală 
constituie astăzi avantaje pentru om, atunci nu văd de ce 
nu ar fi fost la fel de avantajos pentru strămoşii omului 
să fi devenit din ce în ce mai verticali sau bipezi. Mem¬ 
brele superioare ar fi putut cu greu deveni îndeajuns de 
apte pentru a făuri arme sau pentru a arunca pietre ori 
suliţe cu un scop anume, atîta vreme cît ar fi fost folosite 
pentru a susţine întreaga greutate a corpului, sau atîta 
vreme cît ar fi fost specializate pentru căţărarea în copaci. 

Darwin susţinea deci că evoluţia neobişnuitului 
nostru mod de locomoţie a fost strîns legată de 
începerea producerii armelor de piatră. El a mers mai 
departe, legînd aceste modificări evolutive şi de apariţia 
caninilor de tip uman, neobişnuit de mici comparativ 
cu colţii maimuţelor. „Strămoşii îndepărtaţi ai omului 
trebuie să fi posedat canini foarte dezvoltaţi, scria el în 
The Descent of Man, dar pe măsură ce, treptat, ei s-au 
obişnuit să folosească pietre, bîte sau alte arme pentru 
a lupta împotriva inamicilor sau rivalilor, fălcile şi dinţii 
au început să fie, probabil, din ce în ce mai rar folosiţi. 
Astfel, ei şi-au redus dimensiunile." 

Aceste creaturi bipede, mînuitoare de arme, au 
dezvoltat un sistem social caracterizat prin interac¬ 
ţiuni mai intense, ceea ce presupune, aşa cum susţine 
Darwin, că posedau un intelect mai evoluat. Cu cît 
mai inteligenţi deveneau strămoşii noştri, cu atît 
creştea şi complexitatea tehnologică şi socială a vieţii 
lor, presupunînd în schimb un intelect şi mai dez¬ 
voltat; şi tot aşa, evoluţia fiecărei trăsături le alimenta 
pe celelalte. Această ipoteză, a „evoluţiei înlănţuite", 
constituia un foarte limpede scenariu privind originea 
omului şi a devenit fundamentală pentru dezvoltarea 
antropologiei. 

Potrivit acestui scenariu, specia umană a fost mai 
mult decît o simplă maimuţă bipedă: ea poseda deja 
unele dintre trăsăturile pe care le preţuim astăzi la 
Homo sapiens. Această imagine a fost atît de puternică 
şi plauzibilă, încît antropologii ar fi fost capabili să 
construiască pe seama ei ipoteze convingătoare încă 
mult timp de atunci încolo. Scenariul a trecut însă din¬ 
colo de ştiinţă: dacă diferenţierea evolutivă între om 
şi maimuţă a fost în acelaşi timp bruscă şi foarte veche, 
atunci sîntem separaţi de restul naturii printr-o 
distanţă considerabilă. Acest punct de vedere era foarte 

confortabil pentru partizanii ideii că Homo sapiens 
este o creatură cu totul specială. 

Această convingere a fost larg răspîndită printre 
oamenii de ştiinţă din vremea lui Darwin şi este încă 
bine reprezentată chiar şi în acest secol. Spre exemplu, 
naturalistul englez din secolul al XlX-lea Alfred 
Russel Wallace — care a dedus şi el, independent de 
Darwin, teoria selecţiei naturale — a evitat aplicarea 
acestei teorii în cazul acelor aspecte ale naturii pe care 
le considerăm un apanaj exclusiv al omului. El con¬ 
sidera oamenii prea inteligenţi, prea rafinaţi, prea 
sofisticaţi pentru a putea fi produsul unei „simple" 
selecţii naturale. Vînătorii-culegători primitivi nu ar 
fi avut nevoie, din punct de vedere biologic, de aceste 
calităţi, gîndea el, astfel încît ele nu ar fi putut să apară 
ca urmare a acţiunii selecţiei naturale. El presupunea 
că trebuie să fi intervenit o putere supranaturală pentru 
a-i face pe oameni atît de deosebiţi. Lipsa de încredere 
în puterea selecţiei naturale, manifestată de Wallace, 
l-a întristat puternic pe Darwin. 

Paleontologul scoţian Robert Broom — a cărui acti¬ 
vitate de pionierat, desfăşurată între anii ’30 şi ’40 în 
Africa de Sud, a contribuit la consacrarea Africii ca lea¬ 
găn al omenirii — a exprimat şi el convingeri solide asu¬ 
pra caracterului unic al naturii umane. El credea că 
Homo sapiens este produsul final al evoluţiei, restul natu¬ 
rii fiind modelat în exclusivitate în scopul de a-1 servi. 
La fel ca şi Wallace, Broom căuta la originea speciei 
noastre dovada intervenţiei forţelor supranaturale. 

în conştiinţa unor cercetători ca Wallace şi Broom 
se dădea o luptă între forţe antagonice, una de natură 
intelectuală, cealaltă — afectivă. Ei acceptau ideea că 
Homo sapiens a provenit din natură, pur şi simplu în 
urma unui proces evolutiv, dar credinţa lor în spirituali¬ 
tatea sau esenţa transcendentă a umanităţii îi determina 

să dea evoluţiei explicaţii care menţineau ideea unicităţii 
omului. „Preceptele" evoluţioniste incluse în descrierea 
originii omului făcută d'* către Darwin în 1871 lăsau loc 
unui asemenea raţionament. Cu toate că Darwin nu a 
invocat intervenţia supranaturală, în scenariul său evo¬ 
lutiv oamenii erau din capul locului consideraţi cu totul 
deosebiţi de simplele maimuţe. 

Teoria lui Darwin a rămas influentă pînă acum puţin 
mai mult de zece ani, fiind cauza unei dispute majore 
privind momentul apariţiei omului. Voi descrie pe scurt 
această dispută, deoarece ea ilustrează atracţia pe care 
a exercitat-o ipoteza darwiniană a evoluţiei în lanţ; în 
acelaşi timp, ea marchează sfîrşitul influenţei exerci¬ 
tate de Darwin asupra gîndirii antropologice. 

în 1961 Elwyn Simons, aflat pe atunci la Universi¬ 
tatea Yale, a publicat o lucrare ştiinţifică de referinţă în 
care anunţa că prima specie de hominid a fost o mică 
fiinţă asemănătoare unei maimuţe, numită Ramapi- 
thecus. Singura fosilă de Ramapithecus cunoscută la 
acea vreme era reprezentată de fragmente ale unui maxi¬ 
lar superior, găsite în 1932, în India, de către un tînăr 
cercetător de la Yale, G. Edward Lewis. Simons obser¬ 
vase că măselele (molarii şi premolarii) erau oarecum 
asemănătoare cu cele umane, în sensul că erau mai 
degrabă netede decît colţuroase, aşa cum sînt măselele 
de maimuţe. Mai observase că, faţă de cei ai maimu¬ 
ţelor, caninii erau mai scurţi şi mai puţin ascuţiţi. El a 
afirmat că restaurarea acelui maxilar superior îi va 
revela o formă tipică de maxilar uman — o formă de arc 
uşor lărgit spre partea posterioară, şi nu de litera „U“, 
ca la maimuţele actuale. 

în acea vreme, David Pilbeam, un antropolog bri¬ 
tanic de la Universitatea din Cambridge, s-a alăturat 
lui Simons la Yale şi împreună au descris acele trăsături 
anatomice ale maxilarului de Ramapithecus presupuse 

a fi asemănătoare cu cele ale maxilarului uman. Ei au 
depăşit însă hotarele anatomiei şi au sugerat, bazîndu-se 
numai pe studiul fragmentelor de maxilar, că Ramapi- 
thecus se deplasa în poziţie verticală, biped, vîna şi trăia 
într-un mediu social complex. Argumentaţia lor se ase¬ 
măna cu cea a lui Darwin: prezenţa unei trăsături de 
tip hominid (forma dinţilor) implica automat existenţa 
tuturor celorlalte trăsături. Astfel, ceea ce a fost inter¬ 
pretat ca fiind prima specie de hominid a ajuns în final 
să fie privit ca un animal cultural — o versiune primi¬ 
tivă a oamenilor moderni mai degrabă decît o maimuţă 
aculturală. 

Sedimentele din care au fost recuperate primele 
fosile de Ramapithecus aveau aceeaşi vîrstă cu cele 
aparţinînd aceluiaşi gen care au furnizat descoperirile 
ulterioare din Asia şi Africa. Ca urmare, Simons şi Pil- 
beam au concluzionat că primii oameni au apărut acum 
cel puţin cincisprezece milioane de ani, dar mai proba¬ 
bil acum treizeci de milioane de ani, acest punct de 
vedere fiind admis de marea majoritate a antropolo¬ 
gilor. Mai mult, acceptarea unei origini atît de înde¬ 
părtate plasa omul la o distanţă confortabilă de restul 
naturii, idee pe care mulţi au întîmpinat-o favorabil. 

La sfîrşitul anilor ’60, doi biochimişti de la Univer¬ 
sitatea din Berkeley, California, Allan Wilson şi Vin- 
cent Sarich, ajungeau la o concluzie cu totul diferită 
privitoare la prima specie de oameni. în loc să lucreze 
cu fosile, ei au comparat structura anumitor proteine 
sangvine de la oamenii actuali cu cea de la maimuţele 
africane. Scopul lor era acela de a determina gradul în 
care structura proteinelor umane diferă de cea a mai¬ 
muţelor — o diferenţă care ar trebui să crească în timp 
cu o rată măsurabilă, ca urmare a mutaţiilor. Cu cît 
numărul de mutaţii care s-au acumulat în aceste struc¬ 
turi este mai mare, cu atît înseamnă că oamenii şi 

maimuţele au fost mai mult timp specii distincte. 
Wilson şi Sarich au calculat rata mutaţiilor, fiind astfel 
în măsură să folosească datele oferite de proteinele 
sangvine sub forma unui „ceas molecular". 

Potrivit „ceasului molecular", reieşea că prima 
specie umană ar fi apărut abia acum cinci milioane de 
ani, concluzie care era în profund dezacord cu cele 
cinsprezece-treizeci de milioane de ani postulate în 
teoriile antropologice consacrate. Datele obţinute de 
Wilson şi Sarich arătau, în acelaşi timp, că structurile 
proteinelor sangvine de la oameni, cimpanzei şi gorile 
diferă în aceeaşi măsură unele de altele. Cu alte 
cuvinte, acum circa cinci milioane de ani s-a produs un 
eveniment evolutiv anume, care a făcut ca un strămoş 
comun să dea trei linii descendente diferite — o sepa¬ 
rare care a dus nu numai la apariţia omului modern, 
ci şi a gorilelor sau cimpanzeilor actuali. Şi această 
concluzie era în contradicţie cu convingerile majorităţii 
antropologilor. Conform teoriilor convenţionale, cim¬ 
panzeii şi gorilele sînt rude mai apropiate între ele 
decît cu oamenii, de care se află la o distanţă filoge- 
netică foarte mare. Dacă interpretarea datelor mole¬ 
culare se dovedea corectă, atunci antropologii trebuiau 
să se obişnuiască cu ideea unei înrudiri biologice mult 
mai strînse între om şi maimuţă decît cea pe care 
păreau dispuşi să o accepte. 

S-a declanşat astfel o dispută înverşunată, în care 
antropologii şi biochimiştii îşi criticau unii altora 
metodele ştiinţifice folosind cel mai dur limbaj cu 
putinţă. Concluzia lui Wilson şi Sarich a fost criticată 
pînă la desfiinţare, unul dintre motivele invocate fiind 
acela că „ceasul" lor molecular nu permitea identifi¬ 
carea cu precizie a momentelor în care au avut loc 
diferitele evenimente evolutive. Pe de altă parte, Wilson 
şi Sarich susţineau că antropologii au exagerat ba- 

zîndu-se pe trăsături anatomice fragmentare, de 
amănunt, ajungînd de aceea la concluzii lipsite de vala¬ 
bilitate. La acea vreme eram şi eu de partea comunităţii 
antropologice, socotind că Wilson şi Sarich greşeau. 

Controversa a durat mai mult de un deceniu, timp 
în care au fost aduse, de către Wilson şi Sarich, dar şi 
de către alţi cercetători, din ce în ce mai multe dovezi 
de ordin molecular. Marea majoritate a acestor noi date 
veneau să confirme ipoteza originală emisă de Wilson 
şi Sarich. Sub greutatea acestei argumentaţii opinia 
antropologilor a început să se modifice; schimbarea se 
producea însă lent. în cele din urmă, la începutul anilor 
’80, descoperirea unor specimene fosile mult mai com¬ 
plete, asemănătoare cu Ramapithecus, în Pakistan de 
către Pilbeam şi echipa sa, iar în Turcia de către Peter 
Andrews şi colaboratorii săi de la Muzeul de Istorie 
Naturală din Londra, a rezolvat această problemă. 

Primele fosile de Ramapithecus sînt într-adevăr 
asemănătoare în unele privinţe cu omul; cu toate 
acestea nu era vorba despre o specie umană. A recon¬ 
stitui legăturile filogenetice pornind de la dovezi extrem 
de fragmentare este mai greu decît pare şi multe sînt 
capcanele în care un neavizat poate să cadă. Simons şi 
Pilbeam au căzut într-o astfel de capcană, neţinînd cont 
de faptul că asemănarea anatomică nu implică neapărat 
înrudirea filogenetică. Cele mai complete exemplare, 
provenite din Pakistan şi Turcia, au relevat faptul că 
trăsăturile cu adevărat asemănătoare celor umane nu 
erau concludente. Maxilarul de Ramapithecus avea 
forma literei „V“, şi nu de arc; aceasta, ca şi alte carac¬ 
teristici, arăta că era de fapt o specie de maimuţă primi¬ 
tivă (maxilarul maimuţelor actuale are forma literei 
,,U“). Ramapithecus a dus o viaţă arboricolă, la fel ca 
urmaşul său, urangutanul, nefiind o maimuţă bipedă şi 
cu atît mai puţin un vînător-culegător primitiv. Chiar 

şi cei mai încăpăţînaţi susţinători ai ideii apartenenţei 
lui Ramapithecus la hominide au acceptat, în urma 
impactului cu noile evidenţe, faptul că ei greşiseră, iar 
Wilson şi Sarich avuseseră dreptate: prima specie de 
maimuţă bipedă, fondatoarea familiei umane, a apărut 
recent şi nu în trecutul foarte îndepărtat. 


Maimuţe Maimuţe Maimuţe Maimuţe 



FIGURA 1.1 Dovezi de ordin molecular. înainte de anul 1967, 
antropologii au interpretat vestigiile fosile ca indicînd o 
divergenţă evolutivă străveche între oameni şi maimuţe, 
petrecută cu cel puţin cincisprezece milioane de ani în urmă. In 
acelaşi an, dovezile moleculare care au fost prezentate au 
demonstrat că această divergenţă a fost mult mai recentă, datînd 
de acum circa cinci milioane de ani. Antropologii au opus 
rezistenţă acestor noi dovezi, fiind în cele din urmă obligaţi să 
le recunoască valabilitatea. 

Cu toate că în primul lor articol Wilson şi Sarich 
avansaseră ideea că acest eveniment data de acum cinci 
milioane de ani, actualul consens al dovezilor molecu¬ 
lare măreşte acest interval la aproape şapte milioane de 

ani. Totuşi, nu a existat nici o retractare la ipoteza 
apropierii biologice dintre om şi maimuţa africană. 
Dimpotrivă, această înrudire ar putea fi încă şi mai 
strînsă decît s-a presupus. Deşi unii geneticieni sînt în 
continuare de părere că datele moleculare dovedesc o 
separare a trei direcţii evolutive diferite (oamenii, cim¬ 
panzeii şi gorilele) pornind de la un strămoş comun, 
alţii văd lucrurile în mod diferit. în opinia lor, oamenii 
şi cimpanzeii sînt rude foarte apropiate între ele, gorila 
fiind filogenetic mai îndepărtată. 

Controversa legată de Ramapithecus a influenţat 
antropologia în două privinţe. Mai întîi, a demonstrat 
cît de periculos poate fi să tragi concluzia unei origini 
filogenetice comune pornind exclusiv de la trăsături 
anatomice comune. în al doilea rînd, a demascat nocivi¬ 
tatea acceptării oarbe a „preceptelor" darwinismului. 
Simons şi Pilbeam au atribuit lui Ramapithecus un anu¬ 
mit mod de viaţă bazîndu-se exclusiv pe cunoaşterea 
formei caninilor săi: fiindcă exista o caracteristică de 
hominid, s-a presupus automat că toate celelalte carac¬ 
teristici trebuiau să fie şi ele prezente. Dovedirea 
neapartenenţei lui Ramapithecus la hominide i-a făcut 
pe antropologi să înceapă să se îndoiască de darwinism. 

înainte de a urmări traiectoria acestei revoluţii 
antropologice, ar trebui să trecem rapid în revistă cîteva 
dintre ipotezele propuse de-a lungul anilor pentru 
explicarea modului în care a apărut prima specie de ho¬ 
minid. Este interesant de remarcat că adeseori, atunci 
cînd o nouă ipoteză cîştigă popularitate, acest lucru se 
datoreşte climatului social al vremii. Spre exemplu, 
Darwin considera fabricarea armelor de piatră drept un 
element important pentru abordarea evoluţionistă a 
tehnologiei, a locomoţiei bipede şi a creierului uman cu 
dimensiuni mărite. Ipoteza reflecta cu siguranţă con- 

cepţia vremii, conform căreia viaţa este o bătălie, pro¬ 
gresul realizîndu-se prin iniţiativă şi efort. Acest „Ethos 
Victorian" s-a infiltrat în ştiinţă, modelînd felul în care 
era perceput procesul evoluţiei, inclusiv al celei umane. 

In primele decenii ale acestui secol, în zilele de glorie 
ale optimismului edwardian, se spunea că creierul şi 
gîndurile sale cele mai complexe au făcut din noi ceea 
ce sîntem astăzi. în antropologie, această concepţie pre¬ 
dominant socială despre lume s-a reflectat în ideea că 
forţa motrice a evoluţiei umane nu a fost locomoţia 
bipedă, ci expansiunea cerebrală. în anii ’40 lumea era 
subjugată de magia şi forţa tehnologiei, ipoteza care 
definea omul ca făuritor de unelte devenind acum cea 
mai populară. Propusă de către Keneth Oakley de la 
Muzeul de Istorie Naturală din Londra, această ipote¬ 
ză susţinea că fabricarea şi folosirea uneltelor de piatră 
— nu a armelor — a constituit forţa care a impulsionat 
evoluţia umană. Cînd lumea s-a aflat în umbra celui 
de-al doilea război mondial, a fost pusă în evidenţă o 
trăsătură mai sumbră care diferenţiază omul de 
maimuţă: aceea a violenţei manifestată de către acesta 
faţă de semenii săi. Noţiunea de om ca „maimuţă uci- 
gaşă", propusă pentru prima oară de către anatomistul 
australian Raymond Dart, a cîştigat o largă adeziune, 
probabil din cauză că părea să explice (sau chiar să 
scuze) oribilele evenimente ale războiului. 

Mai tîrziu, în anii ’60, antropologii şi-au îndreptat 
atenţia spre modul de viaţă de vînător-culegător ca 
posibilă „cheie" a evoluţiei umane. Numeroase echipe 
de cercetare au studiat populaţii actuale de oameni 
primitivi, în special din Africa, printre cele mai cunos¬ 
cute fiind populaţiile !Kung San (incorect denumite 
boşimane). Ele au fost descrise ca fiind alcătuite din 
oameni aflaţi în perfectă armonie cu natura, pe care o 
exploatează în diferite moduri, respectînd-o în acelaşi 

timp. Această imagine a omenirii se potrivea bine cu 
„ecologismul" vremii, antropologii fiind impresionaţi 
de complexitatea şi siguranţa economică pe care le 
oferea practicarea combinată a vînătorii şi culesului. 
Cu toate acestea, importanţa cea mai mare a fost 
atribuită vînătorii. în 1966 o însemnată întilnire ştiin¬ 
ţifică antropologică cu tema „Omul-vînător“, desfă¬ 
şurată la Universitatea din Chicago, a confirmat 
existenţa acestei tendinţe: fără a se acorda vreo im¬ 
portanţă culesului, vînătoarea era considerată princi¬ 
pala forţă motrice a devenirii umane. 

Vînătoarea este, în principiu, una dintre îndatoririle 
ce revin masculului în majoritatea societăţilor primitive. 
Ca urmare, nu este de mirare că intensitatea crescîndă 
a mişcărilor pentru eliberarea femeii în anii 70 a adus 
în discuţie androcentrismul acestei explicaţii oferite 
originii omului. O ipoteză alternativă, aceea a „femeii- 
culegător" susţinea că la fel ca la toate speciile de pri¬ 
mate, „inima" societăţii este reprezentată de legătura 
stabilită între femelă şi progenitura sa. Intervenţia 
femeilor în punerea la punct de noi tehnologii şi în 
culegerea hranei de origine vegetală (care putea fi 
împărţită între toţi membrii grupului) a fost cea care a 
dus la formarea unei societăţi umane complexe sau, cel 
puţin, aşa se susţinea. 

Cu toate că aceste ipoteze se deosebeau în ceea ce 
privea principala forţă motrice a evoluţiei umane, toate 
aveau în comun acceptarea „preceptelor" darwiniene 
privind anumite caracteristici tipic umane: prima specie 
de hominid ar fi posedat şi ea un anumit grad de 
bipedism, aptitudini pentru tehnologie şi dimensiuni 
crescute ale creierului. Hominizii au fost, aşadar, încă 
de la început, fiinţe culturale — şi deci distincte de 
restul naturii. Cercetările ultimilor ani ne-au adus în 
situaţia de a afirma că lucrurile nu stau chiar aşa. 

De fapt, dovezile concrete ale lipsei de valabilitate 
a ipotezei lui Darvin nu trebuie căutate în probele arheo¬ 
logice. Dacă această ipoteză ar fi fost corectă, ar trebui 
să constatăm apariţia simultană în vestigiile arheologice 
şi în cele fosile a dovezilor pentru bipedism, aptitudini 
tehnologice şi expansiune cerebrală; or, aceasta nu s-a 
întîmplat. Chiar şi numai o singură categorie de vestigii 
preistorice (uneltele de piatră) este suficientă pentru a 
demonstra lipsa de valabilitate a ipotezei. Spre deose¬ 
bire de oase, care numai rareori ajung să se fosilizeze, 
uneltele de piatră sînt, în principiu, indestructibile. Cea 
mai mare parte a dovezilor preistorice este astfel 
reprezentată de către aceste unelte, ele fiind indiciile 
pe baza cărora se retrasează istoria progresului tehno¬ 
logic de la începuturile sale. 

Primele exemplare de astfel de unelte — aşchii 
grosolane, răzuitoare şi toporaşe fabricate din pietre 
prin îndepărtatea cîtorva aşchii — apar în vestigii datînd 
de acum 2,5 milioane de ani. Dacă dovezile molecu¬ 
lare sînt corecte şi prima specie umană a apărut acum 
şapte milioane de ani, atunci aproape cinci milioane de 
ani au separat momentul în care strămoşii noştri au 
devenit bipezi de acela în care au început să cioplească 
unelte de piatră. Indiferent care a fost forţa evolutivă 
care a dus la apariţia unei maimuţe bipede, aceasta nu 
a fost legată de capacitatea de a fabrica şi folosi unelte. 
Cu toate acestea, numeroşi antropologi sînt de părere 
că avansul tehnologic atins acum 2,5 milioane de ani a 
coincis cu începutul expansiunii cerebrale. 

Realizarea faptului că expansiunea cerebrală şi dez¬ 
voltarea aptitudinilor tehnologice sînt separate în timp 
de originea omului a obligat antropologii să-şi recon¬ 
sidere poziţia. Drept urmare, ultimele ipoteze au fost 
elaborate în termeni mai degrabă biologici decît cui- 

turali. Consider acest fapt ca fiind benefic antropolo¬ 
giei — nu în ultimul rînd deoarece el permite testarea 
ipotezelor prin compararea lor cu ceea ce se cunoaşte 
despre ecologia şi comportamentul altor animale. Nu 
trebuie negat deci faptul că Homo sapiens are nume¬ 
roase atribute aparte, ci trebuie căutată originea aces¬ 
tora într-un context strict biologic. 

Astfel, interesul antropologului angajat în căutarea 
originilor omului s-a comutat pe căutarea originii 
locomoţiei bipede. După cum afirma Owen Lovejoy, 
anatomist la Kent State University, chiar şi redusă la 
acest singur eveniment, transformarea evolutivă nu a 
fost un lucru banal. „Adoptarea poziţiei bipede este 
însoţită de unele dintre modificările anatomice cele mai 
remarcabile apărute în biologia evoluţiei", scria el în 
1988 într-un articol de notorietate. „Există modificări 
importante ale oaselor, ale dispunerii muşchilor care 
le acţionează şi ale mişcărilor membrelor." O privire 
aruncată scheletului bazinului de la om şi cimpanzeu 
este suficientă pentru a confirma această observaţie: la 
om bazinul este scurt, avînd forma unei cutii, în timp 
ce la cimpanzeu este alungit; diferenţe majore există şi 
în privinţa membrelor şi trunchiului. 

Apariţia bipedismului nu reprezintă doar o trans¬ 
formare biologică majoră ci, în aceeaşi măsură, una 
adaptivă. Aşa cum subliniam în prefaţă, originea 
locomoţiei bipede are un sens adaptiv atît de evident 
încît sîntem îndreptăţiţi să numim „oameni" toate 
speciile de maimuţe bipede. Asta nu înseamnă că şi 
prima specie de maimuţe bipede a avut acces la vreo 
formă de tehnologie, a posedat un intelect dezvoltat 
sau vreunul dintre atributele culturale ale omului, căci 
nu a fost aşa. Părerea mea este că adoptarea bipedis¬ 
mului a avut o semnificaţie atît de mare pentru evoluţie 
— eliberînd membrele superioare pentru a le permite, 

într-o bună zi, să mînuiască unelte — încît importanţa 
sa ar trebui să se regăsească în ipotezele noastre. Acei 
oameni nu erau ca noi, dar fără adoptarea bipedismului 
nici nu ar fi putut deveni ca noi. 

Care au fost factorii evolutivi care au determinat 
adoptarea acestei noi forme de locomoţie de către o 
maimuţă africană? Imaginea consacrată a originii 
omului include adesea ideea existenţei unei fiinţe 
asemănătoare unei maimuţe, care a părăsit pădurile 
pentru a se muta în spaţiile largi ale savanei. Este, fără 
îndoială, o imagine dramatică dar cu totul neadevărată, 
aşa cum de curînd au demonstrat cercetători de la Uni¬ 
versităţile Harward şi Yale, în urma analizării din punct 
de vedere chimic a probelor de sol din mai multe 
regiuni est-africane. Savanele africane, cu marile lor 
turme migratoare, au apărut relativ recent, cu mai puţin 
de trei milioane de ani în urmă, mult după ce prima 
specie umană apăruse deja. 

Dacă ne întoarcem cu gîndul la Africa de acum cinci¬ 
sprezece milioane de ani, ne putem imagina păduri 
întinzîndu-se continuu de la vest la est, găzduind o 
mare diversitate de primate ce includ numeroase specii 
de maimuţe inferioare şi superioare. Spre deosebire de 
ceea ce există astăzi, în acea perioadă numărul speciilor 
de maimuţe superioare îl întrecea cu mult pe acela al 
speciilor de maimuţe inferioare. însă forţele geologice 
au acţionat, alterînd dramatic relieful şi fauna în cele 
cîteva milioane de ani care au urmat. 

Scoarţa terestră s-a fragmentat sub partea estică a 
continentului, pe o linie ce se întinde de la Marea Roşie 
prin ceea ce astăzi sînt Etiopia, Kenya şi Tanzania, pînă 
în Mozambic. Ca urmare, pămîntul s-a umflat ca o 
băşică în Etiopia şi Kenya, formînd platouri înalte de 
peste 3000 m. Aceste înălţimi mari au transformat nu 
numai topografia continentului, ci şi clima sa. întreru- 

Figura 1.2 Diferite modalităţi de locomoţie. Trecerea de la 
locomoţia patrupedă la cea bipedă a necesitat modificări 
anatomice substanţiale. De exemplu, oamenii au, spre deose¬ 
bire de cimpanzei şi gorile, membre inferioare mai lungi, 
membre superioare şi bazin mai scurte, degete mai scurte şi mai 
drepte şi o regiune lombară redusă. Australopithecus afarensis, 
cel mai timpuriu hominid cunoscut pînă acum, a fost fără 
îndoială biped, încă prezentînd însă unele trăsături legate de 
viaţă arboricolă. (Prin bunăvoinţa lui John Fleagle / Academic 
Press.) 

pînd curenţii de aer care, pînă atunci, circulaseră de la 
vest către est, munţii au transformat zonele estice în 
zone secetoase, lipsind pădurile de ploi. întinderea 
neîntreruptă de păduri a început să se fragmenteze, 
transformîndu-se într-un mozaic de petice împădu¬ 
rite, păduri şi regiuni cu arbuşti. Pajiştile întinse erau 


rare. 

Acum douăsprezece milioane de ani, ca urmare a 
acţiunii forţelor tectonice, peisajul s-a modificat în con¬ 
tinuare prin formarea unei văi lungi şi sinuoase ce se 
întinde de la nord la sud, cunoscută sub denumirea de 


Valea Marelui Rift. Apariţia acesteia a avut două con¬ 
secinţe pe plan biologic: constituie o formidabilă 
barieră care separă populaţiile animale estice de cele 
vestice şi, în acelaşi timp, menţine un mozaic foarte 
bogat de condiţii ecologice. 

Antropologul francez Yves Coppens este de părere 
că bariera care separă regiunile estice de cele vestice a 


avut o importanţă crucială în evoluţia separată a oame¬ 


nilor şi maimuţelor. „Prin forţa împrejurărilor, popu¬ 


laţiile strămoşului comun oamenilor şi maimuţelor a 


fost dintr-o dată divizată", scria el recent. „Descen¬ 


denţii vestici ai acelui strămoş comun şi-au continuat 


adaptarea într-un mediu umed, arboricol; acestea sînt 
maimuţele. Dimpotrivă, descendenţii estici au fost 
nevoiţi să inventeze un «repertoriu» cu totul nou 
pentru a se putea adapta noii lor vieţi, în cîmp deschis: 
aceştia sînt oamenii." Coppens a dat acestui scenariu 
numele de East side story. 

Valea era dramatic configurată, cu platouri reci şi 
împădurite şi povîrnişuri abrupte care „plonjau" 1000 
de metri spre depresiuni aride şi călduroase. Biologii au 
ajuns la concluzia că un mediu atît de variat, oferind 
atîtea tipuri de habitate, conduce inevitabil la inovaţii 
evolutive. Populaţiile unei specii care odată era răs- 

pîndită pe un areal continuu pot fi izolate şi expuse 
unor noi forţe ale selecţiei naturale. Aceasta este 
„reţeta" modificării evolutive. Uneori, această modifi¬ 
care poate duce către extincţie, în caz că mediile favora¬ 
bile dispar. Aceasta a fost, în mod cert, soarta majorităţii 
maimuţelor superioare africane: numai trei specii mai 
supravieţuiesc astăzi — gorila, cimpanzeul comun şi 
cimpanzeul pigmeu. Dar în timp ce majoritatea specii¬ 
lor de maimuţe superioare au suferit din cauza 
modificării mediului înconjurător, una dintre ele a fost 
binecuvîntată cu o adaptare nouă, care i-a permis să 
supravieţuiască şi să se dezvolte. Aceasta a fost prima 
maimuţă bipedă. Faptul că era bipedă i-a conferit cate¬ 
goric avantaje importante pentru supravieţuirea în 
condiţiile schimbătoare de mediu. Sarcina antropo¬ 
logilor este să descopere în ce anume constau aceste 
avantaje. 

Antropologii tind să privească în două moduri 
importanţa bipedismului pentru evoluţia umană: unii 
pun accentul pe importanţa eliberării membrelor supe¬ 
rioare care pot fi folosite astfel pentru mînuirea 
obiectelor; alţii dau importanţă faptului că bipedismul 
este un mod de locomoţie mai eficient din punct de 
vedere energetic, considerînd capacitatea de a mînui 
obiecte ca fiind o simplă consecinţă secundară a 
staţiunii bipede. 

Prima dintre aceste două ipoteze a fost propusă de 
către Owen Lovejoy şi publicată într-un articol impor¬ 
tant apărut în revista Science în 1981. Bipedismul, 
susţinea el, este un mod ineficient de locomoţie şi, ca 
urmare, trebuie să fi apărut pentru a permite mînuirea 
obiectelor. Cum a putut capacitatea de a mînui obiecte 
să avantajeze maimuţele bipede în competiţia lor cu 
alte maimuţe ? 

în sfîrşit, succesul evolutiv depinde de capacitatea de 
a da urmaşi care să supravieţuiască; răspunsul, sugera 
Lovejoy, consta în posibilitatea pe care această nouă 
capacitate a dat-o masculilor de a spori rata de reprodu¬ 
cere a femelelor, culegînd hrana în locul lor. Maimuţele, 
a arătat el, se reproduc lent, născînd cîte un pui la 
fiecare patru ani. Avînd acces la o cantitate mai mare 
de energie — adică de hrană — femelele de om au putut 
da naştere unei descendenţe viabile mai numeroase. 
Dacă un mascul a ajutat la aprovizionarea femelei cu 
mai multă energie, adunînd hrană pentru ea şi proge¬ 
niturile sale, aceasta şi-a putut mări rata de reproducere. 
Iată încă un exemplu de consecinţă biologică a ac¬ 
tivităţii masculului, de această dată în domeniul social. 
Din moment ce nu ar fi profitabil în sens darwinian 
pentru mascul să aprovizioneze o femelă decît atunci 
cînd ar avea certitudinea că ea va da naştere descen¬ 
denţei sale, Lovejoy a sugerat că prima specie umană 
ar fi fost monogamă, cu nucleul familial apărut ca 
soluţie pentru sporirea ratei de reproducere şi, ca 
urmare, pentru scoaterea altor maimuţe din competiţie. 
Lovejoy şi-a argumentat teoria folosind şi alte analogii 
biologice. La majoritatea speciilor de primate, spre 
exemplu, există o strînsă competiţie între masculi 
pentru controlul sexual al unui număr cît mai mare de 
femele. Adesea ei luptă între ei, fiind dotaţi cu canini 
mari pe care îi folosesc drept arme. La giboni aceste 
lupte sînt rare, ei formînd perechi stabile şi — probabil 
datorită lipsei motivelor care i-ar îndemna să se lupte 
unii cu alţii,— masculii au caninii de dimensiuni reduse. 
Caninii mici ai oamenilor timpurii, susţine Lovejoy, 
pot fi un indiciu că la fel ca şi gibonii ei trăiau în cupluri 
stabile. Stabilirea legăturilor sociale şi economice 
impuse de schemele de aprovizionare ar fi determinat, 
în schimb, o mărire a dimensiunilor cerebrale. 

Ipoteza lui Lovejoy, care s-a bucurat de o atenţie 
şi susţinere remarcabile, este puternică deoarece face 
apel la argumente de natură biologică, şi nu culturală. 
Are însă şi puncte slabe; pe de o parte, monogamia 
este departe de a fi un tip răspîndit de relaţie socială 
în populaţiile primitive (numai 20% dintre aceste 
populaţii cunosc monogamia). Ipoteza a fost prin 
urmare criticată pentru a fi pus aparent accentul pe o 
trăsătură ce caracterizează societăţile occidentale şi nu 
comunităţile de vînători şi culegători. O a doua critică, 
poate mai serioasă, pornea de la observaţia că masculii 
speciilor de oameni timpurii cunoscute aveau o talie 
cam de două ori mai mare decît femelele. Or, la toate 
speciile de primate care au fost studiate, această mare 
diferenţă de talie, cunoscută sub numele de dimorfism 
sexual, este corelată cu poliginia, sau competiţia între 
masculi pentru cîştigarea accesului la femele; dimor- 
fismul sexual nu apare însă şi la speciile monogame. în 
ceea ce mă priveşte, chiar şi numai acest fapt mi se 
pare suficient pentru a desfiinţa această promiţătoare 
abordare teoretică şi ca urmare trebuie căutată o altă 
explicaţie decît monogamia pentru a justifica dimen¬ 
siunile reduse ale caninilor. Una dintre explicaţiile 
posibile este că procesul mestecării hranei a solicitat o 
mişcare de măcinare mai degrabă decît una de sfîşiere, 
iar caninii mari ar fi îngreunat o asemenea mişcare. 
Teoria lui Lovejoy este mai puţin susţinută astăzi decît 
acum un deceniu. 

Cea de a doua teorie a bipedismului este cu mult 
mai convingătoare, în parte datorită simplicităţii sale. 
Propusă de către antropologii Peter Rodman şi Henry 
McHenry, de la Universitatea Davis din California, 
ipoteza susţine că bipedismul era avantajos în condiţiile 
în permanentă schimbare ale mediului înconjurător 
deoarece oferea un mijloc mai eficient de locomoţie. 

Pe măsură ce pădurile se degradau, resursele de hrană 
cum ar fi fructele copacilor deveneau prea dispersate 
pentru a mai putea fi exploatate eficient de către maimu¬ 
ţe. Conform acestei ipoteze, primele maimuţe bipede 
erau umane numai în privinţa modului lor de deplasare, 
mîinile, fălcile şi dinţii lor rămînînd asemănătoare cu ale 
maimuţelor, deoarece nu dieta lor suferise modificări, 
ci doar modul de procurare a hranei. 

Pentru mulţi biologi această idee a părut într-o 
primă instanţă puţin probabilă; cercetători de la Uni¬ 
versitatea Harvard arătaseră cu cîţiva ani mai devreme 
că mersul biped este mai puţin eficient decît cel patru¬ 
ped (lucru care nu ar trebui să mire pe nici un posesor 
de cîine sau pisică, ştiut fiind faptul că aceştia aleargă 
jignitor mai repede decît stăpînii lor). Cu toate acestea, 
cercetătorii de la Harvard au comparat eficienţa ener¬ 
getică a bipedismului la oameni cu cea a locomoţiei 
patrupede a cailor sau cîinilor. Rodman şi McHenry 
au arătat că o comparaţie adecvată ar fi cea dintre 
oameni şi cimpanzei. O dată făcute aceste comparaţii, 
se dovedeşte că bipedismul uman este mult mai eficient 
decît locomoţia patrupedă a cimpanzeilor. Un argu¬ 
ment care să atribuie eficienţei energetice rolul de 
presiune de selecţie naturală în favoarea adoptării bi¬ 
pedismului, concluzionează ei, este plauzibil. 

Au existat numeroase alte sugestii privitoare la fac¬ 
torii care ar fi dus la apariţia bipedismului, cum ar fi 
nevoia de a putea privi pe deasupra ierbii înalte pentru 
a localiza prădătorii sau adoptarea unei posturi care să 
permită o mai bună răcorire a corpului în timpul cău¬ 
tării hranei. Dintre toate, găsesc că cel al lui Rodman 
şi McHenry are cea mai mare putere de convingere, 
deoarece are o bază biologică solidă şi se potriveşte cu 
modificările ecologice care ştim că au avut loc în 



PRIMII OAMENI 37 


perioada în care a apărut prima specie umană. Dacă 
ipoteza este corectă, înseamnă că atunci cînd vom găsi 
fosile aparţinînd primei specii umane este foarte posibil, 
în funcţie de ce oase găsim, să nu le putem recunoaşte 
ca atare. Dacă oasele aparţin bazinului sau membrelor 
inferioare, atunci modul de locomoţie va fi evident şi 
vom fi în stare să stabilim apartenenţa lor umană. Dacă 
am găsi anumite fragmente de craniu, de maxilar, sau 
cîţiva dinţi, acestea pot arăta identic cu cele ale unei 
maimuţe. Cum am putea şti dacă ele au aparţinut unei 
maimuţe bipede sau nu ? Este o provocare incintantă. 

Dacă am putea vizita Africa de acum şapte milioane 
de ani, pentru a observa comportamentul primilor 
oameni, am constata că aceştia aveau un tipar com¬ 
portamental mai familiar primatologilor, care cer¬ 
cetează comportamentul maimuţelor inferioare şi 
superioare, decît antropologilor, care studiază com¬ 
portamentul oamenilor. Primii oameni nu au trăit în 
grupuri nomade alcătuite din mai multe familii, aşa 
cum se întîmpla în cazul vînătorilor-culegători, ci 
probabil mai degrabă ca babuinii din savană. Grupuri 
alcătuite din circa treizeci de indivizi căutau hrană în 
mod sistematic pe un teritoriu întins, întorcîndu-se 
seara la locurile de odihnă predilecte reprezentate de 
stînci sau pîlcuri de copaci. Femelele mature şi puii lor 
reprezentau cea mai mare parte a membrilor grupului, 
masculii fiind în număr foarte mic. Masculii erau per¬ 
manent în căutare de ocazii de împerechere, indivizii 
dominanţi avînd cele mai multe şanse. Masculii imaturi 
erau marginalizaţi, adesea trebuind să-şi caute singuri 
hrana. Membrii grupului se deplasau biped, ca şi 
oamenii, dar se comportau în acelaşi mod ca şi pri¬ 
matele savanei. în faţa lor se desfăşurau şapte milioane 

de ani de evoluţie — un model evolutiv care, aşa cum 
vom vedea, a fost complex şi de valabilitatea căruia nu 
putem fi în nici un caz siguri, selecţia naturală acţionînd 
conform circumstanţelor de moment şi nu unui 
obiectiv pe termen lung. Homo sapiens a apărut ca un 
descendent al primilor oameni fără însă ca acest proces 
să fi fost inevitabil. 



CAPITOLUL 2 


O familie numeroasă 


După aprecierile mele, au fost găsite în sudul şi estul 
Africii fosile mai mult sau mai puţin complete a cel 
puţin o sută de indivizi din diferite specii umane datînd 
din prima parte a istoriei omenirii, adică de acum circa 
patru milioane de ani pînă acum circa un milion de ani 
(fosilele aparţinînd unor perioade mai recente au fost 
găsite în număr mult mai mare). Cele mai vechi fosile 
găsite în Eurasia au în jur de două milioane de ani 
vechime (Lumea Nouă şi Australia au fost populate 
mult mai recent, cam acum 20 000, respectiv 55 000 de 
ani.) Este cazul să subliniem însă faptul că cea mai mare 
parte a preistoriei umane s-a desfăşurat în Africa. Două 
sînt întrebările la care antropologii trebuie să răspundă 
referitor la această perioadă: în primul rînd care sînt 
speciile care au constituit arborele genealogic uman 
acum şapte pînă la două milioane de ani şi care a fost 
modul lor de viaţă? în al doilea rînd, care erau 
legăturile filogenetice dintre aceste specii? Cu alte 
cuvinte, care era structura arborelui genealogic ? 

Două sînt dificultăţile de ordin practic de care 
colegii mei antropologi se lovesc atunci cînd abordează 
aceste chestiuni. Prima se referă la ceea ce Darwin a 
numit „extrema imperfecţiune a informaţiilor geolo¬ 
gice". în lucrarea sa Originea speciilor, Darwin a acor- 

dat un capitol întreg frustrantelor lipsuri informaţionale 
datorate capriciilor mecanismelor de fosilizare şi ex¬ 
punerii ulterioare a oaselor. Condiţiile ce asigură îngro¬ 
parea rapidă şi fosilizarea oaselor se întrunesc rar. 
Sedimentele străvechi pot fi dezvelite în urma eroziu¬ 
nii, de pildă atunci cînd un rîu îşi croieşte drum prin 
ele, dar paginile de preistorie care sînt astfel deschise 
depind în exclusivitate de şansă, multe fiind cele care 
rămîn ascunse vederii. Spre exemplu, în cel mai promi¬ 
ţător depozit de fosile umane străvechi, estul Africii, 
există foarte puţine sedimente ce conţin fosile vechi de 
patru pînă la opt milioane de ani. Or, aceasta este o 
perioadă crucială pentru preistoria umană, deoarece 
include momentul apariţiei familiei omului. Chiar şi 
pentru perioadele mai recente de patru milioane de ani 
avem cu mult mai puţine fosile decît ne-am fi dorit. 

Cea de-a doua dificultate cu care se confruntă 
antropologii rezultă din faptul că majoritatea fosilelor 
sînt descoperite sub formă de mici fragmente — o 
bucată de craniu, un os al feţei, o parte dintr-un os al 
braţului şi numeroşi dinţi. Identificarea speciilor pe 
baza unor indicii atît de sărăcăcioase nu este uşoară; 
uneori este chiar imposibilă. Incertitudinea ce derivă 
din toate acestea alimentează divergenţele dintre 
opiniile specialiştilor, atît în privinţa speciilor identifi¬ 
cate cît şi în stabilirea înrudirii dintre specii. Acest 
domeniu al antropologiei, cunoscut sub numele de taxo- 
nomie sau sistematică, este unul dintre cele mai con¬ 
troversate. Voi trece peste detaliile multor polemici, 
concentrîndu-mă în schimb asupra descrierii în linii 
mari a arborelui genealogic. 

Datele asupra fosilelor din Africa s-au adunat lent, 
începînd din 1924, cînd Raymond Dart a anunţat 
descoperirea renumitului copil de la Taung. Exem- 

plarul, reprezentat de craniul incomplet al unui co pil 
(oasele feţei, maxilarul inferior şi calota craniană) a fost 
botezat astfel deoarece a fost găsit în cariera de calcare 
de la Taung din Africa de Sud. 

Deşi nu putea fi făcută nici o datare precisă a 
depozitelor din carieră, estimările ştiinţifice sugerează 
că respectivul copil a trăit acum circa două milioane 
de ani. 

Pe lîngă numeroasele trăsături simiene ale copilului 
de la Taung, cum ar fi creierul redus şi mandibula 
proeminentă, Dart a identificat şi elemente tipic umane: 
mandibula era mai puţin proeminentă decît la maimuţe, 
măselele aveau tuberculi mai rotunjiţi, iar caninii erau 
mici. Un element foarte important era poziţia marelui 
foramen — deschiderea de la nivelul bazei craniului 
prin care măduva spinării intră în canalul coloanei ver¬ 
tebrale. La maimuţele superioare această deschidere se 
află spre partea posterioară a bazei craniului, în timp 
ce la oameni aceasta se găseşte mult mai aproape de 
centru; această deosebire este consecinţa posturii 
umane bipede în care capul este poziţionat în continua¬ 
rea coloanei vertebrale, spre deosebire de maimuţe, la 
care capul „atîrna" ca urmare a poziţiei patrupede. 
Gaura occipitală a craniului copilului de la Taung avea 
o poziţie centrală, de unde concluzia că acest copil 
fusese o maimuţă bipedă. 

Deşi Dart avea certitudinea statutului de hominid al 
copilului de la Taung, a trebuit să treacă aproape un 
sfert de veac pînă cînd antropologii au acceptat ideea 
că acest exemplar este un strămoş al omului şi nu doar 
o maimuţă străveche. Neîncrederea în faptul că Africa 
ar putea fi centrul originii omului precum şi refuzul 
general al ideii că o creatură atît de asemănătoare unei 
maimuţe poate fi parte a obîrşiei omului au făcut ca 
Dart şi descoperirea sa să fie daţi uitării pentru o lungă 

perioadă de timp. Antropologii şi-au recunoscut 
greşeala la sfîrşitul anilor ’40, perioadă în care lui Dart 
i s-a alăturat scoţianul Robert Bloom, cei doi desco¬ 
perind fragmente de fosile umane timpurii în patru 
peşteri sud-africane: Sterkfontein, Swartkrans, Krom- 
draai şi Makapansgat. Conform uzanţelor antropolo¬ 
giei din acea vreme, Dart şi Bloom au dat un nou nume 
de specie fiecărei fosile pe care o descoperiseră, aşa încît 
în scurt timp s-ar fi putut crede că Africa de Sud de 
acum trei pînă la un milion de ani a fost populată de o 
adevărată colecţie de specii umane. 

în anii ’50, antropologii au decis să reducă numărul 
excesiv de specii de oameni descrise pînă atunci şi au 
recunoscut doar două. Ambele erau, desigur, maimuţe 
bipede şi aveau o înfăţişare în aceeaşi măsură simiană 
ca aceea a copilului de la Taung. Cele două specii se 
deosebeau în mod special prin mandibule şi dinţi: la 
ambele specii acestea erau mari, însă una dintre ele era 
o versiune mai masivă a celeilalte. Specia mai gracilă a 
primit numele de Australopithecus africanus, nume pe 
care Dart îl dăduse copilului de la Taung în 1924; ter¬ 
menul însemna „maimuţă sudică din Africa". Specia 
mai robustă a fost denumită, pe drept cuvînt, Austra- 
lopithecus robustus. 

Structura dinţilor lor arată clar că ambele specii, 
africanus şi robustus , au avut o alimentaţie de tip pre¬ 
dominant vegetarian. Măselele lor nu aveau, ca cele ale 
maimuţelor, tuberculi ascuţiţi, adaptaţi unei alimentaţii 
bazate pe fructe relativ moi şi alte vegetale, ci aveau 
suprafeţe de triturare relativ netede. Dacă este aşa cum 
bănuiesc şi primele specii umane au avut acelaşi regim 
de hrană ca şi maimuţele, atunci şi dentiţia ar trebui să 
fie asemănătoare. 

Australopithecus robustus Australopithecus alricanus 
Creastă sagitală (la masculi) Fără creastă 



Frunte aplatizată Frunte bombată 




I_I 

Figura 2.1 Specii înrudite de australopitecine. Principala 
diferenţă între Australopithecus robustus (şi boisei) şi africanus 
este modul de triturare a alimentelor, care depinde de structura 
maxilarelor, oaselor zigomatice şi de locurile de inserţie a mus¬ 
culaturii asociate. Specia robustus a fost adaptată unei diete care 
conţinea alimente vegetale tari, ce necesitau o triturare serioasă. 
(Prin bunăvoinţa lui A. Walker şi R. E. F. Leakey / Scientific 
American, 1978, toate drepturile rezervate.) 

Este clar că acum două-trei milioane de ani regimul 
de hrană al oamenilor s-a modificat, incluzînd alimente 
mai dure, cum sînt nucile şi fructele tari. Este dovada 
aproape certă a faptului că australopitecii au trăit în 
zone mai secetoase decît maimuţele. Dimensiunile mari 
ale molarilor speciei robustus sugerează că hrana pe care 
o consuma era deosebit de tare, necesitînd triturarea 
îndelungată; nu degeaba au fost supranumiţi „molari 
rîşniţă“. 

Prima fosilă aparţinînd unui om străvechi din estul 
Africii a fost descoperită de către Mary Leakey în 
august 1959. Aproape trei decenii de căutări în sedi¬ 
mentele din Olduvai Gorge i-au fost recompensate de 
găsirea unor „molari rîşniţă“ asemănători celor apar¬ 
ţinînd lui Australopitbecus robustus din Africa de Sud. 
Exemplarul din Olduvai era însă şi mai robust decît 
ruda sa sud-africană. Louis Leakey care, alături de 
Mary Leakey, a luat parte la aceste îndelungate căutări, 
l-a botezat Zinjanthropus boisei, numele genului în- 
semnînd „om est-african“, iar boisei făcînd referire la 
Charles Boise, care a finanţat cercetările părinţilor mei 
în Olduvai Gorge şi în alte locuri. 

în urma aplicării pentru prima dată în antropologie 
a metodelor de datare utilizate în geologia modernă, 
s-a stabilit că exemplarul cunoscut sub numele de Zinj 
a trăit cu 1,75 milioane de ani în urmă. Numele lui, 
Zinj, a fost pînă la urmă înlocuit cu acela de Australo- 
pithecus boisei, presupunîndu-se că a fost o versiune 
est-africană sau o variantă geografică a lui Australopi¬ 
tbecus robustus. 

Numele nu sînt importante prin ele însele. Impor¬ 
tant este faptul că avem de-a face cu mai multe specii 
umane cu aceeaşi adaptare fundamentală, aceea a po¬ 
ziţiei bipede, cu un creier mic şi măsele relativ mari. 
Toate acestea le-am recunoscut la craniul pe care l-am 

găsit zăcînd în albia secată cu ocazia primei mele 
expediţii la plaja vestică a lacului Turkana, în 1969. 

Ştim, pornind de la dimensiunile diferitelor oase ce 
compun scheletul, că masculii diferitelor specii de austra- 
lopiteci erau mult mai mari decît femelele. Ei măsurau 
mai mult de 1,5 m înălţime, în timp ce perechile lor 
abia atingeau 1,2 m. Masculii trebuie să fi cîntărit 
aproape de două ori mai mult decît femelele, diferenţă 
comparabilă cu cea pe care o putem observa astăzi la 
unele specii de babuini de savană. Prin urmare, este 
îndreptăţită presupunerea că organizarea socială a austra- 
lopitecinelor a fost similară cu cea a babuinilor, cu mas¬ 
culi dominanţi aflaţi în competiţie pentru accesul la 
împerecherea cu femelele mature, aşa cum am arătat şi 
în capitolul precedent. 

Povestea preistoriei umane a început să se complice 
puţin, la un an de la descoperirea lui Zinj, cînd fratele 
meu mai mare, Jonathan, a găsit un fragment din cra¬ 
niul unui alt tip de hominid, tot în Olduvai Gorge. 
Grosimea relativ mică a peretelui cranian indica faptul 
că acest individ avea constituţia mai zveltă decît cea a 
oricărei specii cunoscute de australopitecine. Avea 
măsele mai mici şi, mai important decît toate, creierul 
său era cu aproape 50% mai mare. Tatăl meu a ajuns 
la concluzia că deşi australopitecinele erau unii dintre 
strămoşii omului acest nou exemplar reprezenta chiar 
linia care, în final, a dat naştere omului modern. în 
vacarmul obiecţiilor ridicate de colegii săi de breaslă, 
el a decis să-l numească Homo habilis, etichetîndu-1 
drept cel mai timpuriu membru al unui gen ce rămînea 
să fie identificat (numele de Homo habilis, însemnînd 
„om îndemînatic", îi fusese sugerat de către Raymond 
Dart şi face referire la presupunerea că reprezentanţii 
acestei specii erau făuritori de unelte). 

Larma iscată de aceste descoperiri avea la bază consi¬ 
deraţii ezoterice în multe privinţe; ea a pornit în parte 
din cauză că, pentru a atribui apelativul Homo noii 
fosile, Louis a fost nevoit să modifice definiţia consa¬ 
crată genului. Pînă în acel moment, definiţia standard 
propusă de antropologul britanic sir Arthur Keith pos¬ 
tula că genul Homo trebuie să posede o capacitate 
craniană mai mare sau egală cu 750 cm 3 , valoare inter¬ 
mediară între cele care caracterizează oamenii moderni 
şi respectiv maimuţele; ea a ajuns să fie cunoscută sub 
numele de „Rubicon cerebral". în ciuda faptului că 
fosila proaspăt descoperită în Olduvai Gorge avea o 
capacitate craniană de numai 650 cm 3 , Louis a conside- 
rat-o ca aparţinînd genului Homo datorită craniului 
său mai degrabă uman (adică mai puţin robust). Drept 
consecinţă el a propus corectarea valorii Rubiconului 
cerebral la 600 cm 3 , permiţînd astfel admiterea noului 
hominid de la Olduvai în genul Homo. Această pro¬ 
cedură a determinat cu siguranţă creşterea nivelului 
emoţional al viguroasei controverse care a urmat. în 
cele din urmă însă, noua definiţie a fost acceptată (mai 
tîrziu s-a dovedit că 600 cm 3 este o valoare mai degrabă 
mică pentru dimensiunile craniene ale lui Homo 
habilis; o valoare mai apropiată este cea de 800 cm 3 ). 

Lăsînd la o parte denumirile ştiinţifice, problema 
importantă aici este aceea că modelul evolutiv care 
reiese pornind de la aceste descoperiri presupune două 
tipuri de bază de oameni timpurii. Un tip cu creierul 
mic şi măselele mari (diferite specii de australopitecine) 
şi un al doilea tip cu un creier mărit şi măsele mai mici 
{Homo). Ambele tipuri erau maimuţe bipede, însă în 
mod cert ceva nemaipomenit s-a întîmplat la un mo¬ 
ment dat în cursul evoluţiei genului Homo. Vom 
cerceta mai amănunţit acest „ceva" în capitolul ur¬ 
mător. în orice caz, punctul de vedere antropologic 

asupra arborelui genealogic la acest moment al preis¬ 
toriei umane — adică acum în jur de două milioane de 
ani —era mai degrabă simplist. Arborele prezenta două 
ramuri principale: speciile australopitecine, care au 
dispărut toate acum circa un milion de ani, şi Homo, 
care a condus în final la oameni ca noi. 



FIGURA 2.2 Homo timpuriu. Această fosilă cunoscută după 
numărul său de achiziţie la muzeu, 1470, a fost găsită în Kenya 
în 1972. A trăit acum aproape două milioane de ani şi este speci¬ 
menul cel mai complet de Homo habilis timpuriu; prezintă o 
semnificativă mărire a volumului cerebral şi reducerea dimen¬ 
siunilor dinţilor în comparaţie cu australopitecinele. (Prin 
bunăvoinţa lui A. Walker şi R. E. F. Leakey / Scientific Ameri¬ 
can , 1978, toate drepturile rezervate.) 


Biologii care au studiat probele fosile ştiu că atunci 
cînd apare o specie nouă, cu o nouă adaptare, duce cu 
siguranţă la înmugurirea unor specii descendente care, 
în următoarele cîteva milioane de ani, vor prezenta 
variante ale acestei adaptări iniţiale — înmugurire 
cunoscută sub numele de radiaţie adaptivă. Antropo¬ 
logul Robert Foley, de la Universitatea din Cam- 
bridge, a estimat că dacă istoria evolutivă a maimuţelor 
bipede a decurs după acelaşi tipar de radiaţie adaptivă, 
cel puţin şaisprezece specii trebuie să fi existat între 

grupul de origine de acum şapte milioane de ani şi 
perioada actuală. Arborele genealogic începe cu un 
trunchi unic (specii fondatoare), se răspîndeşte pe 
măsură ce noi ramuri apar în timp şi apoi devine mai 
puţin stufos, pe măsură ce speciile se sting, rămînînd 
o singură ramură supravieţuitoare — Homo sapiens. 
Cum se potrivesc toate acestea cu ceea ce am aflat din 
analiza probelor fosile ? 

Mulţi ani după acceptarea lui Homo habilis s-a 
crezut că acum două milioane de ani au existat trei 
specii de australopitecine şi o specie de Homo. Ne-am 
fi aşteptat ca arborele genealogic să fi fost intens popu¬ 
lat în acel moment al preistoriei, aşa încît patru specii 
care coexistă nu par să fie destule. Aşa cum în fapt s-a 
dovedit de curînd — ca urmare a noi descoperiri şi noi 
raţionamente — aceste cel puţin patru specii de aus¬ 
tralopitecine au trăit în acea perioadă „mînă în mînă“ 
cu două sau chiar trei specii de Homo. Acest tablou 
nu este în nici un caz definitiv, însă dacă speciile umane 
au fost asemănătoare cu alte specii de mamifere mari (şi 
nu exista nici un motiv pentru care am crede că nu a 
fost aşa în acel moment al istoriei noastre), atunci la asta 
trebuie să se aştepte biologii. Se pune întrebarea: ce s-a 
întîmplat mai devreme de acum două milioane de ani ? 
Cîte ramuri avea arborele genealogic şi cum arătau ele ? 

După cum se ştie, fosilele mai vechi de două milioane 
de ani sînt în număr foarte mic, iar cele mai vechi de 
patru milioane de ani lipsesc. Cele mai vechi fosile 
umane cunoscute provin toate din estul Africii. Pe 
latura estică a lacului Turkana am găsit un os al braţului, 
un os carpian, fragmente de maxilar şi dinţi de acum 
circa patru milioane de ani; antropologul american 
Donald Johanson şi colaboratorii săi au descoperit în 
regiunea Awash din Etiopia un os al membrului infe¬ 
rior avînd o vîrstă similară. Acestea sînt într-adevăr 



O FAMILIE NUMEROASA 49 


capturi slabe, pe seama cărora este greu să compui 
imaginea istoriei umane timpurii. Cu toate acestea, 
există o excepţie la sărăcia acestei perioade, reprezentată 
de bogata colecţie de fosile provenite din regiunea 
Hadar din Etiopia, avînd între 3 şi 3,9 milioane de ani 
vechime. 

La jumătatea deceniului al şaptelea o echipă mixtă 
franco-americană, condusă de Maurice Taieb şi Johan- 
son, a scos la iveală sute de oase fosilizate fascinante, 
printre care şi un schelet incomplet aparţinînd unui 
individ miniatural, care a ajuns să fie cunoscut sub 
numele de Lucy. Lucy, care a fost un adult matur 
atunci cînd a murit, a măsurat nici 90 cm înălţime şi 
a avut o alură simiană, cu braţe lungi şi picioare scurte. 
Resturi fosile aparţinînd altor indivizi din zona 
respectivă au arătat nu numai că mulţi dintre ei erau 
mai robuşti decît Lucy, măsurînd peste 1,5 m în înăl¬ 
ţime, dar în plus că erau în mai mare măsură ase¬ 
mănători cu maimuţele — dimensiunile şi forma 
dinţilor, proeminenţa maxilarului — decît hominidele 
care au trăit în sudul şi estul Africii, acum un milion 
de ani sau mai tîrziu. Toate aceste descoperiri au 
coincis cu cele prezise. 

Cînd am văzut pentru prima oară fosilele de la 
Hadar, mi s-a părut că ele reprezintă două specii, dacă 
nu chiar mai multe. Mi s-a părut probabil ca diversi¬ 
tatea speciilor de acum două milioane de ani să fi 
derivat dintr-o diversitate similară de acum trei milioane 
de ani, incluzînd speciile de Australopithecus şi Homo. 
în interpretarea iniţială a fosilelor, Taieb şi Johanson 
au susţinut acest model al evoluţiei noastre. Totuşi, 
Johanson şi Tim White de la Universitatea din Ber- 
keley, California au coordonat cercetări suplimentare, 
într-un articol publicat în revista Science din ianuarie 
1979, ei au sugerat că fosilele de la Hadar nu aparţineau 
mai multor specii umane ci, dimpotrivă, erau oase ale 



50 ORIGINEA OMULUI 





O FAMILIE NUMEROASA 51 


unei singure specii, pe care Johanson a numit-o Austra- 
lopithecus afarensis. Marea varietate de dimensiuni cor¬ 
porale, care iniţial fusese interpretată ca indicînd 
prezenţa mai multor specii, a fost acum pusă pur şi 
simplu în seama dimorfismului sexual. După ei, toate 
speciile de hominide cunoscute apărute ulterior au 
provenit din această specie unică. Mulţi dintre colegii 
mei au fost surprinşi de această declaraţie, care a pro¬ 
vocat o controversă puternică timp de cîţiva ani. 

în ciuda faptului că, de atunci, numeroşi antropologi 
au ajuns la concluzia că scenariul lui Johanson şi White 
este probabil corect, eu cred că acesta este greşit din 
două motive. în primul rînd, diferenţa de talie şi varia- 
bilitatea anatomică observate la fosilele de la Hadar 
luate împreună este pur şi simplu prea mare pentru ca 
ele să aparţină unei singure specii. Mult mai plauzibilă 
este ideea că oasele provin de la două sau poate mai 
multe specii. Yves Coppens, membru al echipei care a 
descoperit fosilele de la Hadar, susţine de asemenea 
acest punct de vedere. în al doilea rînd, scenariul nu are 
sens din punct de vedere biologic. Dacă oamenii ar fi 
apărut acum şapte milioane de ani sau chiar acum cinci 
milioane de ani, ar fi extrem de neobişnuit ca o singură 
specie de acum trei milioane de ani să fie strămoşul tutu¬ 
ror speciilor ulterioare. Acest scenariu nu se confor¬ 
mează modelului tipic de radiaţie adaptivă, însă acesta 
ar putea fi un motiv suficient pentru a putea fi siguri 
că istoria umană s-a abătut de la un tipar riguros. 

< 

Figura 2.3 Lucy. Acest schelet incomplet, cunoscut sub 
numele de Lucy, a fost descoperit în 1974 în Etiopia de către 
Donald Johanson şi colaboratorii săi.. Femelele din specia lui 
Lucy măsurau aproape 90 cm înălţime. Masculii erau conside¬ 
rabil mai înalţi. A trăit acum puţin mai mult de trei milioane 
de ani. (Prin bunăvoinţa Muzeului de Istorie Naturală din 
Cleveland.) 

Singura cale mulţumitoare de rezolvare a acestei 
controverse presupune descoperirea şi analizarea a încă 
multor fosile mai vechi de trei milioane de ani, lucru 
care părea posibil la începutul anului 1994. După un 
deceniu şi jumătate în care nu a fost posibilă, din 
motive politice, reîntoarcerea în locurile bogate în fosile 
din regiunea Hadar, Johanson şi colaboratorii săi au 
făcut trei expediţii începînd cu 1990. Eforturile lor au 
fost încununate de succes, fiind recompensate cu desco¬ 
perirea a 53 de exemplare fosile, printre care primul 
craniu fosil complet. Modelul evidenţiat deja ca fiind 
caracteristic acestei perioade — acela al unei mari varia- 
bilităţi a dimensiunilor corporale — este confirmat şi 
chiar extins prin noile descoperiri. Cum trebuie inter¬ 
pretat acest fapt ? Oare descendenţa unei singure specii, 
sau a mai multora, este cheia acestei probleme ? 

Din nefericire nu este. Aceia care au considerat că 
variabilitatea dimensională a fosilelor descoperite iniţial 
indică o diferenţă de statură între masculi şi femele au 
privit noile fosile ca argument în favoarea acestei poziţii 
iar aceia dintre noi care au bănuit că o asemenea variabi- 
litate dimensională trebuie să indice o diferenţă interspe- 
cifică, nu una intraspecifică, au interpretat noile fosile 
în sensul întăririi acestei opinii. în consecinţă, forma 
arborelui genealogic de acum mai bine de două milioane 
de ani trebuie privită ca o problemă nerezolvată. 

Descoperirea scheletului incomplet al lui Lucy, în 
1974, a părut să ofere întrezărirea gradului de adaptare 
anatomică la locomoţia bipedă a bipedelor timpurii. 
Prin definiţie, primele specii de hominide, apărute 
acum circa şapte milioane de ani, trebuie să fi fost de 
tipul unor maimuţe bipede. Dar pînă la apariţia schele¬ 
tului lui Lucy antropologii nu deţineau nici o dovadă 
palpabilă a locomoţiei bipede la o specie umană mai 
veche de două milioane de ani. Oasele bazinului, mem- 

brele inferioare şi laba piciorului lui Lucy au fost indicii 
fundamentale în această chestiune. 


Prezent 



H. erectus 
H. habilis 


A. robustus 
A. africanus 
A. boisei 
A. afarensis 

Homo sp? 

Figura 2.4 Arbori genealogici. Dovezile fosile existente sînt 
interpretate diferit de către reprezentanţii diferitelor şcoli; cu 
toate acestea însă, în linii mari, scenariul după care se presupune 
că a decurs evoluţia este similar. Sînt prezentate aici două ver¬ 
siuni, într-o oarecare măsură simplificate. Eu prefer varianta B, 
în care exemplarele genului Homo sînt printre cele mai tim¬ 
purii fosile cunoscute; aceştia ar fi strămoşii a ceea ce cunoaştem 
noi ca fiind Homo habilis. Nu există dovezi fosile cu aceeaşi 
vechime ca şi familia umană — în jur de şapte milioane de ani, 
aşa cum reiese din genetica moleculară. 

Forma bazinului şi unghiul dintre femur şi genunchi 
arăta clar că Lucy şi semenii săi erau adaptaţi unei for- 

me de mers în poziţia verticală. Aceste trăsături anato¬ 
mice erau mai mult umane decît simiene. De fapt, 
Owen Lovejoy, care a realizat primele studii anatomice 
pe aceste oase, a ajuns la concluzia că locomoţia bipedă 
a acestei specii ar fi fost de nedeosebit de modul în care 
mergem dumneavoastră şi eu. 

Totuşi, nu toată lumea a fost de acord cu aceasta. 
Spre exemplu, într-un articol de referinţă apărut în 
1983, Jack Stern şi Randall Susman, doi anatomişti de 
la Universitatea de Stat din New York, Stony Brook, 
au oferit o interpretare diferită a anatomiei lui Lucy: 
„Poseda un amalgam de trăsături cu totul potrivite unui 
animal care şi-a însuşit cu succes modul de locomoţie 
permanent bipedă, păstrînd trăsăturile structurale care 
îi permit să folosească eficient copacii pentru a-şi 
procura hrana, a se odihni sau a se proteja." 

Unul dintre argumentele fundamentale pe care Stern 
şi Susman le-au adus în favoarea concluziei lor a fost 
structura piciorului lui Lucy: oasele sînt oarecum curba¬ 
te, aşa cum sînt la maimuţe, dar nu şi la oameni — o 
formă care ar uşura căţărarea în copaci. Lovejoy subes¬ 
timează acest punct de vedere şi sugerează că oasele 
curbate ale piciorului nu sînt decît reminiscenţe ale 
originii simiene a lui Lucy. Aceste două tabere opuse 
şi-au menţinut în mod entuziast punctul de vedere mai 
mult de un deceniu. Apoi, la începutul lui 1994, noi 
dovezi, unele provenind din cele mai neaşteptate surse, 
au părut să încline balanţa. 

Mai întîi, Johanson şi colaboratorii săi au anunţat 
descoperirea a două oase ale braţului, o ulnă şi un 
humerus, în vîrstă de trei milioane de ani, pe care le-au 
atribuit unui Australopithecus afarensis. Exemplarul 
fusese în mod evident unul robust şi oasele membrelor 
sale superioare aveau cîteva trăsături comune celor de 

cimpanzeu, în timp ce altele erau diferite. Comentînd 
pe marginea acestei descoperiri, Leslie Aiello, un 
antropolog de la University College din Londra, scria 
în revista Nature: „Mozaicul de trăsături morfologice 
ale ulnei lui Australopithecus afarensis, pe lîngă 
humerusul robust, aparţinînd unui membru superior 
musculos, s-ar potrivi în mod ideal unei fiinţe care se 
căţăra în copaci dar în acelaşi timp se putea deplasa şi 
biped atunci cînd se afla pe sol." Această descriere, pe 
care o susţin, se potriveşte clar cu ceea ce susţine tabăra 
lui Susman, şi nu cea a lui Lovejoy. 

Argumente şi mai puternice în favoarea acestei 
ipoteze au rezultat în urma folosirii inovatoare a tomo¬ 
grafiei computerizate (scanare CAT) în vederea 
evidenţierii detaliilor anatomiei urechii interne de la 
aceşti oameni timpurii. Parte din structura anatomică 
a urechii interne este reprezentată prin trei canale în 
forma literei „C“ — canale semicirculare. Dispuse per¬ 
pendicular între ele, două dintre acestea fiind aşezate 
în poziţie verticală, ele îndeplinesc un rol-cheie în 
menţinerea echilibrului corpului. La o întîlnire a 
antropologilor din aprilie 1994, Fred Spoor, de la Uni¬ 
versitatea din Liverpool, a descris canalele semicircu¬ 
lare de la oameni şi maimuţe. Cele două canale verticale 
sînt semnificativ mai mari la oameni decît la maimuţe, 
diferenţă pe care Spoor a interpretat-o ca fiind o adap¬ 
tare la cerinţele sporite impuse de menţinerea echili¬ 
brului în poziţie verticală la speciile bipede. Cum 
stăteau lucrurile la speciile umane ancestrale ? 

Observaţiile lui Spoor sînt cu adevărat senzaţionale. 
La toate speciile genului Homv, structura urechii 
interne este identică celei de la oamenii actuali. La fel, la 
toate speciile de Australopithecus, canalele semicircu¬ 
lare au acelaşi aspect ca cele de la maimuţe. Oare 

înseamnă aceasta că australopitecinele se şi deplasau la 
fel ca maimuţele — adică patruped ? Structura bazinului 
şi a membrelor inferioare sînt argumente împotriva 
unei asemenea concluzii. La fel şi o remarcabilă desco¬ 
perire a mamei mele, făcută în 1976: un şir de urme de 
paşi foarte asemănători cu ai unui om, lăsate într-un 
strat de cenuşă vulcanică acum circa 3,5 milioane de ani. 
Cu toate acestea, dacă structura urechii interne este 
totuşi un indicator al posturii şi al modului de locomo¬ 
ţie, atunci ea sugerează că australopitecinele nu au fost 
chiar ca dumneavoastră şi ca mine, aşa cum Lovejoy a 
susţinut şi continuă să o facă. 

Promovînd această interpretare, Lovejoy pare să 
dorească să considere hominidele, încă de la începu¬ 
turile lor, în întregime umane, tendinţă a antropologilor 
pe care am comentat-o deja în acest capitol. Eu nu văd 
însă nici o problemă în a ne închipui că strămoşi de-ai 
noştri manifestau comportamente simiene, iar copacii 
aveau mare importanţă în viaţa lor. Sîntem maimuţe 
bipede şi nu ar trebui să ne surprindă să vedem acest 
lucru reflectat în modul în care au trăit strămoşii noştri. 

Voi muta acum accentul de pe oase pe pietre, cele 
mai palpabile dovezi ale comportamentului strămoşilor 
noştri. Cimpanzeii sînt pricepuţi utilizatori de unelte, 
servindu-se de beţe pentru a captura termite, de frunze 
pentru a se şterge şi de pietre pentru a sparge nuci. 
Dar, pînă acum, nici un cimpanzeu trăind în sălbăticie 
nu a fost văzut vreodată fabricîndu-şi vreo unealtă din 
piatră. Oamenii au început să fabrice unelte cu muchii 
ascuţite acum 2,5 milioane de ani, lovind două pietre 
între ele, acesta fiind începutul rudimentului de activi¬ 
tate tehnologică apărută în preistoria umană. 

Primele unelte au fost mici aşchii rezultate din 
lovirea unei pietre — în general un silex — cu alta. Solzii 

măsurau cam 2 cm lungime şi erau surprinzător de 
tăioase. Deşi simple în aparenţă, ele erau destinate unei 
game largi de scopuri. Ştim asta deoarece Lawrence 
Keeley de la Universitatea din Illinois şi Nicholas Toth 
de la Universitatea Indiana au analizat microscopic o 
duzină de asemenea aşchii provenite dintr-o aşezare 
veche de acum 1,5 milioane de ani, situată la est de 
Lacul Turkana, în căutarea semnelor de uzură. Ei au 
găsit diferite tipuri de zgîrieturi pe aceste aşchii — urme 
indicînd faptul că unele fuseseră folosite la tăierea 
cărnii, altele la tăierea lemnului şi altele la tăierea mate¬ 
rialului vegetal moale, cum ar fi iarba. Atunci cînd 
găsim împrăştiate într-un asemenea sit arheologic aşchii 
de piatră, trebuie să fim foarte imaginativi pentru a ne 
putea închipui complexitatea vieţii care a existat în acel 
loc, deoarece relicvele sînt foarte sărăcăcioase: carnea 
a dispărut, la fel ca şi lemnul sau iarba. Ne putem ima¬ 
gina o aşezare simplă la marginea rîului, unde un grup 
familial de oameni sfîşie carne la umbra unui adăpost 
construit din lăstari şi acoperit cu trestie, chiar dacă 
tot ce ne-a mai rămas astăzi sînt aşchiile de piatră. 

Cele mai vechi inventare de unelte din piatră com¬ 
puse care au fost găsite au 2,5 milioane de ani vechime; 
ele reprezintă, pe lîngă aşchii, şi accesorii mai mari, 
cum ar fi toporaşe, răzuitoare şi diverse unelte 
poliedrice. în majoritatea cazurilor şi aceste piese sînt 
fabricate prin îndepărtarea mai multor aşchii dintr-o 
bucată de silex. Mary Leakey a petrecut numeroşi ani 
în Olduwai Gorge cercetînd aceste tehnologii timpurii 
reunite sub numele de industria olduwană, după 
numele defileului Olduwai, reuşind astfel să stabilească 
trăsăturile arheologiei africane timpurii. 

Ca urmare a programului de experimentare a pro¬ 
cedurilor făuririi uneltelor, Nicholas Toth a presupus 
că făuritorii primitivi de unelte nu aveau în minte 

formele specifice ale fiecărei piese în parte — un tipar, 
dacă vreţi — atunci cînd le fabricau. Mai degrabă, 
diversele forme erau determinate de forma originală a 
materialului brut. Industria olduwană — singura indus¬ 
trie practicată pînă acum 1,4 milioane de ani — era deci 
în esenţă oportunistă. 

O problemă interesantă este aceea legată de 
abilităţile cognitive implicate în fabricarea acestor 
obiecte preistorice. Se foloseau oare făuritorii primi¬ 
tivi de unelte de abilităţi mintale comparabile cu ale 
maimuţelor superioare? Sau toate aceste activităţi le 
cereau să fie cu mult mai inteligenţi ? Creierul făurito¬ 
rilor de unelte era cu aproximativ 50% mai mare decît 
al maimuţelor superioare, astfel încît această ultimă 
concluzie pare a fi cea corectă. Cu toate acestea, 
Thomas Wynn, un antropolog de la Universitatea din 
Colorado, şi William McGrew, primatolog la Univer¬ 
sitatea din Stirling, Scoţia, nu sînt de acord cu această 
ipoteză. Ei au analizat anumite aptitudini motorii legate 
de manipularea obiectelor la maimuţele superioare şi, 
într-un articol pe care l-au publicat în 1989 intitulat 
„Industria olduwană din punctul de vedere al maimu¬ 
ţelor" au concluzionat: „...toate reprezentările spaţiale 
ale uneltelor olduwane pot fi regăsite în mintea mai¬ 
muţelor. Cu siguranţă, percepţia spaţială descrisă mai 
sus este probabil caracteristică tuturor maimuţelor 
mari, făuritorii de unelte olduwani nefiind unicii ei 
posesori". 

Eu găsesc surprinzătoare această declaraţie, nu în 
ultimul rînd deoarece am văzut oameni încercînd să 
fabrice unelte „ale epocii de piatră" lovind două pietre 
între ele fără să reuşească să obţină mare lucru. Proce¬ 
dura nu a fost aceasta. Nicholas Toth a petrecut nume¬ 
roşi ani perfecţionînd tehnici de fabricare a uneltelor din 



O FAMILIE NUMEROASĂ 59 


piatră şi cunoaşte bine procedeul cioplirii pietrei. 
Pentru a avea randament, cioplitorul în piatră trebuie 
să aleagă o bucată de piatră cu o formă adecvată, 
potrivindu-şi unghiul corect sub care va aplica lovi¬ 
tura; lovitura însăşi necesită o experienţă îndelungată, 
ce permite aplicarea forţei potrivite în locul potrivit. 
„Pare evident că făuritorii de unelte proto-umani aveau 
o bună percepţie intuitivă a principiilor prelucrării 
pietrei", a scris Toth într-un articol din 1985. „Nu se 
pune problema ca făuritorii primitivi de unelte să fi 
posedat o capacitate mintală superioară celei a mai¬ 
muţelor", îmi spunea el de curînd. „Meşterirea uneltelor 
presupune coordonarea a numeroase abilităţi motorii 
şi cognitive." 

Un experiment în curs de desfăşurare la Centrul de 
Cercetări Lingvistice din Atlanta, Georgia, verifică 
această chestiune. Timp de mai mult de zece ani, Sue 
Savage-Rumbangle, psiholog, a cercetat dezvoltarea 
capacităţii de comunicare pe un cimpanzeu pigmeu. 
Recent, Toth a început o colaborare cu această cer¬ 
cetătoare, încercînd să înveţe cimpanzeul numit Kanzi 
să fabrice aşchii de piatră. Kanzi a dat, fără îndoială, 
dovadă de gîndire inovatoare în fabricarea aşchiilor de 
piatră, însă pînă acum nu a reprodus metodica tehnică 
a cioplirii, folosită de făuritorii primitivi de unelte. Pre¬ 
supun că aceasta înseamnă că Wynn şi McGrew nu au 
dreptate, primii făuritori de unelte posedînd capacităţi 
cognitive superioare celor ale maimuţelor. 

Acestea fiind spuse, rămîne totuşi adevărat faptul că 
primele unelte, industria olduwană, erau simple şi 
făcute la întîmplare. Acum 1,4 milioane de ani în 
Africa a apărut o nouă tehnică de lucru, pe care arhe¬ 
ologii o numesc industria acheuliană, după situl de la 
St. Acheul din nordul Franţei, unde versiuni tîrzii ale 

acestor unelte au fost pentru prima oară descoperite. 
Pentru prima dată în preistoria umană, există o dovadă 
a faptului că făuritorii de unelte au avut un model 
mental a cea ce au dorit să producă, că au dat în mod 
intenţionat o anumită formă materialului brut pe care 
l-au folosit. 

Unealta care a sugerat această idee este aşa-numitul 
„toporaş de mînă“, o unealtă în formă de migdală, a 
cărei fabricare a necesitat o remarcabilă îndemînare şi 
răbdare. Lui Toth şi altor cercetători le-au trebuit mai 
multe luni pentru a-şi însuşi îndemînarea de a fabrica 
toporaşe de mînă de aceeaşi calitate ca cele găsite în 
probele arheologice din acele timpuri. 

Apariţia toporaşului de mînă printre dovezile arheolo¬ 
gice coincide cu apariţia lui Homo erectus, prezum¬ 
tivul descendent al lui Homo habilis şi strămoş al lui 
Homo sapiens. Aşa cum vom vedea în capitolul urmă¬ 
tor, este rezonabil să ne închipuim că făuritorii topo- 
raşelor de mînă erau reprezentanţi ai speciei Homo 
erectus, dotaţi cu un creier semnificativ mai voluminos 
decît Homo habilis. 

Descoperirea modalităţii prin care puteau produce un 
număr foarte mare de aşchii tăioase de piatră a 
reprezentat pentru strămoşii noştri o realizare epocală. 
Oamenii au avut acces la alimente care pînă atunci le fuse¬ 
seră interzise. Modesta aşchie, aşa cum Toth a demon¬ 
strat adesea, este o unealtă de mare eficienţă în tăierea 
oricărui material, chiar şi a celei mai rezistente piei. 

Indiferent dacă erau vînători sau culegători, oamenii 
care au folosit aceste aşchii simple din piatră şi-au pus 
la dispoziţie o nouă sursă de energie — proteina ani¬ 
mală. Astfel, ei trebuie să fi fost în stare nu numai să-şi 
extindă arealul, dar să-şi mărească şi şansele de a da 
urmaşi care să supravieţuiască. Reproducerea este un 

proces costisitor din punct de vedere energetic, iar 
extinderea regimului de hrană prin includerea cărnii ar 
fi asigurat această energie. 



Figura 2.5 Tehnologii ale uneltei paleolitice. Cele două şiruri 
de jos sînt reprezentative pentru tehnologia olduwană, care 
apare pentru prima oară în urmele arheologice de acum 2,5 mili¬ 
oane de ani, ilustrată printr-un ciocan (piatră albă), toporaşe 
simple şi răzuitoare (pe acelaşi rînd cu ciocanul) şi nişte aşchii 
tăioase (rîndul de dedesubt). Cele două şiruri de sus cuprind 
exemplare de obiecte aparţinînd industriei acheuleene, care 
datează de acum 1,4 milioane de ani şi este caracterizată prin 
toporaşe de mînă (cele două unelte în formă de migdală), 
topoare de despicat şi vîrfuri, alături de mici unelte ase¬ 
mănătoare celor găsite în depozitele olduwane. (Prin bunăvoinţa 
lui N. Toth.) 

întrebarea pe care antropologii şi-au pus-o dintot- 
deauna este, desigur, cine a fabricat uneltele ? în momen¬ 
tul apariţiei uneltelor printre probele arheologice, 

existau numeroase specii de australopitecine şi, proba¬ 
bil, şi cîteva specii de Homo. Cum putem oare decide 
cine a fost făuritorul de unelte ? Este extrem de dificil. 
Dacă am fi găsit unelte doar în asociere cu fosile de 
Homo şi niciodată cu cele de australopitecine, aceasta 
ar fi putut fi interpretată ca o dovadă că Homo a fost 
unicul făuritor de unelte. Dovezile preistorice nu sînt 
însă atît de tranşante. Randall Susman a susţinut, pe 
baza datelor anatomice a ceea ce el a crezut că ar fi 
oasele mîinii unui Australopithecus robustus provenit 
dintr-un sit arheologic din Africa de Sud, că această 
specie era suficient de îndemînatică pentru a fabrica 
unelte. Nu există însă nici o posibilitate de a şti sigur 
dacă în fapt a fost sau nu aşa. 

Părerea mea personală este că ar trebui să căutăm 
explicaţia cea mai simplă. Ştim din dovezile arheo¬ 
logice că acum peste un milion de ani au existat numai 
specii de Homo şi mai ştim că ei au fabricat unelte de 
piatră. Pînă cînd nu va apărea un motiv valabil pentru 
a crede altfel, pare înţelept de prudent să concluzionăm 
că numai Homo a fabricat unelte în preistoria tim¬ 
purie. Speciile de australopitecine şi Homo au fost în 
mod evident adaptări specifice diferite şi este probabil 
ca introducerea cărnii în alimentaţie de către genul 
Homo să fi fost un aspect important al acestei dife¬ 
renţe. Fabricarea uneltelor din piatră trebuie să fi fost 
una din abilităţile importante ale mîncătorilor de 
carne; mîncătorii de plante puteau supravieţui fără 
aceste unelte. 

în urma studiilor sale asupra uneltelor provenite din 
siturile arheologice din Kenya şi a exerciţiilor experi¬ 
mentale de fabricare a uneltelor, Toth a făcut o des¬ 
coperire fascinantă şi importantă. Primii făuritori de 
unelte erau predominant dreptaci, la fel ca şi oamenii 



O FAMILIE NUMEROASA 63 


actuali. Cu toate că fiecare maimuţă poate fi preferenţial 
dreptace sau stîngace, nu există o tendinţă anume la 
nivel populaţional; oamenii actuali sînt unici în această 
privinţă. Descoperirea lui Toth ne-a furnizat o per¬ 
spectivă evoluţionistă foarte importantă: acum circa 
două milioane de ani, creierul genului Homo începuse 
să devină cu adevărat uman, cu aceleaşi caracteristici 
ca şi creierul nostru. 



CAPITOLUL 3 


Un alt fel de om 


O cercetare de ultimă oră, incitantă şi plină de 
imaginaţie, ne-a permis să folosim fosilele pentru a 
lămuri unele aspecte ale biologiei strămoşilor noştri, 
într-un mod pe care nimeni nu l-ar fi bănuit acum 
cîţiva ani. Este posibilă, spre exemplu, estimarea cu 
oarecare precizie a momentului în care indivizi dintr-o 
specie umană anume au fost înţărcaţi, cînd au atins 
maturitatea sexuală, care era speranţa lor de viaţă, şi 
aşa mai departe. înarmaţi cu mijloacele necesare 
obţinerii unor astfel de informaţii revelatoare, am ajuns 
la concluzia că Homo a fost un alt fel de om încă de la 
apariţia sa. Descoperirea existenţei unei discontinuităţi 
biologice între Australopithecus şi Homo a modificat 
în mod radical modul în care era înţeleasă preistoria 
umană. 

Pînă la apariţia lui Homo, toate maimuţele bipede 
aveau creierul de dimensiuni reduse, măselele mari şi 
maxilarele proeminente, utilizînd o strategie de supra¬ 
vieţuire de tip simian. Ele se hrăneau în principal cu 
vegetale şi organizarea lor socială se asemăna probabil 
cu aceea a babuinilor din savanele actuale. Aceste specii 
— australopitecinele — se asemănau cu omul prin aceea 
că se deplasau biped, însă nu şi în alte privinţe. Cu mai 

mult de 2,5 milioane de ani în urmă — încă nu putem 
spune cu exactitate cînd— a apărut prima specie umană 
cu creier mărit. Dinţii s-au modificat şi ei — probabil 
ca o adaptare la modificarea dietei, de la una alcătuită 
exclusiv din vegetale la una care includea şi carnea. 

Aceste două caracteristici ale primului Homo, modi¬ 
ficarea dimensiunilor cerebrale şi a structurii dentiţiei, 
au fost evidenţiabile încă de la descoperirea primelor 
fosile de Homo habilis, cu trei decenii în urmă. Poate 
datorită faptului că noi, oamenii moderni, sîntem orbiţi 
de importanţa minţii, antropologii şi-au îndreptat 
atenţia cu precădere către saltul înregistrat de dimen¬ 
siunile cerebrale — de la circa 450 cm 3 la mai mult de 
600 cm 3 — care s-a produs o dată cu apariţia lui Homo 
habilis. Fără îndoială, aceasta a fost o parte importantă 
a adaptării evolutive care a orientat preistoria umană 
către o nouă direcţie — dar numai o parte. Noile cer¬ 
cetări asupra biologiei strămoşilor noştri au evidenţiat 
încă multe alte aspecte care au suferit modificări, 
depărtîndu-se de cele simiene şi devenind din ce în ce 
mai asemănătoare celor umane. 

Unul dintre aspectele cele mai semnificative ale dez¬ 
voltării umane este acela că progeniturile se nasc practic 
neajutorate şi au o perioadă a copilăriei prelungită. în 
plus, aşa cum orice părinte ştie, copiii cunosc la puber¬ 
tate o perioadă de creştere accelerată, în timpul căreia 
cîştigă în înălţime cu o rată alarmantă. Oamenii sînt 
unici în această privinţă: majoritatea speciilor de mami¬ 
fere, inclusiv maimuţele, trec aproape direct de la sta¬ 
diul de copil la acela de adult. Un adolescent uman 
aflat pe punctul de a intra în perioada de creştere accele¬ 
rată îşi poate mări statura cu cirCa 25%; dimpotrivă, 
traiectoria lină a curbei de creştere la cimpanzei arată 
că adolescenţii adaugă doar circa 14% la statura lor 
înainte de a deveni maturi. 

Barry Bogin, un biolog de la Universitatea din 
Michigan, a dat o interpretare inedită diferenţei exis¬ 
tente între curbele de creştere la cele două specii. Rata 
creşterii la copii este mică în raport cu cea înregistrată 
de puii de maimuţă, chiar dacă rata creşterii cerebrale 
este similară. Ca urmare, copiii sînt mai mici decît ar 
putea fi dacă ar urma o curbă de creştere de tip simian. 
Avantajul acestui fapt ar fi, în viziunea lui Bogin, legat 
de marea cantitate de date pe care copiii trebuie să le 
înmagazineze pentru a-şi însuşi regulile culturale. 
Copiii în creştere învaţă mai bine de la adulţi dacă între 
ei există o diferenţă semnificativă de dimensiuni cor¬ 
porale, deoarece relaţia elev-profesor poate fi stabilită 
în aceste condiţii. Urmînd o curbă de creştere de tip 
simian, copiii ar fi avut dimensiuni care ar fi dus mai 
degrabă la o relaţie de rivalitate fizică decît la una de 
tip elev-profesor. Cînd perioada de educaţie ia sfîrşit, 
corpul „recuperează" prin intermediul perioadei de 
creştere accelerată din timpul adolescenţei. 

Omul a devenit om însuşindu-şi nu numai strategii 
de supravieţuire ci şi obiceiurile şi moravurile sociale, 
legăturile sociale şi de rudenie — cu alte cuvinte, cul¬ 
tura. Mediul social în care copiii lipsiţi de apărare sînt 
îngrijiţi, iar cei mai mari sînt educaţi este foarte carac¬ 
teristic pentru om. Cultura poate fi considerată 
adaptarea tipică pentru om şi a fost posibilă datorită 
modului neobişnuit în care decurge copilăria şi 
maturizarea sa. 

Starea de neajutorare a noilor-născuţi umani este, 
cu toate acestea, în mai mică măsură o adaptare cul¬ 
turală, fiind mai degrabă o necesitate de ordin biologic. 
Copiii vin pe lume prea devreme, aceasta fiind o con¬ 
secinţă a dimensiunilor cerebrale mari şi deci a 
constrîngerilor impuse de construcţia bazinului. 
Biologii au ajuns recent la concluzia că dimensiunile 

cerebrale nu influenţează numai gradul de inteligenţă 
ci se corelează şi cu numeroase evenimente din timpul 
vieţii, cum ar fi vîrsta la care are loc înţărcarea, vîrsta 
atingerii maturităţii sexuale, durata gestaţiei şi longevi¬ 
tatea. La speciile cu creier mărit, aceste evenimente sînt 
întîrziate: puii sînt înţărcaţi mai tîrziu decît cei ai specii¬ 
lor cu creier mai mic, maturitatea sexuală este atinsă 
mai tîrziu, gestaţia este mai lungă, iar speranţa de viaţă 
a indivizilor este mai mare. Un calcul simplu bazat pe 
compararea cu alte primate arată că gestaţia la Homo 
sapiens, al cărui volum cerebral este în medie de 
1350 cm 3 , ar trebui să dureze douăzeci şi una de luni 
în loc de nouă, cît durează în realitate. Copiii au ca 
urmare de „recuperat" un an de creştere atunci cînd se 
nasc, de unde şi faptul că sînt neajutoraţi. 

De ce se întîmplă aşa? De ce îi expune natura pe 
oamenii nou-născuţi pericolelor generate de o atît de 
timpurie venire pe lume ? Răspunsul este legat de creier. 
Creierul unei maimuţe nou-născute, avînd în medie 
200 cm 3 , este cam jumătate din acela al unui adult. 
Dublarea volumului se produce rapid şi devreme în viaţa 
maimuţei. Dimpotrivă, creierul oamenilor nou-născuţi 
reprezintă o treime din volumul creierului adult şi îşi 
triplează dimensiunile devreme şi rapid. Oamenii se 
aseamănă cu maimuţele prin aceea că creierele lor ating 
dimensiunile adulte devreme; astfel, pentru ca creierul 
oamenilor să-şi fi dublat volumul, ca şi cel al mai¬ 
muţelor, la naştere el ar trebui să aibă 675 cm 3 . Aşa 
cum orice femeie ştie, a da naştere unui copil cu un 
volum cerebral normal este deja un lucru dificil, care 
uneori îi pune chiar viaţa în pericol. într-adevăr, 
lărgimea bazinului a crescut în decursul evoluţiei 
umane pentru a se acomoda volumului cerebral în 
creştere, însă această expansiune s-a putut realiza doar 
între anumite limite, impuse de cerinţele structurale ale 

unui mod eficient de locomoţie bipedă. Limitele au 
fost atinse atunci cînd volumul cerebral al nou-năs- 
cuţilor a atins valoarea sa actuală, 385 cm 3 . 

Din punct de vedere evolutiv putem afirma că în 
principiu oamenii au renunţat la tiparul simian de 
creştere atunci cînd volumul creierului adult a depăşit 
770 cm 3 . Pe această valoare, creierului i-ar trebui mai 
mult decît o dublare a volumului său de la naştere, con¬ 
secinţa fiind venirea pe lume „prea devreme" a copiilor, 
de unde starea lor de neajutorare. Homo habilis, cu un 
volum cerebral la adult de circa 800 cm 3 , se află situat 
la graniţa dintre tiparul de creştere de tip simian şi cel 
uman, în timp ce creierul lui Homo erectus timpuriu, 
de aproximativ 900 cm 3 , a presat în mod semnificativ 
evoluţia speciei spre om. Acest fapt, amintiţi-vă, este „în 
principiu" un argument; aceasta presupune că din 
punct de vedere anatomic canalul de naştere la Homo 
erectus avea aceeaşi lărgime ca şi cel al omului modern. 
De fapt, ne-am putut face o idee mai clară asupra 
măsurii în care Homo erectus era asemănător omului în 
această privinţă, pornind de la măsurarea bazinului 
băiatului de la Turkana, scheletul de Homo erectus tim¬ 
puriu pe care, împreună cu colaboratorii mei, l-am 
descoperit la jumătatea anilor ’80 nu departe de malul 
vestic al lacului Turkana. 

La oameni, deschiderea bazinului are dimensiuni 
comparabile la bărbaţi şi la femei. Astfel, măsurarea 
deschiderii pelviene a băiatului de la Turkana ne-a 
permis o bună estimare a dimensiunilor canalului de 
naştere al mamei sale. Prietenul şi colegul meu Alan 
Walker, anatomist la Universitatea Johns Hopkins, a 
reconstituit bazinul băiatului din oasele disparate pe 
care le găsisem. El a măsurat deschiderea pelviană şi a 
găsit-o mai mică decît cea de Homo sapiens, estimînd 

de aceea că nou-născuţi de Homo erectus aveau un 
creier de aproximativ 275 cm 3 , considerabil mai mic 
decît acela al nou-născuţilor omului modern. 

Concluziile sînt clare. Progeniturile de Homo 
erectus se năşteau cu un creier reprezentînd o treime din 
dimensiunile creierului adult, la fel ca şi oamenii actuali, 
şi probabil că se năşteau în aceeaşi stare de neajutorare. 
Putem presupune că grija parentală intensă care este 
parte importantă a comportamentului social uman 
modern începuse deja să apară la Homo erectus tim¬ 
puriu acum circa 1,7 milioane de ani. 

Nu putem face calcule similare şi în cazul lui Homo 
habilis, strămoşul direct al lui Homo erectus, deoarece 
încă nu a fost descoperit un bazin aparţinînd unui 
Homo habilis. Dacă progeniturile de Homo habilis 
aveau la naştere dimensiuni cerebrale asemănătoare 
celor neonatale de la Homo erectus, atunci şi ei erau 
obligaţi să se nască „prea devreme", dar în măsură mai 
mică; şi ei trebuie să fi fost neajutoraţi la naştere, dar 
nu pentru la fel de multă vreme şi, în acelaşi timp, tre¬ 
buie să fi avut parte de un mediu social asemănător 
celui uman, dar într-o mai mică măsură. Ca urmare, se 
pare că Homo a urmat calea devenirii umane de la bun 
început. Similar, speciile de australopitecine au avut 
creier de dimensiuni simiene, şi ca urmare trebuie să fi 
urmat un tipar de creştere de tip simian. 

O perioadă de neajutorare prelungită în copilărie 
— perioada în care era solicitată grija parentală in¬ 
tensă — îl caracteriza deja pe Homo timpuriu; cel puţin 
asta ştim cu siguranţă. Dar ce se întîmplă cu restul 
copilăriei ? Cînd a început ea să se prelungească, 
permiţînd astfel însuşirea cunoştinţelor de ordin practic 
şi cultural, pentru a fi apoi urmată de accelerarea 
creşterii din adolescenţă ? 

FIGURA 3.1 Homo erectus. (a), (b) şi (c) reprezintă trei imagini 
ale craniului KNMER 3733, găsit la est de lacul Turkana în 
anul 1975. El aparţinea unui individ a cărui capacitate craniană 
era de 850 cm 3 şi care a trăit acum 1,8 milioane de ani. Pentru 
comparaţie, imaginea (d) reprezintă un Homo erectus din China 
(Omul de la Pekin), care a trăit cu un milion de ani mai tîrziu 
decît 3733, avînd o capacitate craniană de aproximativ 1000 cm 3 . 
(Prin bunăvoinţa lui W. E. Le Gros Clark / Chicago Univer- 
sity Press, 1978, toate drepturile rezervate.) 

Prelungirea duratei copilăriei la oamenii moderni se 
realizează prin intermediul unei rate reduse de creştere 
corporală în comparaţie cu cea de la maimuţe. Ca ur¬ 
mare, oamenii ating diferite vîrste-cheie, cum ar fi aceea 
a erupţiei dentare, mai tîrziu decît maimuţele. Spre 

exemplu, primul molar permanent apare la copii în 
jurul vîrstei de şase ani, comparativ cu trei ani la mai¬ 
muţe; al doilea molar erupe între unsprezece şi doi¬ 
sprezece ani la om şi la şapte ani în cazul maimuţelor; 
al treilea molar se iveşte la optsprezece-douăzeci de ani 
la om şi la nouă la maimuţe. Pentru a determina 
momentul din preistoria umană în care copilăria a 
început să se prelungească, a fost nevoie să analizăm 
maxilarele fosile într-un fel anume pentru a putea 
determina momentul erupţiei molarilor. 

Spre exemplu, băiatul de la Turkana a murit în 
momentul în care cel de-al doilea molar al său începea 
să apară. Dacă Homo erectus urma şi el tiparul dez¬ 
voltării lente în copilărie, atunci se poate trage con¬ 
cluzia că băiatul a murit la vîrsta de unsprezece ani. 
Dacă însă specia respectivă a urmat un tipar de creştere 
de tip simian, atunci băiatul a avut în momentul morţii 
vîrsta de şapte ani. La începutul anilor ’70, Allan Mann 
de la Universitatea din Pennsylvania a efectuat o analiză 
amănunţită a dinţilor umani fosili, ajungînd la con¬ 
cluzia că toate speciile de Australopithecus şi Homo au 
urmat modelul creşterii lente în copilărie. Rezultatele 
sale au exercitat o mare influenţă, sprijinind concepţia 
consacrată conform căreia toate speciile de hominide, 
inclusiv australopitecinele, au urmat acelaşi model de 
evoluţie ca şi omul modern. într-adevăr, cînd am 
descoperit maxilarul băiatului de la Turkana şi am 
remarcat cel de-al doilea molar care apărea, am pre¬ 
supus că băiatul a avut în momentul morţii cam 
unsprezece ani, deoarece aşa ar fi stat lucrurile dacă 
tiparul său de creştere era asemănător cu al lui Homo 
sapiens. La fel, copilul de la Taung, un reprezentant al 
speciei Australopithecus africanus, se presupune că ar 
fi murit la vîrsta de şapte ani deoarece avea al doilea 
molar în curs de erupţie. 

La sfîrşitul anilor ’80 aceste presupuneri au fost 
infirmate de rezultatele obţinute de către mai mulţi 
cercetători. Holly Smith, un antropolog de la Univer¬ 
sitatea din Michigan, a pus la punct o modalitate care 
să permită deducerea modului în care au evoluat oa¬ 
menii fosili, prin corelarea dimensiunilor cerebrale cu 
vîrsta erupţiei primului molar. Ca principiu de bază, 
Smith a adunat date privitoare la oameni şi la maimuţe; 
apoi a cercetat o serie de fosile umane pentru a deter¬ 
mina gradul de asemănare dintre ele. A reieşit existenţa 
a trei tipuri de evoluţie posibile: unul aparţinînd 
omului modern (uman) în care erupţia primului molar 
are loc la vîrsta de şase ani, iar durata medie de viaţă este 
de şaizeci şi şase de ani; un tip aparţinînd maimuţelor 
(simian), cu erupţia primului molar la trei ani şi durata 
medie de viaţă de circa patruzeci de ani, şi un tip inter¬ 
mediar. Homo erectus tîrziu — adică indivizi care au 
trăit începînd cu acum 800 000 de ani — se încadrează în 
tipul uman, la fel ca şi Omul de Neanderthal. Toate 
speciile de australopitecine au aparţinut însă tipului 
simian. Homo erectus timpuriu, cum a fost spre exem¬ 
plu băiatul de la Turkana, aparţinea tipului interme¬ 
diar: primul său molar apăruse cînd acesta avea puţin 
mai mult de patru ani şi jumătate, şi dacă nu ar fi murit 
prematur, ar fi putut atinge circa cincizeci şi doi de ani. 

Cercetările lui Holly Smith au arătat că tiparul de 
creştere a australopitecinelor nu semăna cu acela al 
omului modern, ci era de tip simian. Ea a mai demon- 

< 

Figura 3.2 Băiatul de la Turkana. Scheletul reconstituit al 
acestui Homo erectus în vîrsta de .nouă ani arată cît de 
asemănătoare omului era constituţia acestei specii. Alături de el 
se află Alan Walker, cel care a condus lucrările de deshumare 
a scheletului. (Prin bunăvoinţa lui A. Walker / Muzeul Naţional 
din Kenya.) 

strat că Homo erectus timpuriu aparţinea unui tip de 
evoluţie intermediar între cel uman şi cel simian; acum 
se poate concluziona cu certitudine că băiatul de la 
Turkana avea în jur de nouă ani cînd a murit, nu 
unsprezece ani, cum se presupusese iniţial. 

Deoarece aceste concluzii contraziceau ceea ce 
crezuse o întreagă generaţie de antropologi, aceştia au 
reacţionat puternic. Exista desigur posibilitatea ca 
Smith să fi comis erori. în aceste condiţii, coroborarea 
rezultatelor obţinute este întotdeauna binevenită, iar 
în acest caz particular ea s-a realizat rapid. Anatomiştii 
Cristopher Dean şi Tim Bromage, aflaţi în acea vreme 
la University College din Londra, au inovat o modali¬ 
tate care să permită determinarea directă a vechimii 
dinţilor. La fel cum sînt numărate inelele trunchiului 
pentru a determina vîrsta unui copac, sînt folosite stri- 
urile microscopice de pe un dinte pentru a-i determina 
vîrsta. Această metodă de determinare nu este atît de 
simplă precum pare — nu în ultimul rînd deoarece nu 
se ştie cu siguranţă care este mecanismul de producere 
a acestor striuri. Cu toate acestea, Dean şi Bromage au 
aplicat metoda lor la o maxilă de australopitecin aflată 
în acelaşi stadiu al dezvoltării dentiţiei cu maxila 
copilului de la Taung. Concluzia la care au ajuns a fost 
că individul respectiv murise la puţin mai mult de trei 
ani, chiar cînd începuse să apară primul molar — con¬ 
form deci unei evoluţii de tip simian. 

Cercetînd o altă serie de dinţi fosili umani, Dean şi 
Bromage au evidenţiat, ca şi Smith, existenţa a trei 
tipuri: uman (actual), simian şi intermediar. Şi în 
această sistematizare australopitecinele se încadrau tot 
în tipul simian, Homo erectus tîrziu şi Omul de Nean- 
derthal în tipul uman, iar Homo erectus timpuriu în 
tipul intermediar. Aceste rezultate au stîrnit noi con¬ 
troverse, legate în principal de tipul de evoluţie urmat 

de australopitecine. Polemica a luat sfîrşit atunci cînd 
antropologul Glenn Conroy şi medicul Michael Van- 
nier de la Universitatea Washington din St. Louis au 
introdus înalta tehnologie, folosită pînă atunci în lumea 
medicală, şi în laboratorul de antropologie. Cu aju¬ 
torul tomografiei computerizate — scanare CAT tridi¬ 
mensională — ei au străpuns cu privirea interiorul 
maxilei pietrificate a copilului de la Taung confirmînd 
astfel concluzia trasă de Dean şi Bromage. Copilul de 
la Taung murise la aproape trei ani, el fiind, conform 
modelului de tip simian, deja un tînăr. 

Posibilitatea de a deduce cum au decurs procesele 
biologice, pornind de la fosile prin determinarea 
etapelor ontogenetice pe baza stadiului de dezvoltare 
a dentiţiei este deosebit de importantă în antropologie 
deoarece ea ne permite să punem, metaforic vorbind, 
carne pe oasele găsite. Spre exemplu, putem afirma că 
băiatul de la Turkana fusese înţărcat cu puţin timp 
înainte de a împlini patru ani şi, dacă ar mai fi trăit, ar 
fi atins maturitatea sexuală la circa paisprezece ani. Este 
probabil ca mama lui să fi născut primul copil la vîrsta 
de treisprezece ani, după o perioadă de gestaţie care a 
durat nouă luni; după aceasta este probabil să fi rămas 
însărcinată la fiecare trei-patru ani. Aceste modele evo¬ 
lutive ne arată că în vremea lui Homo erectus timpuriu, 
strămoşii omului se îndreptau deja către biologia 
omului modern, îndepărtîndu-se de biologia maimu¬ 
ţelor, în timp ce australopitecinele şi-au păstrat în con¬ 
tinuare caracterele simiene. 

Schimbarea direcţiei evolutive a lui Homo timpuriu 
către tiparul de creştere şi dezvoltare de tip uman s-a 
petrecut într-un context social. Toate primatele sînt 
animale sociale, însă oamenii moderni au dezvoltat o 
sociabilitate de cel mai înalt nivel. Modificările bio- 

logice pe care le-am dedus prin observarea dinţilor de 
Homo timpuriu ne arată că interacţiunea socială la 
această specie începuse deja să ia amploare creînd un 
mediu care a favorizat cultura. Se pare că întreaga orga¬ 
nizare socială a suferit modificări semnificative. Acest 
lucru reiese clar din compararea dimensiunilor corpo¬ 
rale ale masculilor şi femelelor şi din ceea ce cunoaştem 
despre asemenea diferenţe în cadrul speciilor de pri¬ 
mate actuale, cum sînt babuinii sau cimpanzeii. 

La babuinii de savană, aşa cum am mai arătat, mas¬ 
culii sînt de două ori mai mari decît femelele. Prima- 
tologii ştiu acum că o asemenea diferenţă de talie apare 
atunci cînd există o competiţie puternică pentru 
împerechere între masculii adulţi. Ca la majoritatea 
speciilor de primate, babuinii masculi, o dată ajunşi la 
maturitate, părăsesc grupul în care s-au născut. Ei se vor 
alătura altui grup, adesea aflat în apropiere, intrînd din 
acel moment în competiţie cu masculii din noul grup. 
Ca urmare a acestui model de migrare masculină, mas¬ 
culii majorităţii grupurilor vor fi de regulă neînrudiţi 
între ei. Astfel, ei nu au nici un motiv „darwinian" 
(genetic) pentru a coopera între ei. 

Cu toate acestea, din motive neînţelese pe deplin, 
masculii de cimpanzei rămîn în grupul lor natal, 
femelele fiind cele care migrează. Astfel, masculii unui 
grup de cimpanzei au motive „darwiniene“ pentru a 
coopera între ei în cîştigarea femelelor, deoarece, fraţi 
fiind, jumătate din genele lor sînt comune. Ei coope¬ 
rează pentru a se apăra împotriva altor grupuri de cim¬ 
panzei, precum şi în timpul expediţiilor de vînătoare 
ocazionale, cînd, în general, încearcă să încolţească vreo 
maimuţă nefericită într-un copac. Această relativă 
absenţă a competiţiei şi cooperarea accentuată sînt 
reflectate în dimensiunile cu doar 15-20% mai mari 
ale masculilor, comparativ cu cele ale femelelor. 

Cu privire la talie, australopitecinele mascule 
urmează acelaşi tipar ca şi babuinii. Este, prin urmare, 
rezonabilă presupunerea că viaţa socială a australo- 
pitecinelor se aseamănă cu cea a babuinilor actuali. O 
dată ce am fost în măsură să comparăm dimensiunile 
corporale ale masculilor şi femelelor de Homo tim¬ 
puriu, a devenit imediat evident faptul că avusese loc 
o schimbare semnificativă: masculii nu mai erau cu 20% 
mai mari decît femelele, aşa cum se constată la cim¬ 
panzei. După antropologii Robert Foley şi Phyllis Lee 
de la Cambridge, această modificare a diferenţei de talie 
în momentul apariţiei genului Homo a fost însoţită cu 
siguranţă şi de o modificare a organizării sociale. Foarte 
probabil, masculii de Homo timpuriu rămîneau în 
grupurile lor de baştină laolaltă cu fraţii lor buni şi vi¬ 
tregi, în timp ce femelele migrau spre alte grupuri, 
rudenia, aşa cum am arătat, favorizînd întrajutorarea 
între masculi. 

Nu putem şti cu siguranţă care a fost factorul ce a 
grăbit această modificare a organizării sociale: coope¬ 
rarea crescută între masculi trebuie să fi fost, dintr-un 
motiv sau altul, extrem de benefică. Unii antropologi 
au susţinut că apărarea împotriva grupurilor vecine cu 
grupurile de Homo devenise deosebit de importantă. 
Probabil, şi poate mai mult decît probabil, această modi¬ 
ficare a avut motivaţii de natură economică. Nume¬ 
roase categorii de dovezi evidenţiază modificarea dietei 
lui Homo — carnea devenind o sursă importantă de 
energie şi proteine. Modificarea structurii dentiţiei la 
Homo timpuriu în aceeaşi măsură ca şi elaborarea unei 
industrii de unelte din piatră dovedesc faptul că acesta 
consuma carne. Mai mult decît atît, creşterea dimensi¬ 
unilor cerebrale, parte a transformării evolutive suferite 
de Homo, chiar solicitase probabil suplimentarea dietei 
speciei cu o sursă bogată în energie. 



78 ORIGINEA OMULUI 


Aşa cum ştie orice biolog, creierul este un mare con¬ 
sumator de energie. La omul actual, spre exemplu, 
creierul, deşi reprezintă 2% din greutate, consumă 20% 
din bugetul energetic al organismului. Primatele sînt 
mamiferele cu cele mai voluminoase creiere, la oameni 
această proprietate extinzîndu-se considerabil: creierul 
uman este de trei ori mai voluminos decît acela al unei 
maimuţe cu aceeaşi talie. Antropologul Robert Martin, 
de la Institutul de Antropologie din Ziirich, a semnalat 
că această creştere a dimensiunilor cerebrale s-a putut 
produce numai în condiţiile unei suplimentări a 
resurselor energetice: dieta lui Homo timpuriu, spune 
el, trebuia să fie nu numai constant accesibilă ci şi 
bogată din punct de vedere nutritiv. Carnea reprezintă 
o concentrată sursă de calorii, proteine şi grăsimi. 
Numai prin includerea unei cantităţi semnificative de 
carne în dieta sa şi-a putut „permite" Homo timpuriu 
să dobîndească un creier superior dimensional celui al 
australopitecinelor. 

Din toate aceste motive, sînt de părere că adaptarea 
majoră din evoluţia lui Homo timpuriu a fost consumul 
semnificativ de carne. Dacă Homo timpuriu vîna, con¬ 
suma resturile animalelor moarte sau aplica ambele 
metode este, aşa cum vom vedea în capitolul următor, 
o problemă foarte controversată în antropologie. Nu 
mă îndoiesc de faptul că şi carnea a jucat un rol impor¬ 
tant în viaţa cotidiană a strămoşilor noştri. în plus, 
noua strategie de supravieţuire, care presupunea procu¬ 
rarea nu numai a alimentelor de origine vegetală ci şi 
a cărnii, a necesitat probabil o mai bună organizare 
socială şi cooperare. 

Fiecare biolog ştie că o schimbare radicală în pro¬ 
gramul de supravieţuire al unei specii este urmată de 
cele mai multe ori şi de alte modificări. Cel mai frecvent 
aceste modificări secundare privesc anatomia speciei 

respective, aşa cum s-a petrecut şi în cazul adaptării 
hominidelor la noua dietă. După cum am văzut, struc¬ 
tura dentiţiei şi a maxilei la Homo timpuriu este diferită 
de cea a australopitecinelor, probabil ca urmare a 
adaptării la o dietă în care este inclusă şi carnea. 

Foarte recent, antropologii au ajuns la concluzia că, 
pe lîngă diferenţele legate de dentiţie, Homo timpuriu 
se deosebea de australopitecine şi prin faptul că era o 
fiinţă mai agilă. Două direcţii independente de cerce¬ 
tare au dus în final la aceeaşi concluzie: Homo timpuriu 
era un alergător eficient, fiind prima specie capabilă de 
această performanţă. 

Cu cîţiva ani în urmă, antropologul Peter Schmid, 
colaborator al lui Robert Martin la Ziirich, a avut 
ocazia să cerceteze faimosul schelet „Lucy". Folosind 
mulaje din fibră de sticlă ale oaselor fosile, Schmid a 
început să reasambleze corpul lui Lucy, crezînd că va 
obţine o formă foarte asemănătoare cu cea umană. A 
fost surprins să constate că Lucy avusese de fapt o cutie 
toracică cu formă conică, de maimuţă, nu cilindrică, 
aşa cum este ea la om. Umerii, trunchiul şi mijlocul lui 
Lucy aveau şi ele un aspect simian accentuat. 

Cu ocazia unei importante conferinţe din 1989, de 
la Paris, Schmid a descris implicaţiile, foarte impor¬ 
tante, ale descoperirii sale. Australopithecus afarensis, 
a spus el, „nu ar fi fost capabil să-şi ridice toracele 
pentru a reuşi să respire adînc, atît cît ar fi fost nevoie 
dacă ar fi alergat. El avea abdomenul rotunjit, iar talia 
sa nu era marcată, diminuîndu-i flexibilitatea, care este 
esenţială în modul de fugă al omului". Homo era 
capabil să alerge; Australopithecus, nu. 

Cea de a doua categorie de dovezi privitoare la 
problema agilităţii au rezultat din cercetările întreprinse 
de Leslie Aiello asupra greutăţii corporale şi a staturii. 
Ea a făcut aceste măsurători la oameni moderni şi 

maimuţe şi le-a comparat cu datele provenite din 
măsurarea fosilelor umane. Maimuţele actuale au o 
constituţie robustă în raport cu statura lor, fiind de 
două ori mai îndesate decît un om de aceeaşi înălţime. 
Datele fosile se încadrează şi ele în tipare clare — tipare 
care au fost identificate şi cu ocazia altor cercetări. Aus- 
tralopitecinele aveau o constituţie de tip simian, în timp 
ce toate speciile de Homo se încadrau în tipul uman. 
Atît rezultatele cercetărilor lui Aiello cît şi cele ale lui 
Schmid concordă cu descoperirea lui Fred Spoor în 
legătură cu diferenţele dintre structura anatomică a ure¬ 
chii interne la australopitecine şi Homo şi semnificaţia 
lor în interpretarea gradului de bipedism, ştiut fiind 
faptul că o angajare mai puternică spre bipedism este 
însoţită de o nouă alură corporală. 

Am sugerat deja în capitolul precedent că şi alte 
modificări majore, pe lîngă cea legată de dimensiunile 
cerebrale, au avut loc o dată cu apariţia genului Homo. 
Sîntem în măsură acum să le enumerăm: deşi bipede, 
australopitecinele erau puţin agile; speciile genului 
Homo erau foarte atletice. Am susţinut mai devreme că 
bipedismul a apărut iniţial ca un mod mai eficient de 
locomoţie într-un mediu înconjurător care suferise 
modificări, permiţîndu-i maimuţei bipede să supra¬ 
vieţuiască într-un habitat care devenise impropriu 
maimuţelor obişnuite. Maimuţele bipede deveniseră 
astfel capabile să parcurgă distanţe mari străbătînd zone 
împădurite largi în căutarea surselor de hrană. Apariţia 
genului Homo a fost însoţită de apariţia unui nou tip 
de locomoţie, bazat tot pe bipedism, însă mai agilă şi 
mai activă. Statura mică a oamenilor actuali permite un 
mers în ritm susţinut favorizînd pierderea căldurii pro¬ 
duse în exces, lucru important pentru un animal activ 
într-un mediu neîmpădurit şi cald, cum era Homo tim¬ 
puriu. Mersul eficient, cu paşi mari, a reprezentat o 

schimbare esenţială pentru adaptarea hominidelor. 
Această schimbare a implicat cu siguranţă apariţia 
într-un anumit grad a vînătorii organizate, aşa cum se 
va constata în capitolul următor. 

Capacitatea unui animal activ de a pierde căldura 
în exces este deosebit de importantă pentru buna func¬ 
ţionare a creierului, idee susţinută de către antropo¬ 
logul Dean Falk de la State University din New York, 
Albany. în cercetările sale de anatomie întreprinse în 
1980, ea a demonstrat că structura vaselor sangvine care 
irigă creierul la Homo permite o răcire eficientă, în 
timp ce la australopitecine lucrurile nu stau aşa. Ipo¬ 
teza aşa-numitului „radiator" emisă de Falk este un 
argument în plus în favoarea însemnătăţii adaptării 
genului Homo. 

Faptul că adaptarea genului Homo a avut succes este 
evident: avem astăzi certitudinea. Dar de ce nu am fost 
urmaţi şi de celelalte maimuţe bipede ? 

Acum două milioane de ani, Homo coexista cu mai 
multe specii de Australopithecus în sudul şi nordul 
Africii. Un milion de ani mai tîrziu Homo se găsea însă 
într-o splendidă izolare; diversele specii de australo¬ 
pitecine dispăruseră. (Sîntem tentaţi să considerăm 
extincţia unei specii ca pe o dovadă a ratării acelei specii 
— ceva care se întîmplă unei specii care, dintr-un motiv 
sau altul, nu face faţă încercărilor la care o supune 
natura. De fapt, extincţia este, în final, soarta oricărei 
specii: peste 99 % din toate speciile care au existat vre¬ 
odată nu mai există astăzi, probabil în egală măsură 
datorită ghinionului ca şi genelor „proaste".) Ce ştim 
despre soarta australopitecinelor ? 

Sînt adeseori întrebat dacă sînt de părere că Homo, 
o dată ce a devenit consumator de carne, şi-a inclus în 
dietă şi pe rudele sale australopitecine, fiind astfel una 

din cauzele extincţiei lor. Nu mă îndoiesc de faptul că, 
din cînd în cînd, Homo timpuriu ucidea şi australo- 
pitecine vulnerabile, în aceeaşi măsură însă în care vîna 
şi antilope sau alte animale atunci cînd avea ocazia. 
Cauza extincţiei australopitecinelor a fost probabil 
mult mai prozaică. 

Ştim că Homo erectus a fost o specie deosebit de 
reuşită, din moment ce a fost prima specie umană care 
şi-a extins arealul dincolo de hotarele Africii. Ca 
urmare, este posibil ca Homo timpuriu să-şi fi mărit 
rapid efectivul, devenind astfel un competitor impor¬ 
tant pentru o resursă esenţială supravieţuirii australo¬ 
pitecinelor: hrana. Mai mult decît atît, în intervalul de 
1-2 milioane de ani în urmă, maimuţele terestre, 
babuinii, au cîştigat şi ele în competiţia pentru hrană în 
faţa australopitecinelor. Este posibil ca australopi- 
tecinele să fi cedat acestei duble presiuni competitive, 
exercitată pe de o parte de Homo, iar pe cealaltă parte 
de babuini. 



CAPITOLUL 4 


Omul, un vînător nobil ? 


Cel puţin anumite categorii de dovezi sprijină ideea 
că aspectul fizic al lui Homo timpuriu reflecta faptul că 
acesta avea o intensă activitate de căutare a cărnii — cu 
alte cuvinte, avea înfăţişarea unui vînător aflat în per¬ 
manentă urmărire a prăzii. Ar fi foarte util să se 
mediteze asupra faptului că vînătoarea şi culesul au 
persistat ca mijloace de subzistenţă pînă foarte recent 
în preistoria umană; numai o dată cu introducerea agri¬ 
culturii, acum circa 10 000 de ani, au început strămoşii 
noştri să renunţe la o existenţă bazată exclusiv pe cules. 
O problemă de primă importanţă care se pune antro¬ 
pologilor este stabilirea momentului în care a apărut 
acest mod de viaţă tipic uman. Era el prezent încă de 
la începuturile genului Homo, aşa cum am sugerat eu ? 
Sau a fost o achiziţie de dată recentă, concomitentă cu 
evoluţia oamenilor moderni, de acum poate 100 000 
de ani ? Pentru a putea răspunde acestor întrebări să 
ne îndreptăm atenţia către indiciile cuprinse în ves¬ 
tigiile fosile şi arheologice, în căutarea unor mărturii ale 
modului de viaţă de vînător-culegător. Vom vedea în 
acest capitol că teoriile au suferit modificări în ultimii 
ani, modificări care reflectă o schimbare în modul în 
care ne evaluăm pe noi înşine şi pe strămoşii noştri. 

înainte dea trece în revistă modul în care au fost inter¬ 
pretate vestigiile preistorice, ar fi util să ne facem o 
idee asupra modului de viaţă bazat pe cules, aşa cum îl 
observăm la. vînătorii-culegători actuali. 

Combinarea vînătorii ca mod de obţinere a cărnii şi 
a culesului de alimente vegetale constituie o strategie de 
subzistenţă caracteristică omului. Ea este spectaculos de 
eficientă, permiţînd omului să supravieţuiască în orice 
regiune a globului, cu excepţia Antarcticii. Au fost ocu¬ 
pate de către om arealuri dintre cele mai diferite, de la 
pădurile tropicale umede la deşerturi, de la fertile re¬ 
giuni costiere la înalte platouri sterile. Dieta oamenilor 
varia mult de la un areal la altul. Nativii nord-vestului 
american pescuiesc, spre exemplu, imense cantităţi de 
somon, în timp ce populaţiile !Kung San din Kalahari 
îşi procurau cea mai mare parte a raţiei proteice din 
fructele de mongongo. 

Totuşi, în ciuda diferenţelor existente între diete şi 
între mediile de viaţă, există numeroase elemente 
comune ce caracterizează modul de viaţă al oricărui 
vînător-culegător. Oamenii trăiesc în grupuri mici şi 
mobile, de circa 25 de indivizi — un nucleu alcătuit din 
masculi şi femele adulte, împreună cu progeniturile lor. 
Aceste grupuri interacţionează cu altele formînd o reţea 
socială şi politică, interconectată prin obiceiuri şi limbă. 
Alcătuită în general din aproximativ 500 de indivizi, 
această reţea este cunoscută sub numele de trib 
dialectal. Grupurile se stabilesc în tabere temporare, 
de unde pleacă în căutarea hranei zilnice. 

în majoritatea societăţilor de vînători-culegători care 
au supravieţuit şi care au fost studiate de către 
antropologi, există o clară diviziune a muncii între mas¬ 
culi, care sînt răspunzători de vînătoare, şi femele, care 
culeg hrana de natură vegetală. Tabăra este locul unde 
are loc o interacţiune socială intensă şi unde hrana este 

împărţită; cînd există carne la dispoziţie, împărţirea ei 
implica adesea un ritual complicat, supus unor reguli 
sociale stricte. 

Pentru occidentali, subzistenţa bazată pe resurse 
naturale şi pe tehnologii din cele mai rudimentare pare 
o încercare insurmontabilă. în realitate, este vorba 
despre un mod de viaţă extrem de eficient, care permite 
uneori vînătorilor-culegători să colecteze în trei-patru 
ore hrana suficientă pentru tot restul zilei. O impor¬ 
tantă cercetare pe care în anii ’60-’70 şi-a asumat-o o 
echipă de antropologi de la Harvard a demonstrat că 
acest lucru este valabil în cazul populaţiilor !Kung San, 
care ocupă un areal caracterizat prin condiţii extreme, 
în deşertul Kalahari din Botswana. Vînătorii-culegători 
sînt perfect adaptaţi mediului lor de viaţă, într-o mă¬ 
sură greu de imaginat pentru un occidental urbanizat. 
Ca urmare, ei ştiu cum să exploateze ceea ce, în ochii 
oamenilor moderni, reprezintă resurse infime. Eficienţa 
modului lor de viaţă rezidă în capacitatea de a exploata 
resursele vegetale şi animale în cadrul unui sistem social 
în care interdependenţa şi cooperarea sînt încurajate. 
Ideea că vînătoarea a avut o mare importanţă în 
evoluţia omului a apărut demult în gîndirea antropo¬ 
logică, începînd încă de la Darwin. în cartea sa din 
1871, The Descent of Man, el sugera că armele de piatră 
erau folosite nu numai în scopul apărării împotriva 
duşmanilor, ci şi în doborîrea prăzii. Adoptarea prac¬ 
ticării vînătorii cu arme special create a fost o parte din 
ceea ce i-a făcut pe oameni — susţinea el. Imaginea pe 
care Darwin o avea asupra strămoşilor noştri era în 
mod evident influenţată de experienţa acumulată în 
timpul călătoriei sale timp de cinci ani pe nava Beagle. 
Iată cum descrie întîlnirea lui cu localnicii Ţării de Foc, 
din extrema sudică a Americii de Sud: 

Faptul că descindem din barbari ar putea fi cu greu pus 
la îndoială. Nu voi uita niciodată uimirea care m-a 
cuprins atunci cînd am văzut pentru prima dată o 
sărbătoare a locuitorilor din Ţara de Foc, pe o plajă 
sălbatică ţi accidentată, cînd am avut revelaţia că aşa 
arătau şi strămoşii noştri. Absolut goi, acei oameni erau 
mînjiţi cu vopsea, aveau părul încîlcit şi lung, gurile lor 
spumegau de excitare, iar expresia lor era sălbatică, 
înspăimîntată şi neîncrezătoare. Aproape că nu stăpîneau 
vreun meşteşug, trăind, ca şi animalele, din ceea ce reuşeau 
să captureze. 

Convingerea că vînătoarea a avut un rol fundamen¬ 
tal în evoluţia noastră şi asocierea modului de viaţă al stră¬ 
moşilor noştri cu acela al populaţiilor primitive actuale 
au lăsat urme adînci în gîndirea antropologică. într-un 
consistent eseu pe această temă, biologul Timothy 
Per per şi antropologul Cârmei Schrire, ambii de la Uni¬ 
versitatea Rutgers, au rezumat astfel această idee: 
„Ipoteza vînătorii presupune că această practică şi con¬ 
sumarea cărnii au declanşat evoluţia umană şi au propul¬ 
sat omul către ceea ce este el astăzi." Conform acestei 
ipoteze, susţin Perper şi Schrire, vînătoarea ne-a mode¬ 
lat strămoşii în trei privinţe, „afectîndu-le psihicul, 
comportamentul social şi cel teritorial". într-un articol 
consacrat acestei teme, apărut în 1963, antropologul 
sud-african John Robinson a subliniat măsura valorii 
pe care ştiinţa a acordat-o vînătorii în preistoria umană. 

Introducerea cărnii în dietă îmi pare să fi fost o modifi¬ 
care evolutivă de importanţă covîrşitoare, care a deschis 
o nouă cale evolutivă. După mine, această modificare se 
situează, din punct de vedere al importanţei pentru 
evoluţie, pe acelaşi loc cu apariţia mamiferelor — sau, 
poate mai corect, cu apariţia tetrapodelor. împreună cu 

expansiunea relativ însemnată a inteligenţei şi culturii, ea 
a introdus o nouă dimensiune şi un nou mecanism evo¬ 
lutiv în tabloul evoluţiei, care la celelalte animale sînt, cel 
mult, slab conturate. 

Presupusa noastră ascendenţă vînătorească a luat şi 
aspecte mitice, devenind echivalentă cu păcatul origi¬ 
nar al lui Adam şi Eva, care au fost nevoiţi să părăsească 
Paradisul după ce au gustat din fructul oprit. „Con¬ 
form tezei vînătorii", constată Perper şi Schrire, „omul 
s-a hrănit cu carne pentru a putea supravieţui în savana 
nemiloasă, devenind, ca urmare a acestei strategii, ani¬ 
malul a cărui istorie ulterioară este alcătuită din 
violenţă, cuceriri şi vărsare de sînge“. Această idee a 
fost preluată de către Raymond Dart în unele dintre 
lucrările sale din anii ’50 şi, mai popularizată, de către 
Robert Ardrey. „Omul nu s-a născut din inocenţă, şi 
nici în Asia" este faimoasa frază de început a cărţii lui 
Ardrey African Genesis, apărută în 1971. Imaginea s-a 
dovedit a fi puternică în mintea publicului larg, cît şi 
în cea a specialiştilor şi, aşa cum vom vedea, ea a 
influenţat modul în care au fost interpretate mărturiile 
arheologice. 

Reuniunea ştiinţifică pe tema „Omul-vînător“, care 
a avut loc în 1966 la Universitatea din Chicago, a con¬ 
stituit un moment de referinţă în dezvoltarea gîndirii 
antropologice asupra rolului vînătorii în evoluţia 
noastră. Reuniunea a fost importantă din mai multe 
motive, nu în ultimul rînd pentru că a dus la recu¬ 
noaşterea faptului că cel mai mare aport caloric era 
asigurat în societăţile de vînători-culegători de hrană 
vegetală. La fel cum a făcut Darwin cu aproape un secol 
mai devreme, manifestarea a pus semnul egal între ceea 
ce ştim despre modul de viaţă al vînătorilor-culegători 
de azi şi tiparele comportamentale ale strămoşilor 

noştri. Drept consecinţă, dovada consumului de carne, 
prezentă în mărturiile preistorice sub formă de aglo¬ 
merări de unelte de piatră şi oase de animale, a avut, aşa 
cum constată prietenul şi colegul meu arheolog Glynn 
Isaac, de la Universitatea Harvard, o implicaţie clară: 
„Urmărind un şir aparent neîntrerupt de vestigii de 
piatră şi os din Pleistocen, a devenit evident că aceste 
aglomerări de obiecte primitive şi resturi de animale 
sînt urme de aşezări umane stabile." Cu alte cuvinte, se 
considera că strămoşii noştri ar fi avut acelaşi mod de 
viaţă ca şi vînătorii-culegători actuali, dar într-o formă 
mai primitivă. 

Isaac a determinat un salt semnificativ în gîndirea 
antropologică cu ipoteza sa privind împărţirea echi¬ 
tabilă a hranei, ipoteză pe care a publicat-o în 1978 în 
Scientific American. în respectivul articol, el muta cen¬ 
trul de pe vînătoarea în sine pe influenţa întrajutorării 
şi împărţirii echitabile a hranei în modelarea compor¬ 
tamentului uman. „Adoptarea obiceiului de a împărţi 
hrana a favorizat dezvoltarea limbajului, reciprocităţii 
sociale şi intelectului", a spus el în 1982, la o întîlnire 
care marca centenarul morţii lui Darwin. 

Cinci tipare comportamentale deosebesc oamenii 
de rudele noastre maimuţele, scria Isaac în articolul 
său publicat în 1978: (1) modul de locomoţie biped; 
(2) limba vorbită; (3) împărţirea curentă şi sistematică 
a hranei într-un context social; (4) traiul în aşezări 
stabile; (5) capturarea de prăzi mari. Toate acestea 
descriu, desigur, comportamentul omului modern, dar 
Isaac a sugerat că acum circa două milioane de ani 
„numeroase modificări fundamentale au început să 
aibă loc în structurile sociale şi ecologice ale ho¬ 
minizilor". Ei erau deja vînători — culegători 
incipienţi, trăind în grupuri mici şi mobile şi ocupînd 
tabere temporare de unde masculii plecau la vînătoare 

şi femelele la cules de hrană vegetală. Tabăra reprezenta 
centrul social unde avea loc împărţirea hranei. „Deşi 
carnea era o componentă importantă a dietei, ea putea 
fi obţinută fie prin vînătoare, fie de pe urma cadavrelor 
de animale." Isaac mi-a spus în 1984, cu un an înaintea 
tragicei sale morţi premature: „Ai fi supus unei grele 
încercări dacă ar trebui să spui care a fost modul de 
obţinere al cărnii după dovezile oferite de majoritatea 
siturilor arheologice." 

Punctul de vedere susţinut de către Isaac a influenţat 
puternic modul de interpretare a mărturiilor arheo¬ 
logice. Fiecare descoperire de unelte de piatră laolaltă 
cu oase fosilizate de animale, ca şi cea mai neînsemnată 
aglomerare de obiecte, erau considerate ca indicînd 
localizarea unei vetre străvechi, dovada cîtorva zile de 
activitate a unui grup de vînători-culegători. Argu¬ 
mentul lui Isaac era plauzibil şi, aşa cum scriam în 
cartea mea din 1981, The Making of Mankind, „ipoteza 
împărţirii hranei este un argument puternic pentru 
explicarea a ceea ce a deschis oamenilor timpurii calea 
către omul modern". Ipoteza părea compatibilă cu 
modul în care interpretam mărturiile arheologice şi 
fosile şi avea la bază principii biologice solide. Richard 
Potts de la Smithsonian Institution a fost de aceeaşi 
părere. în cartea sa publicată în 1988, intitulată Early 
Hominid Activities at Olduvai, el observa că ipoteza 
lui Isaac „părea o interpretare deosebit de atrăgătoare", 
notînd că: 

Ipoteza împărţirii hranei şi a vetrelor stabile include 
foarte multe elemente de comportament uman şi viaţă 
socială relevante pentru antropologi — reciprocitate, 
schimb, relaţii de rudenie, subzistenţă, diviziunea muncii 
şi limbaj. Descoperind în vestigii, în oase şi pietre, unele 
elemente ale modului de viaţă de vînător-culegător. 

arheologii au dedus că implicit au existat şi celelalte ele¬ 
mente caracteristice. Tabloul era complet. 

La sfîrşitul anilor ’7 O şi începutul anilor ’80 însă, 
acest raţionament a început să sufere modificări, sub 
influenţa exercitată de către Isaac şi de către arheologul 
Lewis Binford, pe atunci la Universitatea din New 
Mexico. Ambii au conştientizat faptul că mare parte 
din interpretările mărturiilor preistorice se bazau 
exclusiv pe presupuneri. Independent unul faţă de 
celălalt, ei au început să separe ceea ce putea fi cu cer¬ 
titudine dedus din analiza vestigiilor de ceea ce era 
simplă presupunere. Au început de la nivelul funda¬ 
mental, căutînd semnificaţia găsirii laolaltă a pietrelor 
şi oaselor de animale. Implica oare această coincidenţă 
spaţială că în locurile respective avuseseră loc în preis¬ 
torie înjunghieri de animale, aşa cum s-a presupus 
iniţial ? Şi dacă acest fapt ar putea fi dovedit, implica 
oare aceasta că oamenii care făcuseră acest lucru duceau 
acelaşi tip de viaţă ca şi vînătorii-culegători actuali ? 

Isaac şi cu mine am purtat adesea discuţii despre 
diverse ipoteze privitoare la mijloacele de subzistenţă, 
el fiind capabil să creeze nenumărate scenarii care să 
explice de ce au sfîrşit oasele şi pietrele în acelaşi loc, 
fără ca vreunul dintre aceste scenarii să aibă ceva de a 
face cu un mod de viaţă de vînător-culegător. Spre 
exemplu, un grup de oameni timpurii ar fi putut petrece 
cîtva timp sub un copac numai pentru a se bucura de 
umbra acestuia, sfărîmînd între timp pietre în alt scop 
decît acela de a le folosi la sfîşierea carcaselor de ani¬ 
male — de pildă puteau fabrica aşchii de piatră pentru 
a le folosi la cioplirea beţelor utilizate pentru dezgro¬ 
parea rădăcinilor. Un timp după ce grupul ar fi părăsit 
locul, un leopard ar fi putut veni să se caţăre în copac 
tîrîndu-şi prada după el, aşa cum procedează adesea 

aceste animale. Treptat, carcasa ar fi putrezit şi oasele 
s-ar fi rostogolit pe sol ajungînd să zacă printre pietrele 
împrăştiate, lăsate acolo de către făuritorii de unelte. 
Cum ar putea oare un arheolog, cercetînd situl 1,5 mili¬ 
oane de ani mai tîrziu, să distingă între un asemenea 
scenariu şi acela care ar susţine că acolo ar fi avut loc o în¬ 
junghiere de animale de către un grup de vînători-cu- 
legători nomazi ? Convingerea mea era că oamenii 
timpurii au practicat într-adevăr o anumită formă de 
vînătoare şi cules, dar înţelegeam grija lui Isaac pentru 
o interpretare cît mai corectă a mărturiilor. 

Atacul lui Lewis Binford asupra teoriei conven¬ 
ţionale a fost şi mai acerb decît acela a lui Isaac. în car¬ 
tea sa Bones: Ancient Men and Modem Myth, apărută 
în 1981, el sugera că arheologii care au interpretat sem¬ 
nificaţia aglomerărilor de unelte de piatră şi oase ca 
fiind urme ale taberelor străvechi „inventau basme 
despre trecutul strămoşilor noştri hominizi". Binford, 
care a dedicat o mică parte din munca sa studierii 
siturilor arheologice timpurii, şi-a tras iniţial concluziile 
în urma studiului oaselor Omului de Neanderthal, care 
a trăit în Eurasia acum 135 000 - 34 000 de ani. 

„Am ajuns la convingerea că organizarea modului 
de viaţă de vînător-culegător în cazul acestor strămoşi 
relativ recenţi era destul de diferită de aceea a lui Homo 
sapiens modern", scria el în 1985, într-o publicaţie de 
notorietate. „Dacă acestea erau adevărate, atunci modu¬ 
rile de viaţă aproape umane ale primilor oameni, 
descrise în cadrul modelului consensual, apar ca extrem 
de improbabile." Binford a sugerat că vînătoarea orga¬ 
nizată a început să apară abia după apariţia oamenilor 
moderni, care ar fi avut loc, după estimările lui, acum 
45 000 - 35 000 de ani. 

Nici unul dintre siturile arheologice timpurii nu ar 
putea fi privit ca reprezentînd urmele unor incinte ale 

unor vechi aşezări, susţinea Binford. El a ajuns la această 
concluzie în urmă analizării datelor obţinute de către alţi 
cercetători despre oase găsite în unele dintre siturile 
arheologice de la Olduvai Gorge. Acestea erau locurile 
unde animalele de pradă îşi sacrificau şi consumau 
vînatul, a spus el. Imediat ce prădători ca leul şi hiena 
părăseau locul, hominizii veneau să cureţe cadavrele de 
orice fărîmă de carne rămasă pe ele. „Cea mai mare şi 
adeseori singura parte utilizabilă sau comestibilă 
rămînea măduva oaselor", scria el. „Nu există nici o 
dovadă în sprijinul teoriei că hominidele îşi transportau 
hrana de la locul unde o găseau la tabără, spre a fi con¬ 
sumată. în aceeaşi măsură, teoria conform căreia hrana 
era împărţită este total lipsită de argumentaţie." Această 
teorie ne prezintă o imagine cu totul diferită despre 
strămoşii noştri de acum două milioane de ani. „Ei nu 
aveau nimic romantic", scria Binford, „ci erau con¬ 
sumatori care explorau curent carcase de erbivore 
moarte, pentru a găsi mici bucăţele comestibile". 

în această viziune asupra preistoriei umane, 
strămoşii noştri devin mai puţin asemănători cu omul 
actual, nu numai în privinţa modului lor de subzistenţă 
ci şi a altor elemente comportamentale: spre exemplu 
limbajul, moralitatea şi conştiinţa, care le-ar fi lipsit. 
Binford a concluzionat: „Specia noastră s-a dezvoltat 
nu în urma unor procese treptate şi progresive ci dintr-o 
dată, într-o perioadă relativ scurtă de timp." Aceasta a 
fost „esenţa" filozofică a polemicii. Dacă Homo tim¬ 
puriu avea un mod de viaţă cu aspecte comune cu 
acelea ale modului de viaţă al omului actual, atunci va 
trebui să admitem că apariţia esenţei umanităţii a fost 
un proces treptat care ne leagă de trecutul îndepărtat. 
Dacă însă comportamentul uman a evoluat rapid şi de 
curînd, atunci ne găsim într-o totală izolare, nelegaţi de 
trecutul îndepărtat şi de restul naturii. 



OMUL, UN VÎNATOR NOBIL? 93 


Deşi Isaac împărtăşea îngrijorarea lui Binford legată 
de supraevaluarea semnificaţiei vestigiilor preistorice, 
el a abordat rectificarea acestei situaţii din alt unghi: 
spre deosebire de Binford, care a lucrat intens cu date 
obţinute de alţi cercetători, Isaac a hotărît să excaveze 
el însuşi un sit arheologic, pentru a putea privi măr¬ 
turiile arheologice cu alţi ochi. Cu toate că distingerea 
între vînătoare şi prădarea de cadavre nu era crucială în 
ipoteza lui Isaac privind împărţirea hranei, ea a devenit 
importantă pentru reevaluarea vestigiilor arheologice. 
Vînător sau necrofag? Aceasta era întrebarea. 

în principiu, vînătoarea ar fi trebuit să lase urme 
diferite faţă de cele lăsate de necrofagie, în vestigiile 
arheologice, diferenţă care ar trebui să poată fi sesizată 
datorită faptului că fiecare dintre cele două tipuri de 
consumator lăsa în urmă alte părţi din corpul ani¬ 
malului consumat. De pildă, cînd vînătorul vrea să 
pună o pradă la loc sigur, are de ales între a transporta 
spre tabără întreaga carcasă sau doar o parte oarecare 
din ea. Dimpotrivă, un prădător de cadavre nu dispune 
decît de ceea ce poate găsi abandonat într-un loc de 
vînătoare de către alt prădător: alegerea părţilor cor¬ 
pului pe care le poate transporta către tabără va fi mult 
mai limitată. Diversitatea oaselor găsite în tabăra unui 
vînător hominid ar trebui să fie, din acest motiv, mai 
vastă decît cea întîlnită în tabăra unui hominid necrofag 
— incluzînd uneori chiar şi schelete întregi. 

Există însă numeroşi factori care pot tulbura această 
imagine aparent clară. Aşa cum observa Potts: „Dacă 
un prădător de cadavre găseşte carcasa unui animal 
mort de curînd din cauze naturale, sau dacă reuşeşte să 
îndepărteze foarte devreme un prădător de prada sa, 
atunci oasele care vor rămîne vor arăta la fel ca în cazul 
în care animalul ar fi fost vînat. Ce este de făcut?" 
Antropologul Richard Klein din Chicago, care a ana- 

lizat numeroase depozite de oase fosile din sudul 
Africii şi Europa, este de părere că deosebirea între cele 
două strategii de subzistenţă este impozibil de stabilit: 
„Există atîtea căi prin care oasele pot ajunge într-un 
loc anume şi atîtea lucruri care li se pot întîmpla, încît 
disputa «vînător sau necrofag» poate să nu fie niciodată 
soluţionată în cazul hominidelor.“ 

Săpăturile iniţiate de Isaac pentru a testa modul său 
de abordare erau cunoscute sub numele de situl 50, 
localizat în apropiere de coasta Karari, la circa 25 km 
est de lacul Turkana, în nordul Kenyei. Timp de trei 
ani, începînd din 1977, împreună cu o echipă de arheo¬ 
logi şi geologi, el a dezvelit o suprafaţă străveche, 
ţărmul nisipos al unui mic rîu. Cu grijă, ei au scos la 
iveală 1405 obiecte străvechi de piatră şi 2100 frag¬ 
mente de os, unele mari dar cele mai multe mici, care 
fuseseră îngropate acum circa 1,5 milioane de ani, cînd 
un curs de apă sezonier şi-a părăsit matca la începutul 
unui sezon ploios. Astăzi regiunea este aridă, cu tufe 
şi crînguri în alternanţă cu terenuri degradate de erozi¬ 
unea îndelungată. Scopul urmărit de Isaac şi echipa sa 
era acela de a descoperi ce se întîmplase cu 1,5 milioane 
de ani în urmă, cînd obiectele din piatră şi oasele de ani¬ 
male au ajuns în acelaşi loc. 

în primele sale critici, Binford a sugerat că multe 
din aglomerările de oase şi pietre erau rezultatul acţiu¬ 
nii apei. Cu alte cuvinte, un rîu rapid poate transporta 
de-a lungul său bucăţi de piatră şi os, depozitîndu-le 
într-o zonă cu energie de transport scăzută, cum ar fi 
aceea unde rîul îşi lărgeşte albia, sau pe malul concav 
al unui meandru. în acest caz, acumulările de os şi 
piatră ar fi urmarea întîmplării şi nu a activităţii umane. 
„Situl arheologic" nu ar fi în acest caz altceva decît o 
îngrămădeală de obiecte aduse de apă. O asemenea 
explicaţie părea puţin probabilă în cazul sitului 50, 

deoarece străvechea bucată de pămînt fusese aşezată 
pe malul rîului şi nu în interiorul său şi deoarece 
dovezile geologice demonstrau că situl fusese acoperit 
lent. Cu toate acestea, legătura directă dintre oase şi 
pietre trebuia dovedită, nu presupusă. Dovada a apărut 
în modul cel mai neaşteptat, constituindu-se într-una 
dintre descoperirile arheologice de referinţă ale zilelor 
noastre. 

Cînd un animal este tranşat sau cînd un os este 
curăţat de carne cu ajutorul unui cuţit, fie că este din 
metal sau din piatră, măcelarul ajunge inevitabil să 
cresteze şi osul, lăsînd urme. în timpul tranşării, urmele 
de tăieturi s-ar aglomera în jurul încheieturilor, în timp 
ce în cazul dezosării ele ar putea avea şi alte localizări. 

Cînd arheologul Henry Bunn, de la Universitatea 
din Wisconsin, a examinat fragmente de os provenite 
de la situl 50, a observat asemenea crestături. La micro¬ 
scop, în secţiune transversală, aceste crestături au 
forma literei „V“. Fuseseră aceste urme lăsate de către 
un consumator hominid acum 1,5 milioane de ani? 
Experimente efectuate pe oase actuale şi aşchii de 
piatră au confirmat acest lucru, dovedind existenţa 
unei legături cauzale între oasele şi pietrele din acelaşi 
sit: hominizii le aduseseră acolo şi le folosiseră în vede¬ 
rea pregătirii hranei. Această descoperire a reprezentat 
prima dovadă directă a existenţei unei legături com¬ 
portamentale între oasele şi pietrele dintr-un sit arheo¬ 
logic timpuriu. în misterul siturilor străvechi se simţea 
încă fumul din vatră. 

Adeseori se întîmplă în ştiinţă ca descoperirile 
importante să fie făcute independent de mai multe per¬ 
soane, aproape concomitent. Aşa s-a întîmplat şi cu 
crestăturile de pe oase. Studiind oase provenite din 
situri arheologice din jurul lacului Turkana şi din 
Olduvai Gorge, Richard Potts împreună cu arheologul 

Pat Shipman de la Johns Hopkins au găsit şi ei urme de 
crestături. Metodele folosite de ei erau uşor diferite 
faţă de cele folosite de Bunn, însă concluzia era aceeaşi: 
hominizii de acum circa două milioane de ani foloseau 
aşchii de piatră pentru a dezmembra carcase şi pentru 
a dezosa carnea. Privind înapoi, este de mirare că 
crestăturile nu au fost descoperite mai devreme, 
deoarece oasele examinate de Potts şi Shipman fuseseră 
deja studiate în repetate rînduri de mulţi alţi cercetători. 
O intuiţie de moment ar fi fost suficientă unei minţi 
ascuţite pentru a avea revelaţia că, dacă teoria arheo¬ 
logică consacrată era corectă, semne ale „măcelăririi" 
animalelor ar trebui să fie prezente pe unele oase fosile. 
Nimeni nu a cercetat însă oasele cu tenacitate, deoarece 
teoria clasică fusese acceptată din oficiu. Cu toate 
acestea, o dată ce presupunerile nedovedite ale teoriei 
clasice au fost puse sub semnul întrebării, venise 
momentul căutării şi găsirii dovezilor. 

Situl 50 a furnizat şi alte dovezi ale faptului că 
hominizii foloseau, în viaţa lor cotidiană, pietre pentru 
dezosarea cărnii. Unele dintre oasele lungi găsite în sit 
erau sparte în bucăţi, ca şi cînd cineva ar fi aşezat osul 
pe o piatră ca pe o nicovală, aplicînd apoi o serie de 
lovituri în lungul său, măduva devenind astfel acce¬ 
sibilă. Acest scenariu a fost reconstituit pornindu-se 
de la un adevărat joc de puzzle paleolitic, în care frag¬ 
mentele au fost asamblate pentru a reconstitui osul, şi 
apoi s-a analizat modul în care acesta fusese spart, 
mod ce prezenta semne caracteristice determinate de 
lovire. „Găsirea bucăţilor care se potrivesc provenite 
dintr-un os spart prin zdrobire ne îndeamnă să ne 
imaginăm oamenii timpurii în postura de a extrage şi 
consuma măduva oaselor", au scris Isaac şi colabora¬ 
torii săi într-un articol în care îşi expuneau desco- 

perirea. Despre urmele de crestături ei spuneau: 
„Găsirea unui capăt articular de os prezentînd urme 
lăsate cu siguranţă în urma folosirii unei unelte de 
piatră tăioase pentru dezosarea unui membru de 
antilopă nu poate să nu ne evoce imaginea unei 
«măcelării» incipiente." 


Figura 4.1 Urme străvechi de tranşare a cărnii. Aceste mici 
crestături (indicate prin săgeţi) de pe suprafaţa osului fosilizat 
de animal, descoperit într-un sit arheologic din nordul Kenyei, 
vechi de 1,5 milioane de ani, demonstrează că oamenii timpurii 
foloseau obiecte tăioase pentru a dezosa carcase de animale. 
(Prin bunăvoinţa lui R. Lewin.) 

Aceste imagini ale activităţii hominizilor de acum 1,5 
milioane de ani sînt întărite prin mesaje sugerate de 
pietre. Cînd un cioplitor în piatră desprinde aşchii, 
bucăţile tind să cadă pe o zonă de mică întindere din 
jurul său. Aceasta a fost exact ceea ce arheologul Ellen 

Kroll de la Universitatea din Wisconsin a găsit la situl 
50: spărturile de piatră se aglomerau la unul din 
capetele sitului. Similar, bucăţile de oase (s-au găsit 
oase de girafă, hipopotam, antilopă de dimensiunea 
unui elan, ale unui animal asemănător unei zebre, ca şi 
vertebre de somn) se concentrau în acelaşi loc. „Nu 
putem decît să presupunem motivele pentru care 
extremitatea nordică a sitului era preferată pentru anu¬ 
mite acţiuni, dar observaţiile făcute pot indica, spre 
exemplu, că acolo ar fi existat un copac umbros", au 
scris Isaac şi colaboratorii săi. Un aspect şi mai remar¬ 
cabil al aşchiilor de piatră era acela că, la fel ca şi în 
cazul osului zdrobit, unele puteau fi reasamblate pentru 
a reconstitui întreaga bucată originară de silex. 

Am menţionat în capitolul al doilea că Nicholas 
Toth şi Lawrence Keeley au analizat microscopic 
numeroase aşchii de piatră găsind dovezi ale faptului 
că ele au fost folosite la tranşarea cărnii, cioplirea lem¬ 
nului şi tăierea de ţesuturi vegetale moi. Aceste aşchii 
proveneau din situl 50, iar rezultatele analizei au 
îmbogăţit imaginea diversităţii activităţilor practicate 
acum 1,5 milioane de ani. Departe de imaginea 
grămezii de obiecte aduse de apă, activitatea din situl 
50 presupunea aducerea carcaselor de către hominizi 
şi prelucrarea lor cu ajutorul unor unelte de piatră cio¬ 
plite acolo. Dovedirea faptului că oasele şi pietrele erau 
în mod deliberat transportate către un loc ce re¬ 
prezenta centrul prelucrării hranei a fost un pas impor¬ 
tant în clarificarea teoriei arheologice după zarva iscată 
de polemicile de la sfîrşitul anilor ’70. Implica oare 
această dovadă faptul că hominizii sitului 50, Homo 
erectus, erau vînători sau prădători de cadavre ? 

Isaac şi colaboratorii săi au raţionat în felul următor: 
„Caracteristicile depozitelor de oase susţin mai degrabă 

ipoteza necrofagiei decît pe cea a vînătorii active ca 
mod de obţinere a cărnii.“ Fiind găsite în sit carcase 
întregi, ar putea fi trasă concluzia vînătorii. Dar, aşa 
cum am arătat mai devreme, interpretarea caracteristi¬ 
cilor depozitelor de oase poate fi eronată. Cu toate 
acestea, alte categorii de dovezi au fost aduse în spri¬ 
jinul ideii că prădarea cadavrelor era modul de 
obţinere a cărnii la Homo timpuriu. Spre exemplu, 
Shipman a examinat distribuţia crestăturilor de pe 
oasele străvechi şi a constatat două lucruri. în primul 
rînd, numai aproximativ jumătate dintre ele erau con¬ 
secinţa tranşării; în al doilea rînd, numeroase crestături 
se găseau pe oase de regulă sărace în carne. în plus, o 
mare parte din crestături se intersectau cu urme lăsate 
de dinţii carnivorelor, arătînd că acestea muşcaseră oasele 
înainte ca ele să intre în posesia hominizilor. Aceasta, 
a concluzionat Shipman, este „dovada zdrobitoare 
pentru necrofagie“, adăugind că este o imagine „nefa¬ 
miliară şi umilitoare" a strămoşilor noştri. într-adevăr, 
este departe de imaginea omului-vînător nobil oferită 
de teoria tradiţională. 

îmi pare probabil ca procurarea cărnii de către 
Homo timpuriu să fi implicat prădarea de cadavre. Aşa 
cum remarca Shipman, „carnivorele consumă cadavrele 
atunci cînd pot şi vînează atunci cînd trebuie". Cred 
însă că recenta revoluţie intelectuală din arheologie a 
ajuns prea departe, aşa cum se întîmplă adesea în ştiinţă. 
Respingerea ideii că Homo timpuriu ar fi vînat a fost 
prea categorică. Găsesc semnificativ faptul că exami¬ 
narea distribuţiei crestăturilor de către Shipman a arătat 
că există atît de multe pe oasele sărace în carne. Ce 
concluzie se poate trage ? Tendoane şi piele. Cu aceste 
materii prime este foarte uşor să fabrici capcane efi¬ 
ciente pentru capturarea unei prăzi relativ voluminoase. 
Aş fi foarte surprins să aflu că Homo erectus timpuriu 

nu s-ar fi angajat într-un asemenea tip de vînătoare. 
înfăţişarea umană care a apărut o dată cu Homo este 
compatibilă cu adaptarea pentru vînătoare. Pentru 
Isaac, cercetările în situl 50 au fost salutare. Deşi a con¬ 
firmat faptul că hominizii transportau oase şi pietre 
către un loc anume, ele nu au demonstrat neapărat că 
hominizii ar fi folosit acel loc drept locuinţă. „Recu¬ 
nosc că ipotezele pe care le-am avansat în legătură cu 
comportamentul hominizilor timpurii în articolele 
precedente i-au făcut să pară umani“, a scris el în 1983. 
în consecinţă, a sugerat înlocuirea „ipotezei împărţirii 
hranei“ cu ipoteza care susţine prădarea cadavrelor cu 
predilecţie într-o anumită zonă a aşezării. Eu îl sus¬ 
pectez de prea multă precauţie. 

Nu pot afirma că rezultatele săpăturilor de la situl 
50 confirmă ipoteza că Homo sapiens ar fi trăit ca 
vînător-culegător, deplasîndu-se la fiecare cîteva zile 
de la o aşezare temporară la alta (aşezări unde aducea 
şi împărţea hrana). Cît din mediul social şi economic 
descris în ipoteza originală a împărţirii hranei emisă de 
către Isaac a existat într-adevăr în situl 50 rămîne o 


enigmă. în ceea ce mă priveşte există însă suficiente 
dovezi care îndreptăţeşte ideea că Homo timpuriu era 
cu puţin mai evoluat decît un cimpanzeu în privinţa 
competenţelor sociale, cognitive şi tehnologice. Nu 
vreau să sugerez că aceste creaturi erau vînători- 
culegători la scară mică, dar sînt convins că natura 



formeze în acea perioadă. 


Deşi nu vom putea şti niciodată cu siguranţă cum 
decurgea viaţa de zi cu zi în cazul unui Homo erectus 
timpuriu, ne putem folosi imaginaţia şi numeroasele 
mărturii arheologice provenite din situl 50 pentru a 
reconstitui o scenă de acum 1,5 milioane de ani: 

Un rîu sezonier îşi croieşte liniştit drum printr-o largă 
cîmpie inundabilă aflată la est de un gigantic lac. Salcîmi 
înalţi mărginesc malurile sinuoase ale rîului aruncînd o 
binevenită umbră împotriva soarelui tropical. Cea mai 
mare parte a anului, albia rîului este secată, însă apa 
recentelor ploi căzute peste dealurile situate la nord îşi 
croiesc drum către lac umplînd încet albia rîului. De cîteva 
săptămîni deja, cîmpia inundabilă strălucea de culori, cu 
plante înflorite, cu pete galbene şi purpurii contrastînd cu 
portocaliul pămîntului şi salcîmi pitici arătînd ca nişte nori 
albi şi umflaţi. Sezonul ploios este iminent. în preajma unui 
meandru vedem un mic grup de oameni, cinci femei 
adulte şi o liotă de copii şi tineri. Ei sînt atletici şi puter¬ 
nici. Sporovăiesc tare, unii schimbă replici, care, evident, 
privesc coeziunea grupului, alţii discută despre planurile 
zilei. Mai devreme, înainte de răsăritul soarelui, patru mas¬ 
culi adulţi ai grupului au pornit în căutarea cărnii. Rolul 
femelelor este acela de a culege hrana vegetală, princi¬ 
pala lor resursă, baza economică a vieţii lor. Masculii 
vînează, femelele culeg. Este un sistem spectaculos de 
eficient pentru grup şi aşa a fost întotdeauna. 

Trei dintre femele sînt acum gata de plecare, goale, 
cu excepţia unei piei de animal aruncată pe umeri, care 
foloseşte la transportul copilului şi mai tîrziu la transportul 
hranei recoltate. Ele au beţe scurte şi ascuţite pe care una 
dintre femele le-a pregătit mai devreme folosind aşchii 
ascuţite de piatră pentru a ciopli ramuri groase. Acestea 
sînt beţele care vor folosi la săpat, care permit femelelor 
să dezgroape tuberculi suculenţi, adînc îngropaţi, hrana 
neaccesibilă majorităţii primatelor mari. Plecate, în sfîrşit, 
merg într-un singur şir, ca de obicei, spre dealurile 
îndepărtate din jurul lacului, urmînd un drum care ştiu că 
le va duce către o sursă bogată în nuci şi tuberculi. 
Pentru fructe coapte vor trebui să aştepte pînă la sfîrşitul 
anului, cînd ploile vor fi desăvîrşit opera naturii. 

în jurul rîului, cele două femele rămase se odihnesc 
liniştite pe nisipul fin, sub un salcîm înalt, supraveghind 
zbenguiala a trei copii prea mari pentru a mai fi duşi în 
spate, prea tineri pentru a vîna sau a culege; copiii fac 
ceea ce face orice copil: joacă jocuri care prefigurează 
vieţile lor adulte. în această dimineaţă, unul dintre ei face 
pe antilopa, folosind rămurele drept corniţe, iar ceilalţi 
doi joacă rolul vînătorilor care pîndesc prada. Mai tîrziu, 
cel mai vîrstnic dintre cei trei copii, o fată, convinge pe 
una din femelele adulte să-i arate, din nou, cum se fabrică 
uneltele de piatră. Cu răbdare, femeia loveşte rapid şi 
sacadat două bucăţi de silex între ele. Se desprinde o 
aşchie perfectă. Cu aplicaţie fata încearcă să facă la fel, 
fără succes. Femeia apucă mîinile fetei şi îi ghidează cu 
mişcări încete gesturile. 

Fabricarea aşchiilor de piatră este mai dificilă decît 
pare, iar meşteşugul se învaţă în principal prin demon¬ 
straţie şi nu prin instrucţie verbală. Fata încearcă din nou, 
de data aceasta un pic diferit. O aşchie ascuţită se 
desprinde din piatră şi fata scapă un ţipăt triumfător. Ea 
apucă aşchia, o arată către femeia zîmbitoare şi apoi se 
grăbeşte să o arate partenerilor de joacă. îşi continuă 
jocul, îmbogăţiţi de acum cu o mică parte din ştiinţa 
adulţilor. Găsesc un băţ, pe care ucenicul-cioplitor îl 
ascute, formînd apoi un grup de vînătoare care pleacă 
în căutare de somni. 

Spre seară, agitaţia cuprinde din nou tabăra de la 
marginea rîului, cele trei femei revenind încărcate cu 
hrană, inclusiv cu cîteva ouă, trei şopîrle micuţe şi — cap¬ 
tură neaşteptată — miere. Mulţumite de ceea ce au reali¬ 
zat, femeile încep să facă presupuneri despre ceea ce 
vor aduce bărbaţii. Peste cîteva zile, vînătorii se întorc 
cu mîna goală. Acesta este riscul implicat de căutarea 
cărnii. Dar cînd soarta le este favorabilă, răsplata poate 
fi mare şi cu siguranţă preţuită. 

Curînd, zgomotul de voci care se apropie avertizează 
femeile de reîntoarcerea bărbaţilor şi, judecînd după 
însufleţirea cu care discută, aceştia se întorc victorioşi. 
Cea mai mare parte a zilei ei au pîndit în linişte o mică 
turmă de antilope, observînd că unul dintre animale 
şchiopăta uşor. în repetate rînduri, acest animal rămăsese 
în urma turmei şi fusese obligat să depună mari eforturi 
pentru a le prinde din urmă pe celelalte. Oamenii au reali¬ 
zat că există şanse să răpună un animal mare. VTnătorii 
echipaţi cu minimum de armament natural sau artificial, aşa 
cum sînt cei din grupul nostru, trebuie să se bizuie pe 
viclenie. Capacitatea de a se deplasa în linişte, con- 
fundîndu-se cu mediul înconjurător, şi cunoaşterea mo¬ 
mentului exact cînd trebuie să lovească sînt cele mai 
puternice arme ale acestor vînători. 

în sfîrşit, o ocazie se prezintă, şi, înţelegîndu-se fără 
cuvinte, cei trei bărbaţi ocupă poziţiile strategice. Unul 
dintre ei aruncă o piatră cu precizie şi forţă, reuşind o 
lovitură ameţitoare; ceilalţi doi aleargă pentru a imobiliza 
prada. O rapidă împunsătură cu un băţ scurt şi ascuţit 
duce la eliberarea unei arteziene de sînge din jugulara 
animalului, care se zbate un timp şi apoi moare. 

Obosiţi de eforturile depuse şi acoperiţi de sudoare şi 
sînge, cei trei bărbaţi jubilează. Un depozit de silex aflat 
în apropiere le furnizează materialul necesar fabricării 
uneltelor cu care vor tranşa prada. Cîteva lovituri rapide 
ale unei pietre cu alta duc la obţinerea unui număr sufi¬ 
cient de aşchii pentru secţionarea pieii groase a ani¬ 
malului şi eliberarea încheieturilor, a cărnii roşii în contrast 
cu oasele albe. Imediat ce muşchii şi tendoanele au 
cedat măiestriei lor, bărbaţii pleacă spre tabără cărînd 
două hălci de carne, glumind şi tachinîndu-se între ei pe 
seama evenimentelor zilei şi a rolului pe care fiecare 
dintre ei l-a jucat în acestea. Ei ştiu că vor fi primiţi cu 
multă bucurie. 

Seara tîrziu, consumarea cărnii ia aproape forma unui 
ritual. Bărbatul care a condus grupul de vînători taie 
bucăţi de carne pe care le oferă apoi femeilor aşezate în 
jurul său, precum şi celorlalţi bărbaţi. Femeile fac parte 
şi copiilor lor, care schimbă, în joacă, bucăţelele între ei. 
Bărbaţii oferă bucăţi partenerelor lor, de la care primesc 
în schimb altele. Consumarea cărnii este mai mult decît 
subzistenţă, este o activitate care întăreşte legăturile 
sociale. 

O dată stins entuziasmul declanşat de succesul 
vînătorii, bărbaţii şi femeile îşi povestesc în tihnă eveni¬ 
mentele din cursul zilei. Se ajunge la concluzia că, în 
curînd, vor fi nevoiţi să părăsească această tabără 
prielnică din cauza ploilor tot mai dese care vor umfla 
rîul, făcîndu-l să-şi părăsească albia. Pentru moment sînt 
mulţumiţi. 

Trei zile mai tîrziu, grupul va părăsi tabăra pentru 
ultima oară, în căutarea siguranţei unui loc mai înalt. 
Dovezile trecerii lor sînt peste tot. Aglomerări de aşchii de 
silex, beţe ascuţite şi piei prelucrate, mărturii ale abilităţii 
lor tehnice. Oase de animale sparte, un cap de somn, coji 
de ouă şi resturi de tuberculi vorbesc despre diversitatea 
dietei lor. S-a stins însă zgomotul taberei. Duse sînt şi ri¬ 
tualurile consumării cărnii şi poveştile despre păţaniile 
zilei. Curînd tabăra părăsită şi tăcută va fi inundată încet, 
pe măsură ce rîul se va umfla. Un mîl fin va acoperi locul 
care a adăpostit cinci zile viaţa micului nostru grup, 
îngropînd o scurtă istorie. Se va descompune tot ceea ce 
nu este os sau piatră, rămînînd urme infime pentru recon¬ 
stituirea acestei poveşti. 

Mulţi vor fi de părere că reconstituirea mea îl umani¬ 
zează prea mult pe Homo erectus. Eu nu cred asta. Am 
creat o imagine a modului de viaţă al unui vînător-cule- 
gător şi am înzestrat aceşti oameni cu grai. Ambele sînt, 

cred, justificabile deşi fiecare trebuie să fi fost o versiune 
primitivă a ceea ce cunoaştem astăzi. în orice caz, reiese 
clar din dovezile arheologice că aceste făpturi aveau un 
mod de viaţă superior celor al maimuţelor mari, nu în 
ultimul rînd datorită abilităţii lor de a folosi unelte 
pentru a avea acces la alimente cum ar fi carnea sau 
tuberculii subterani. în această etapă a preistoriei 
noastre, strămoşii noştri deveneau oameni, deja foarte 
asemănători cu ceea ce sîntem noi astăzi. 




CAPITOLUL 5 


Originea oamenilor moderni 


Din cele patru evenimente majore care au avut loc 
în cursul evoluţiei umane şi pe care le-am subliniat în 
prefaţă: originea familiei umane însăşi în urmă cu 
aproximativ şapte milioane de ani, „radiaţia adaptivă" 
a speciei de maimuţe bipede survenită ulterior, apariţia 
unui creier mai dezvoltat (efectiv începutul genului 
Homo), acum 2,5 milioane de ani, cel de-al patrulea 
eveniment, apariţia omului modern, asemănător nouă, 
reprezintă astăzi cea mai fierbinte problemă a antro¬ 
pologiei. Diferite ipoteze sînt foarte dezbătute şi nu 
trece o lună fără să asistăm la o conferinţă sau la publi¬ 
carea unei avalanşe de cărţi şi de articole ştiinţifice, 
fiecare dintre ele scoţînd în evidenţă opinii cel mai 
adesea diametral opuse. Prin „oamenii asemănători 
nouă" înţeleg modernul Homo sapiens, adică omul cu 
aptitudini pentru tehnologie şi inovaţie, capacitate de 
expresie artistică, conştiinţă introspectivă şi simţ moral. 

Privind în istorie cu numai cîteva mii de ani în urmă, 
vedem începuturile apariţiei civilizaţiei: o organizare 
socială tot mai complexă, satele lăsînd cale liberă cetă¬ 
ţilor, cetăţile cale liberă oraşelor-state, oraşele state 
cedînd locul statelor naţionale. Această aparent inexo¬ 
rabilă dezvoltare în planul complexităţii este deter- 

minată de evoluţia culturală şi nu de schimbările bio¬ 
logice. Precum oamenii de acum un secol care erau din 
punct de vedere biologic la fel ca noi dar trăiau într-o 
lume lipsită de tehnologie electronică, tot astfel 
locuitorii satelor de acum 7 000 de ani erau întocmai 
ca noi, dar lipsiţi de infrastructura civilizaţiei. 

Dacă privim în istorie dincolo de originea scrisului, 
în urmă cu aproximativ 6 000 de ani, putem vedea încă 
de pe atunci dovezile inteligenţei omului modern în 
acţiune. Începînd acum aproape 10 000 de ani, grupuri 
nomade de vînători-culegători au descoperit, în mod 
independent, de la un capăt la celălalt al lumii, diverse 
tehnici agricole. Aceasta a fost de asemenea consecinţa 
evoluţiei culturale şi tehnologice, şi nu a celei biologice. 
Mergeţi dincolo de acel timp al transformărilor sociale 
şi economice şi veţi găsi picturi, gravuri şi sculpturi din 
epoca glaciară în Africa şi Europa, care amintesc lumile 
mentale ale unor oameni ca noi. Mergeţi dincolo de 
acest timp, în orice caz dincolo de 35 000 de ani şi 
aceste sclipiri ale minţii omului modern se risipesc. Nu 
vom mai putea găsi în urmele arheologice dovezi 
convingătoare ale activităţii unor oameni cu capacităţi 
mentale asemănătoare nouă. 

Multă vreme antropologii au crezut că apariţia 
bruscă a exprimării artistice şi a unor deosebite apti¬ 
tudini tehnologice în urmele arheologice datînd de 
acum 35 000 de ani, a fost un semnal clar al evoluţiei 
oamenilor moderni. Antropologul britanic Kenneth 
Oakley a fost printre primii care a sugerat în 1951 că 
această înflorire a comportamentului omului modern, 
s-a asociat cu întîia apariţie a unui limbaj pe deplin 
modern. într-adevăr, este de neconceput ca o specie de 
oameni să poată stăpîni un limbaj modern deplin şi să 
nu fie totodată deplin modernă în toate celelalte 
privinţe. De aceea, evoluţia limbajului este socotită în 

mare măsură a fi evenimentul culminant în apariţia 
omenirii aşa cum o cunoaştem astăzi. 

Cînd ar putea fi situată apariţia omului modern şi 
în ce fel s-a petrecut acest eveniment? Treptat şi cu 
multă vreme în urmă sau rapid şi recent? Aceste 
întrebări se află în centrul dezbaterilor curente. 

Ca o ironie, dintre toate perioadele evoluţiei umane, 
cea din ultimele sute de mii de ani este de departe cea 
mai bogat înzestrată cu dovezi fosile. Pe lîngă o vastă 
colecţie de cranii întregi şi oase postcraniene, au fost 
descoperite vreo douăzeci de schelete relativ complete. 
Pentru unul ca mine, a cărui preocupare este orientată 
către o perioadă timpurie din preistoria umană, în care 
urma fosilă este rară, acestea sînt cele mai mari bogăţii 
paleontologice. Şi totuşi un acord asupra succesiunii 
evenimentelor evoluţiei nu este încă posibil între colegii 
mei antropologi. 

Pe lîngă aceasta primele fosile umane timpurii 
descoperite vreodată au fost cele ale Omului de Nean- 
derthal (caricatura favorită a tuturor oamenilor caver¬ 
nelor), fosile care au jucat un rol important în discuţie. 
Din 1856, de cînd au fost descoperite primele oase 
neanderthaliene, soarta acestor oameni a fost discutată 
iar şi iar: au fost ei oare strămoşii noştri direcţi sau 
reprezintă doar o fundătură evolutivă care şi-a început 
extincţia cu vreo treizeci de milenii în urmă ? Această 
problemă a fost ridicată acum aproape un secol şi 
jumătate şi, spre satisfacţia tuturor, continuă să rămînă 
încă fără răspuns. 

înainte de a examina elementele mai subtile ale 
discuţiei privind apariţia omului modern, ar trebui să 
conturăm problemele mai largi. Povestea începe cu 
evoluţia genului Homo, cu peste două milioane de ani 
în urmă, şi se termină cu apariţia lui Homo sapiens. 
Două categorii de dovezi au existat multă vreme: una 

privind schimbările anatomice, iar cealaltă schimbările 
survenite în tehnologie şi în alte manifestări ale 
creierului şi mîinii omeneşti. Interpretate corect, aceste 
două categorii de dovezi ar putea ilustra aceeaşi istorie 
a desfăşurării evoluţiei umane. Ele ar indica acelaşi 
model de schimbare de-a lungul timpului. Acestor cate¬ 
gorii consacrate de dovezi, material pentru învă- 
ţămîntul antropologic timp de zeci de ani, li s-a adăugat 
recent o a treia categorie, cea a dovezilor de genetică 
moleculară. în principiu elementele genetice ascundeau 
în ele povestea desfăşurării evoluţiei noastre. Povestea 
pe care o spun aceste dovezi ar trebui să se potrivească 
cu cea spusă de anatomie şi de uneltele din piatră. 

Din nefericire nu există o concordanţă între aceste 
trei categorii de dovezi. Există puncte de legătură, dar 
nu există consens. Dificultăţile întîmpinate de antro¬ 
pologi, chiar şi atunci cînd există o asemenea abundenţă 
de dovezi, amintesc în mod salutar cît de greu este 
adesea să reconstruieşti istoria evoluţiei. 

Descoperirea scheletului băiatului de la Turkana ne 
dă o excelentă idee asupra anatomiei omului timpuriu 
de acum 1,6 milioane de ani. Acei indivizi timpurii de 
Homo erectus erau înalţi (băiatul de la Turkana măsura 
aproape 1,80 m), atletici, cu muşchi puternici. Chiar şi 
cel mai puternic luptător profesionist actual ar fi fost 
un rival cam amărît pentru un Homo erectus obişnuit. 
Deşi creierul lui Homo erectus timpuriu era mai mare 
decît al strămoşilor săi australopiteci, acesta era totuşi 
mai mic faţă de cel al omului modern, atingînd circa 
900 cm 3 , comparativ cu media de 1 350 cm 3 al lui Homo 
de azi. Cutia craniană a lui Homo erectus este lungă şi 
îngustă, cu frunte mică şi ţeastă groasă; maxilarele sînt 
întrucîtva proeminente, iar deasupra ochilor se află 
reliefată arcada sprîncenoasă. Acest model anatomic de 
bază a persistat pînă acum aproape o jumătate de 

milion de ani, deşi în tot acest timp a avut loc o creştere 
a creierului care ajunsese la peste 1 100 cm 3 . în această 
vreme populaţiile de Homo erectus s-au răspîndit din 
Africa ocupînd regiuni întinse din Asia şi Europa. 
(Deşi în Europa nu au fost identificate în mod sigur 
fosile de Homo erectus, dovezi de tehnologie caracte¬ 
ristice acestei specii trădează prezenţa ei aici.) 

Resturile fosile umane descoperite, vechi de circa 
34 000 de ani, aparţin toate lui Homo sapiens modern. 
Corpul său este mai puţin robust şi musculos, faţa mai 
aplatizată, cutia craniană mai înaltă, iar peretele cranian 
mai subţire. Arcadele sprîncenoase nu sînt proemi¬ 
nente, iar creierul este, în cea mai mare parte a 
cazurilor, mai mare. Putem constata prin urmare că în 
intervalul dintre acum 500 000 şi 34 000 de ani are loc 
o evoluţie ce dă naştere omului modern. Din ceea ce s-a 
descoperit în Africa şi Eurasia în domeniul fosilelor şi 
dovezilor arheologice aparţinînd acestui interval, putem 
trage concluzia că evoluţia a fost într-adevăr activă, dar 
căile ei rămîn încă neclare. 

Omul de Neanderthal a trăit în intervalul de acum 
135 000-34 000 de ani într-un areal care se întindea din 
vestul Europei pînă în Asia, trecînd prin Orientul 
Apropiat. El a constituit de departe cea mai abundentă 
componentă a urmelor fosile pentru perioada despre 
care discutăm acum. Cu siguranţă că presiunile evolu¬ 
tive au acţionat în numeroase populaţii diferite de la un 
capăt la celălalt al Lumii Vechi de-a lungul acestei 
perioade de la 500 000 la 34 000 de ani. In afară de 
exemplare ale omului de Neanderthal s-au găsit şi 
fosile, îndeobşte cranii sau fragmente de cranii, dar 
uneori şi alte părţi ale scheletului, ce poartă nume cu 
rezonanţă romantică: omul de la Petralona din Grecia, 
omul de Arago din sud-vestul Franţei, cel de Stein- 
heim din Germania, omul de Broken Hill din Zambia 

Figura 5.1 Rudele Omului de Neanderthal. Omul de Nean- 
derthal are, pe de o parte, o serie de trăsături comune cu Homo 
sapiens, cum ar fi creierul de dimensiuni mărite şi, pe de altă 
parte, cîteva trăsături comune cu Homo erectus — un craniu 
îngust şi înalt, cu arcade sprîncenoase reliefate. Omul de Nean¬ 
derthal are totuşi şi multe trăsături specifice, cea mai evidentă 
fiind prognatismul foarte marcat al maxilei. 

şi aşa mai departe. în ciuda multor deosebiri existente 
între aceste exemplare, toate au două elemente în 
comun: sînt mai evoluate decît Homo erectus, deoarece 
au un creier mai mare, şi sînt totodată mai primitive 
decît Homo sapiens, avînd pereţii cranieni mai compacţi 
şi o constituţie mai robustă. Datorită deosebirilor 
anatomice dintre indivizii aparţinînd acestei perioade, 
antropologii au hotărît să dea acestor fosile denumirea 
colectivă de Sapiens arhaicus. 

Problema căreia trebuie să-i facem faţă, dat fiind 
acest mozaic de forme anatomice, este de a elabora un 
model de evoluţie capabil să descrie apariţia anatomiei 
şi a modului de viaţă caracteristice omului modern. în 
ultimii ani au fost propuse două modele foarte diferite. 

Primul, cunoscut sub numele de ipoteza evoluţiei 
multiregionale, consideră apariţia omului modern 
un fenomen care a cuprins întreaga lume veche; Homo 
sapiens a apărut peste tot unde populaţii de Homo 
erectus deveniseră stabile. în această perspectivă, omul 
de Neanderthal, ca element al acestei tendinţe, este 
prezent pe întinsul a trei continente, reprezentînd 
o formă anatomică intermediară între Homo erectus 
şi Homo sapiens modern, atît în Europa cît şi în Orien¬ 
tul Mijlociu şi estul Asiei. Populaţiile de azi din acele 
părţi ale Lumii Vechi au toate drept strămoş direct 
Omul de Neanderthal. Milford Wolpoff, antropolog 
la Universitatea din Michigan, susţine că tendinţa evo¬ 
lutivă ireversibilă spre statutul biologic al lui Homo 
sapiens a fost determinată de noul mediu cultural al 
strămoşilor noştri. 

Cultura reprezintă o noutate în natură şi s-ar fi 
putut adăuga ca element unificator la forţele selecţiei 
naturale. De altfel, Christopher Wills, biolog la Uni¬ 
versitatea Santa Cruz din California, identifica în acest 
punct o posibilă accelerare a ritmului evoluţiei. în 

cartea sa The Runaway Brain, publicată în 1993, el 
spune: „Forţa care se pare că a accelerat creşterea în 
dimensiuni a creierului nostru aparţine unui nou tip 
de stimul: limbajul, semnele, memoria colectivă — toate 
elemente ale culturii. Aşa cum au evoluat în complexi¬ 
tate culturile noastre, au evoluat şi creierele noastre, 
care apoi ne-au orientat culturile către o şi mai mare 
complexitate. Creierele cu dimensiuni crescute şi capa¬ 
bile de performanţe superioare au dus spre o cultură 
mai complexă, care, la rîndul ei, a condus spre creiere 
încă şi mai mari şi mai performante." Dacă ar fi avut 
loc o asemenea reacţie autocatalitică sau un astfel de 
feed-back pozitiv, acest proces ar fi putut determina o 
schimbare genetică mai rapidă în numeroase populaţii. 

Am oarecare simpatie pentru ipoteza evoluţiei multi- 
regionale şi odată chiar am propus următoarea 
analogie: dacă luăm o mînă de pietricele şi le aruncăm 
într-un bazin cu apă, fiecare pietricică va da naştere 
unei serii de unde care, mai curînd sau mai tîrziu, se va 
întîlni cu alte serii de unde apropiate, generate de cele¬ 
lalte pietricele. Bazinul reprezintă Lumea Veche cu 
populaţia sa de bază Sapiens. Acele puncte de la 
suprafaţa bazinului în care cad pietricelele sînt punctele 
de tranziţie către Homo sapiens, iar undele reprezintă 
migraţiile sale. Această analogie a fost folosită de mai 
mulţi participanţi în dezbateri curente, dar acum eu nu 
mai cred în valabilitatea ei. Unul dintre motivele 
reţinerii mele îl constituie existenţa unor importante 
specimene fosile dintr-o serie de peşteri din Israel. 

Săpături în acele locuri au fost întreprinse sporadic 
de-a lungul a peste şase decenii, găsindu-se în unele 
peşteri fosile ale Omului de Neanderthal, iar în altele 
fosile ale omului modern. Pînă de curînd tabloul era clar 
şi sprijinea ipoteza evoluţiei multiregionale. Toate 
exemplarele Omului de Neanderthal care proveneau 

din peşterile de la Kebarra, Tabun şi Amud erau vechi 
de aproximativ 60 000 de ani. Toate exemplarele de om 
modern provenite din Skhul şi Qafzeh erau mai noi, 
avînd circa 40 000 - 50 000 de ani. Date fiind aceste 
repere, o transformare evolutivă în această regiune de 
la Omul de Neanderthal la populaţiile umane moderne 
pare plauzibilă. într-adevăr, această succesiune de fosile 
a constituit unul dintre argumentele cele mai puternice 
în sprijinul ipotezei evoluţiei multiregionale. 

Spre sfîrşitul anilor ’80 totuşi, această categorică suc¬ 
cesiune a fost răsturnată. Cercetători din Marea Bri- 
tanie şi Franţa au folosit noi metode de datare 
(rezonanţa electronică de spin şi termoluminescenţa) 
pe cîteva dintre aceste fosile; ambele tehnici se bazează 
pe dezintegrarea anumitor izotopi radioactivi comuni 
multor roci, un proces care acţionează ca un „ceas“ 
atomic pentru mineralele din roci. Cercetătorii au 
descoperit că fosilele omului modern de la Skhul şi 
Qafzeh erau mai vechi decît majoritatea fosilelor nean- 
derthaliene, avînd cu mult peste 40 000 de ani. Dacă 
aceste rezultate sînt corecte, Omul de Neanderthal nu 
poate fi strămoşul omului modern, aşa cum cere mode¬ 
lul evoluţiei multiregionale. Care este deci alternativa ? 

Omul modern, în loc de a fi produsul unei tendinţe 
evolutive pe tot cuprinsul Lumii Vechi, este văzut în 
modelul alternativ ca aparţinînd unei singure aşezări 
geografice. Grupuri de Homo sapiens moderni ar fi 
migrat din această aşezare şi s-ar fi răspîndit în restul 
Lumii Vechi înlocuind populaţiile premoderne exis¬ 
tente. Acest model a fost denumit în mai multe feluri: 
ipoteza „Arca lui Noe“ sau „Grădina Raiului". Mai 
recent a primit denumirea de ipoteza Out of Africa, 
deoarece Africa sub-sahariană a fost identificată drept 
locul cel mai probabil în care au evoluat primii oameni 
moderni. Mai mulţi antropologi au contribuit la con- 

figurarea acestui punct de vedere, dar Christopher 
Stringer de la Muzeul de Istorie Naturală din Londra 
este cel mai fervent susţinător al său. 


Evoluţia multiregională .Out of Africa" 



2 mii. ani 
în urmă 


FIGURA 5.2 Două imagini legate de originile omului modern. 
Modelul multiregional, la stînga, arată că populaţiile de Homo 
erectus s-au răspîndit dincolo de graniţele Africii acum circa două 
milioane de ani, ocupînd întreaga Lume Veche. Continuitatea 
genetică a fost menţinută peste tot în Lumea Veche prin fluxul 
eenic în populaţiile locale, astfel încît tendinţa evolutivă spre 
formarea lui Homo sapiens modern s-a manifestat concertat pre¬ 
tutindeni unde au existat populaţii de Homo erectus. La dreapta, 
modelul Out of Africa, conform căruia Homo sapiens modern a 
apărut recent în Africa şi s-a răspîndit rapid în restul lumii vechi, 
înlocuind populaţiile preexistente de Homo erectus şi Homo 
sapiens timpuriu. 

Cele două modele ar putea fi cu greu mai diferite 
unul de celălalt. Modelul evoluţiei multiregionale 
descrie o tendinţă evolutivă pe tot cuprinsul Lumii 
Vechi spre Homo sapiens modern, cu migraţii reduse 
şi fără înlocuiri de populaţii, pe cînd modelul Out of 

Africa susţine existenţa unui singur areal de origine a 
lui Homo sapiens, apariţia sa fiind urmată de o migraţie 
de amploare dintr-o parte în alta a Lumii Vechi avînd 
drept rezultat înlocuirea populaţiilor premoderne exis¬ 
tente. Pe lîngă aceasta, în primul model, populaţiile 
premoderne locale (cunoscute sub numele de rase 
geografice) ar avea rădăcini genetice adînci, fiind total 
izolate unele de altele timp de peste două milioane de 
ani; în cel de al doilea model, aceste populaţii ar avea 
rădăcini genetice mai puţin adînci, toate derivînd 
dintr-o singur ă populaţie apărută recent în Africa. 

Cele două modele sînt de asemenea foarte diferite 
în modul de interpretare a vestigiilor fosile. Conform 
modelului evoluţiei multiregionale, caracteristicile 
anatomice pe care le găsim la populaţiile moderne ar fi 
detectabile şi la fosilele provenite din aceeaşi regiune, 
mergînd înapoi cu aproape două milioane de ani, cînd 
Homo erectus îşi extindea prima dată arealul dincolo de 
Africa. în modelul Out of Africa nu este de aşteptat o 
astfel de continuitate regională de-a lungul timpului; 
într-adevăr, populaţiile moderne nu ar putea avea în 
comun nici măcar o singură caracteristică africană. 

Milford Wolpoff, cel mai înfocat susţinător al 
ipotezei evoluţiei multiregionale, spunea la întîlnirea 
din 1990 a Asociaţiei Americane pentru Progresul 
Ştiinţei ( American Association for the Advancement of 
Science) că „problema privind continuitatea anatomică 
este clar demonstrată". în nordul Asiei, spre exemplu, 
anumite trăsături (ca forma feţei, configuraţia oaselor 
feţei şi forma de lopăţică a incisivilor) pot fi observate 
la fosile vechi de 750 000 de ani, la fosilele celebrului 
Om de la Pekin, care datează de acum un sfert de 
milion de ani, ca şi la populaţiile chineze moderne. 
Stringer confirmă toate acestea, dar observă că trăsă¬ 
turile menţionate nu se găsesc numai în nordul Asiei şi 

prin urmare nu pot fi luate în consideraţie ca dovezi ale 
continuităţii regionale. 

Wolpoff şi colaboratorii săi aduc un argument si¬ 
milar pentru sud-estul Asiei şi Australiei. După cum 
subliniază însă Stringer, presupusa continuitate este 
clădită pe fosile datînd doar din trei perioade: de acum 
1 800 000, 100 000 şi respectiv 30 000 de ani. Această 
sărăcie a elementelor de referinţă, spune Stringer, îngre¬ 
unează enorm rezolvarea problemei. 

Aceste exemple ilustrează varietatea de dificultăţi 
cărora antropologii trebuie să le facă faţă, cum ar fi 
diferenţele de opinii privind semnificaţia trăsăturilor 
anatomice importante şi faptul că, în afară de fosilele 
Omului de Neanderthal, urmele fosile sînt mult mai 
neîndestulătoare decît ar dori majoritatea antropo¬ 
logilor (şi decît crede majoritatea celor ce nu au tan¬ 
genţe cu antropologia). Pînă cînd aceste impedimente 
nu vor fi depăşite, un acord asupra problemelor mai 
largi rămîne un deziderat. 

Putem totuşi încerca o evaluare a anatomiei fosile 
dintr-o perspectivă diferită. Omul de Neanderthal pare 
să fi fost scund, cu membre scurte. Această alură 
reprezintă o adaptare fizică potrivită condiţiilor cli¬ 
matice reci, care predominau pe arealul său. Anatomia 
primilor oameni moderni din aceeaşi parte a lumii este 
totuşi foarte diferită. Ei erau înalţi, aveau o constituţie 
gracilă şi membre lungi. Un corp suplu este mult mai 
adecvat supravieţuirii într-un climat tropical sau tem¬ 
perat decît în stepele îngheţate care caracterizau Europa 
erei glaciare. Această situaţie ar fi explicabilă dacă 
primii europeni ar fi fost mai cUrînd urmaşi ai emi¬ 
granţilor din Africa decît originari din Europa. Mode¬ 
lul Out of Africa se bazează în oarecare măsură pe 
această observaţie. El mai este sprijinit şi de o altă con- 

statare directă făcută în urma analizării urmelor fosile. 
Dacă ipoteza evoluţiei multiregionale este corectă, 
atunci ar trebui să ne aşteptăm să găsim specimene tim¬ 
purii de om modern apărute mai mult sau mai puţin 



FIGURA 5.3 O hartă a distribuţiei fosilelor. Harta indică 
localizarea şi vîrsta (în mii de ani) a fosilelor care dovedesc 
originea omului modern. Omul de Neanderthal s-a găsit 
exclusiv în zona umbrită. Cele mai timpurii specimene de om 
modern au fost găsite în Africa sub-sahariană şi în Orientul 
Mijlociu. 

simultan peste tot în Lumea Veche. Acest lucru însă 
nu se constată. Cele mai timpurii fosile aparţinînd 
omului modern cunoscute pînă acum provin probabil 
din sudul Africii. Spun „probabil" nu numai pentru că 
aceste fosile sînt reprezentate doar din fragmente ale 
maxilarului inferior, ci şi pentru că asupra adevăratei lor 

vîrste planează incertitudinea. Spre exemplu, fosilele 
sud-africane de la Border Cave şi Klasies River Mouth 
Cave, socotite a avea puţin peste 100 000 de ani, sînt 
invocate ca argumente în favoarea ipotezei Out of 
Africa. Totuşi, fosilele umane moderne din peşterile de 
la Qafzeh şi Skhul se apropie şi ele de 100 000 de ani 
vechime. Este posibil prin urmare ca primii oameni 
moderni să fi apărut mai întîi în nordul Africii sau în 
Orientul Mijlociu şi apoi să fi emigrat pornind de 
acolo. Majoritatea antropologilor, bazîndu-se pe pon¬ 
derea generală a probelor, sînt favorabili totuşi ipotezei 
originii sub-sahariene. 

Nici un fel de alte fosile ale omului modern din 
această epocă nu au mai fost descoperite în Asia sau 
Europa. Dacă această situaţie reflectă realitatea evo¬ 
lutivă şi nu este pur şi simplu rezultatul eternei şi peni¬ 
bilei probleme a insuficienţei urmelor fosile, atunci 
ipoteza Out of Africa pare rezonabilă. 

Majoritatea geneticienilor populaţionişti susţin 
această ipoteză, considerînd-o cea mai plauzibilă din 
punct de vedere biologic. Aceşti specialişti cercetează 
profilul genetic al speciei şi capacitatea sa de schim¬ 
bare de-a lungul timpului. Dacă arealele ocupate de 
populaţiile unei specii rămîn în contact între ele, 
modificările în plan genetic care apar în urma mutaţiilor 
se vor răspîndi în întregul areal ca urmare a încru¬ 
cişărilor între indivizi. Drept rezultat, profilul genetic 
al speciei se va modifica dar, în acelaşi timp, specia va 
rămîne unitară din punct de vedere genetic. Rezultatul 
este diferit în cazul unei specii ale cărei populaţii ajung 
să fie izolate geografic unele de altele fie datorită 
schimbării cursului unui rîu, fie prin apariţia unui 
pustiu. în acest caz, schimbarea genetică apărută în 
cadrul unei populaţii nu se va mai transmite şi celor¬ 
lalte populaţii. Prin urmare populaţiile izolate pot 

deveni deosebite genetic una de alta putînd, în ultimă 
instanţă, deveni subspecii sau chiar specii diferite. 
Geneticienii populaţionişti folosesc modele matematice 
pentru a calcula rata cu care se produc schimbările 
genetice la populaţii cu diferite mărimi, putînd oferi 
astfel sugestii asupra a ceea ce s-a putut petrece în tim¬ 
puri străvechi. Cea mai mare parte a specialiştilor în 
genetica populaţiilor, inclusiv Luigi Luca Cavalli- 
Sforza de la Stanford şi Shahin Rouhani, de la Uni- 
versity College din Londra, care au dezbătut pe larg 
acest subiect, sînt sceptici în ceea ce priveşte măsura în 
care a fost posibil modelul evoluţiei multiregionale. 
Ei consideră că acest model ar necesita un flux genic de 
mari proporţii în populaţii cu dimensiuni mari, astfel 
încît să le unească genetic, permiţînd evoluţiei să 
opereze schimbarea lor în oameni moderni. Şi dacă 
datele noi privitoare la fosilele omului din Java, 
anunţate la începutul anului 1994, sînt corecte, atunci 
Homo erectus s-a extins dincolo de Africa acum 
aproape două milioane de ani. De aceea, conform 
ipotezei multiregionale, nu numai că ar fi trebuit să 
existe un flux genetic pe o întinsă arie geografică, dar 
ar fi trebuit în acelaşi timp ca acest flux să fi fost 
întreţinut un timp foarte îndelungat. Această situaţie, 
sînt de părere majoritatea specialiştilor în genetica 
populaţiilor, este pur şi simplu nerealistă. Prin răs- 
pîndirea populaţiilor premoderne de-a lungul Europei, 
Asiei şi Africii, există o mai mare probabilitate să fi 
apărut rase geografice (aşa cum am văzut de pildă la 
sapiens timpuriu) decît un întreg capabil de coeziune. 

Vom lăsa deoparte pentru moment fosilele şi ne 
vom îndrepta atenţia către capâcitatea de a realiza 
obiecte palpabile, unelte şi obiecte de artă. Trebuie să 
ţinem cont de faptul că cea mai mare parte a compor¬ 
tamentului legat de această capacitate la grupurile 

umane primitive este, din punct de vedere al vestigiilor 
arheologice, invizibilă. Spre exemplu, ritualul de iniţiere 
oficiat de un şaman implică invocări, cîntări, dansuri şi 
o numită ornamentare a corpului, dar nici una dintre 
aceste componente ale ritualului nu apare în urmele 
arheologice. Prin urmare, cînd găsim unelte de piatră 
şi obiecte sculptate ori pictate, trebuie să ne aducem 
aminte că acestea ne oferă numai o imagine fragmentată 
asupra lumii vechi. 

Visul nostru ar fi să putem distinge în vestigiile 
arheologice urme ale minţii omului modern. Şi ne-ar 
face plăcere ca aceste urme să arunce o oarecare lumină 
clarificatoare asupra ipotezelor aflate în discuţie. De 
exemplu, dacă aceste urme ar apărea în toată Lumea 
Veche, mai mult sau mai puţin simultan, am putea 
spune că modelul evoluţiei multiregionale descrie 
modul cel mai probabil în care au putut evolua oamenii 
moderni. Dacă însă urmele ar apărea mai întîi într-o 
zonă izolată, pentru ca apoi să se răspîndească treptat 
în restul lumii, acest fapt ar da greutate modelului alter¬ 
nativ. Ar fi de sperat, fireşte, ca urmele arheologice să 
corespundă cu modelul oferit de urmele fosile. 

Am văzut în capitolul al doilea că apariţia genului 
Homo acum circa 2,5 milioane de ani coincide în linii 
mari cu primele apariţii ale urmelor arheologice. Am 
văzut de asemenea că accentuarea complexităţii unel¬ 
telor de piatră, acum 1,4 milioane de ani, mergînd de 
la produsele industriei oldowane pînă la cele acheu- 
leene, a urmat curînd după apariţia lui Homo erectus. 
Prin urmare, legătura dintre biologie şi comportament 
se dovedeşte a fi foarte strînsă: cel mai timpuriu Homo 
a produs unelte simple; un salt în complexitate a avut 
loc o dată cu apariţia lui Homo erectus. Această legătură 
o constatăm din nou o dată cu apariţia arhaicului 
sapiens, acum circa o jumătate de milion de ani. 

După mai mult de un milion de ani de relativă 
stagnare, producţia simplă de toporaşe de mînă a lui 
Homo erectus a cedat locul unei tehnologii mai com¬ 
plexe constînd în prelucrarea de aşchii mari. în vreme 
ce industria acheuleeană se caracteriza prin aproximativ 
o duzină de unelte identificabile, noile industrii numă¬ 
rau nu mai puţin de şaizeci. Constatăm că noile achiziţii 
ale lui Homo sapiens timpuriu, dar şi ale Omului de 
Neanderthal, sînt însoţite, în mod clar, de o creştere a 
nivelului de competenţă tehnologică. O dată devenită 
stabilă, noua tehnologie suferă foarte puţine modificări. 
Stagnarea, şi nu evoluţia, caracteriza această nouă eră. 

Cînd a survenit totuşi schimbarea, ea fost uluitoare, 
atît de uluitoare încît trebuie să fim prudenţi să nu ne 
împiedice să vedem realitatea din spatele ei. Acum circa 
35 000 de ani, în Europa, oamenii au început să manu¬ 
factureze unelte cu forme dintre cele mai perfecte, 
obţinute prin prelucrarea unor plăci de piatră desprinse 
cu grijă. Pentru întîia oară erau folosite ca materii prime 
în fabricarea uneltelor osul şi cornul. Inventarul unel¬ 
telor cuprindea deja mai mult de o sută de articole, 
incluzînd unelte folosite pentru confecţionarea 
îmbrăcăminţii grosolane, ca şi pentru a cresta sau 
sculpta. Pentru prima oară, uneltele se transformau în 
adevărate opere de artă: arcurile confecţionate din 
coarne, spre exemplu, erau împodobite cu imagini de 
animale crestate pe ele. Mai apar în urmele fosile 
mărgele şi cercei, ce evidenţiază apariţia unor noi obi¬ 
ceiuri legate de ornamentarea trupului. Cele mai evo¬ 
catoare dintre toate sînt însă picturile rupestre din 
adîncul peşterilor, care sugerează o lume mentală pe 
care o recunoaştem imediat ca avînd aceleaşi valenţe 
cu a noastră. Spre deosebire de epocile anterioare, cînd 
stagnarea era dominantă, inovaţia devine acum esenţa 
culturii, schimbările survin la intervale de timp de 
ordinul mileniului şi nu a sutelor de milenii, ca pînă 

atunci. Cunoscut sub numele de „revoluţia Paleoliti¬ 
cului superior", acest reper arheologic colectiv consti¬ 
tuie dovada sigură a atingerii nivelului mental 
caracteristic omului modern. 

Am spus deci că reperul arheologic al „revoluţiei 
Paleoliticului superior" ar putea să ne îngreuneze 
accesul la realitatea epocii respective. Din motive 
istorice, dovezile arheologice cunoscute din vestul 
Europei sînt cu mult mai bogate decît cele descoperite 
în Africa. Pentru fiecare sit datînd din acea perioadă 
descoperit în Africa, există aproape două sute de astfel 
de situri în Europa de vest. Această inegalitate reflectă 
intensitatea diferită cu care au fost explorate din punct 
de vedere ştiinţific cele două continente şi nu realitatea 
preistoriei. Multă vreme „revoluţia Paleoliticului supe¬ 
rior" a fost considerată drept o dovadă a faptului că 
apariţia omului modern a avut loc în Europa apuseană. 
De fapt, reperul arheologic şi dovezile fosile coinci¬ 
deau: ambele indicau că un impresionant eveniment 
avusese loc în urmă cu aproape 35 000 de ani; omul 
modern apăruse în Europa acum 35 000 de ani, iar 
urmele modului său de viaţă se regăseau în vestigiile 
arheologice, sau cel puţin aşa părea. 

în ultima vreme acest scenariu a suferit modificări. 
Europa de vest este astăzi recunoscută ca o zonă în 
care a putut avea loc o transformare radicală care a 
„măturat" continentul de la un capăt la altul, de la 
răsărit la apus. Începînd cu acum circa 50 000 de ani, 
în estul Europei populaţiile neanderthaliene încep să 
dispară, fiind treptat înlocuite de omul modern, ultima 
astfel de înlocuire avînd loc în extremitatea vestică, 
acum circa 33 000 de ani. Apariţia coincidentă a omului 
modern şi urmelor comportamentului său în vestul 
Europei exprimă afluxul unui nou tip de populaţie, 
aceea de Homo sapiens modern. „Revoluţia Paleoliticu- 

lui superior" în Europa reprezintă un indicator 
demografic şi nu un reper evolutiv. 

Dacă oamenii au început să emigreze spre Europa 
vestică începînd cu acum 50 000 de ani, atunci de unde 
proveneau ei ? Pe baza dovezilor fosile am putea spune 
că, după toate probabilităţile, ei veneau din Africa sau 
poate din Orientul Mijlociu. în ciuda sărăciei urmelor 
arheologice, se poate susţine o origine africană a com¬ 
portamentului omului modern. Tehnologii bazate pe 
folosirea unor lame înguste încep să apară pe acel con¬ 
tinent cu aproximativ 100 000 de ani în urmă. Aceasta, 
amintiţi-vă, ar coincide cu primele semne ale apariţiei 
elementelor anatomice proprii omului modern şi ar 
putea fi considerat drept al treilea exemplu de legătură 
între biologie şi comportament. în acest caz legătura 
poate fi totuşi numai aparentă, fiind doar rezultatul 
unei întîmplări. Spun acest lucru deoarece în Orientul 
Mijlociu, unde vestigiile fosile corespund celor arheo¬ 
logice, facem o constatare care, deşi limpede, este în 
acelaşi timp paradoxală. O dată cu aplicarea noilor 
tehnici de datare s-a dovedit că Omul de Neanderthal 
şi omul modern au coexistat în realitate în arealul 
respectiv de-a lungul a 60 000 de ani. (în 1989 Tabun, 
Omul de Neanderthal, s-a dovedit a fi vechi de cel 
puţin 100 000 de ani, ceea ce-1 face contemporan cu 
omul modern de la Qafzeh şi Skhul.) în tot acest timp, 
singura industrie de unelte pe care o întîlnim aparţine 
Omului de Neanderthal. Numele dat acestei industrii 
este acela de industrie musteriană, după peştera Le 
Moustier din Franţa unde a fost semnalată pentru întîia 
oară. Faptul că populaţiile umane din Orientul 
Mijlociu, deşi moderne din punct de vedere anatomic, 
par a fi practicat o industrie de tip musterian mai 
degrabă decît una caracteristică Paleoliticului superior 
dovedeşte că aceste populaţii erau moderne doar în 
formă, nu şi în privinţa modului de viaţă. Legătura 

dintre anatomie şi modul de viaţă pare, prin urmare, să 
se rupă. Reperele arheologice privind modul de viaţă 
al celui mai timpuriu om modern sînt nesatisfăcătoare, 
rare, existînd şi posibilitatea de a fi incorect interpre¬ 
tate. Deşi industria bazată pe lamă este întîlnită pentru 
prima oară în Africa, nu sîntem îndreptăţiţi să afirmăm 
cu siguranţă despre continentul african: „Acesta este 
locul de origine al comportamentului specific omului 
modern, loc din care şi-a continuat apoi expansiunea 
către Eurasia." 

Cea de a treia categorie de dovezi privitoare la origi¬ 
nea omului modern, bazată pe genetică moleculară, este 
cea mai sigură. Ea este, de asemenea, şi cea mai con¬ 
troversată. în anii ’80 a apărut o nouă ipoteză asupra 
originii omului modern. Cunoscută sub numele de 
ipoteza „Evei mitocondriale", aceasta a susţinut în 
esenţă şi foarte convingător ipoteza Out of Africa. Cei 
mai mulţi susţinători ai ipotezei Out of Africa sînt gata 
să susţină oricînd că pe măsură ce oamenii moderni 
s-au extins dincolo de hotarele Africii în restul Lumii 
Vechi, ei s-au încrucişat într-un oarecare grad cu 
populaţii premoderne. Acest fapt ar fi permis trans¬ 
miterea unor trăsături de continuitate genetică de la 
populaţiile vechi la cele moderne. Ipoteza „Evei mito¬ 
condriale" infirmă totuşi acest lucru. Conform acestei 
ipoteze, pe măsură ce populaţiile moderne au emigrat 
dincolo de continentul african şi numărul lor s-a mărit, 
ele au înlocuit complet populaţiile premoderne exis¬ 
tente pînă atunci. încrucişările dintre populaţiile imi¬ 
grante şi cele preexistente, dacă au avut loc, au fost 
nesemnificative. 

La formularea ipotezei „Evei mitocondriale" au ajuns 
simultan cercetătorii din două laboratoare: Douglas 
Wallace şi colaboratorii săi de la Universitatea Emory 
şi Allan Wilson împreună cu echipa sa de la Universi- 

tatea din Berkeley, California. Aceştia au realizat o 
atentă examinare a materialului genetic (ADN) din 
organitele celulare denumite mitocondrii. Cînd gârneţii 
(ovulul mamei şi spermatozoidul tatălui) se unesc, 
zigotul format va prezenta mitocondrii provenite doar 
de la ovul. Aşadar, ADN-ul mitocondrial este moştenit 
exclusiv pe linie maternă. 

Din mai multe raţiuni de ordin tehnic, ADN-ul 
mitocondrial are avantajul de a oferi informaţii asupra 
generaţiilor trecute, permiţînd astfel întrezărirea cursu¬ 
lui evoluţiei. Fiind moştenit pe linie maternă, ADN-ul 
mitocondrial ne conduce în final la o singură femeie 
ancestrală. Studiile întreprinse în scopul urmăririi 
obîrşiei genetice a omului modern au dezvăluit faptul 
că la bază se găseşte o femeie care a trăit în Africa acum 
circa 150 000 de ani. (Ar trebui să ţinem cont de faptul 
că această femeie aparţinea unei populaţii care număra 
peste 10 000 de indivizi, astfel încît nu se poate vorbi 
de o unică pereche, Adam şi Eva.) 

Analizele nu indică numai originea africană a omu¬ 
lui modern, ci şi faptul că nu există dovezi privind 
încrucişarea cu populaţiile moderne. Toate probele de 
ADN mitocondrial aparţinînd populaţiilor actuale şi 
analizate pînă acum sînt foarte asemănătoare între ele, 
evidenţiind o origine comună şi recentă. Dacă amestecul 
genetic între Homo sapiens modern şi timpuriu ar fi 
avut loc, unii indivizi ar fi trebuit să posede un ADN 
mitocondrial foarte diferit faţă de cel obişnuit, dovadă 
a originii sale vechi. Pînă acum au fost testaţi peste 
4 000 de oameni în toată lumea şi nu a fost găsit nici 
un ADN mitocondrial atît de vechi. Toate tipurile de 
ADN mitocondrial de la populaţiile moderne care au 
fost examinate par a avea origine recentă, ceea ce în¬ 
seamnă că noii veniţi moderni au înlocuit complet vechile 
populaţii; acest proces a început în Africa acum 150 000 
ani şi a continuat în Eurasia în următorii 100 000 de ani. 

Cînd Allan Wilson şi echipa sa au publicat primele 
rezultate ale cercetărilor lor într-un articol din 1987 
apărut în revista Nature, concluziile exprimate, cu 
îndrăzneală, au provocat consternare printre antro¬ 
pologi şi au deşteptat interesul publicului larg. După 
Wilson şi colaboratorii săi, datele lor dovedeau că 
„transformarea lui Homo sapiens din arhaic în modern 
a avut loc în Africa acum 100 000-140 000 de ani şi 
pînă în ziua de azi oamenii sînt descendenţi ai acelei 
populaţii". (Analizele ulterioare au dus la concluzia că 
procesul a avut loc mai devreme.) Douglas Wallace şi 
colaboratorii săi au susţinut în principiu concluziile la 
care ajunseseră cei de la Berkeley. Milford Wolpoff a 
rămas consecvent modelului său multiregional şi a 
considerat datele şi analizele celorlalţi drept incorecte, 
dar Wilson şi colaboratorii săi au continuat să furnizeze 
noi date, ajungînd în cele din urmă la concluzia că, sta¬ 
tistic vorbind, valabilitatea concluziilor lor era incon¬ 
testabilă. Cu toate acestea, recent s-a dovedit că analizele 
efectuate de ei prezintă anumite nereguli în ceea ce priveş¬ 
te interpretarea statistică, astfel încît concluziile emise 
de ei şi-au pierdut din credibilitate. Cu toate acestea, 
mulţi specialişti în biologie moleculară încă mai sînt 
de părere că datele oferite prin analiza ADN-ului mito- 
condrial sînt suficiente pentru ca ipoteza O ut of Africa 
să poată fi susţinută. Este de reţinut faptul că analizele 
materialului genetic nuclear dezvăluie şi ele un tipar 
asemănător celui indicat de ADN-ul mitocondrial. 

Susţinătorii ideii înlocuirii complete sau măcar 
parţiale a populaţiilor premoderne de către populaţiile 
moderne trebuie să răspundă unei întrebări dificile: în 
ce fel s-a produs acea înlocuire ? După Milford Wolpoff, 
un astfel de scenariu impune acceptarea ideii că a avut 
loc un genocid violent. Sîntem obişnuiţi cu astfel de 
exterminări, care au mai avut loc şi în cazul decimării 

populaţiilor de indigeni americani sau a aborigenilor 
australieni în secolul al XlX-lea. Este foarte posibil ca în 
timpuri străvechi un astfel de genocid să fi avut într-ade- 
văr loc, cu toate că pînă acum nu există nici cea mai 
neînsemnată dovadă în această privinţă. 

Lipsa dovezilor ne sileşte să căutăm alte alternative 
posibile decît cea bazată pe violenţă. Dacă însă nu există 
alte alternative, atunci cea a violenţei, deşi nedovedită, 
devine cea mai puternică. Ezra Zubrow, de la Univer¬ 
sitatea de Stat Buffalo din New York, a urmărit un astfel 
de model alternativ. El a imaginat modele computeri¬ 
zate privitoare la interacţiunea între două populaţii, una 
dintre populaţii beneficiind de o uşoară superioritate 
faţă de cealaltă. Folosind astfel de simulări, el a fost 
capabil să determine avantajul pe care ar fi trebuit să-l 
aibă o populaţie pentru a putea să înlocuiască rapid o 
altă populaţie, inferioară ei. Răspunsul este sur¬ 
prinzător: două procente avantaj pot duce la eliminarea 
celei de-a doua populaţii în numai un mileniu. 

Ne este uşor să înţelegem cum o populaţie poate 
distruge o altă populaţie datorită superiorităţii mili¬ 
tare, dar este mult mai greu de înţeles cum, de exem¬ 
plu, o uşoară superioritate în exploatarea resurselor 
precum hrana poate acţiona de la sine asupra altei 
populaţii într-o perioadă relativ scurtă, producînd con¬ 
secinţe catastrofale. Dacă omul modern a avut un mic 
avantaj asupra Omului de Neanderthal, cum putem 
oare explica faptul că aceste două populaţii au putut 
coexista timp de 60 000 de ani în Orientul Mijlociu ? 
O posibilă explicaţie este aceea că, deşi omul modern 
a evoluat din punct de vedere anatomic, evoluţia com¬ 
portamentului său a fost mai lentă; O a doua explicaţie, 
sprijinită de mulţi cercetători, constă în ideea că această 
coexistenţă este doar o aparenţă. Este posibil ca di¬ 
versele populaţii să fi ocupat acelaşi areal cu rîndul, în 

funcţie de schimbările climatice. în perioadele mai reci 
omul modern s-a mutat la sud, iar Omul de Nean- 
derthal a ocupat Orientul Mijlociu; în perioadele mai 
calde, lucrurile se petreceau invers. Din pricina tre¬ 
cerii timpului, urmele din peşteri sînt sărace, iar o 
astfel de „împărţire" a arealului poate fi confundată 
cu o coexistenţă. 

Merită reţinut faptul că acolo unde ştim că au co¬ 
existat Omul de Neanderthal şi omul modern, şi anume 
în vestul Europei acum 35 000 de ani, în conformitate 
cu teza lui Zubrow, ei au coexistat timp de un mileniu, 
cel mult două. Zubrow nu demonstrează în mod clar 
că întrecerea demografică a fost mijlocul prin care omul 
modern a înlocuit populaţiile premoderne atunci cînd 
aceste populaţii s-au întîlnit, dar demonstrează că 
violenţa nu reprezintă singura cale de înlocuire posibilă. 

Unde ne conduc toate acestea? Importanta pro¬ 
blemă a apariţiei omului modern rămîne nerezolvată 
în ciuda numeroaselor informaţii care au fost furnizate 
în scopul clarificării sale. Părerea mea în acest sens este 
că ipoteza evoluţiei multiregionale are totuşi puţine 
şanse de a se dovedi corectă. Bănuiesc că Homo sapiens 
modern a apărut ca un rezultat evolutiv distinct, 
undeva în Africa; dar cred de asemenea că atunci cînd 
urmaşi ai acestor primi oameni moderni s-au răspîndit 
în Eurasia ei s-au amestecat cu populaţiile prexistente. 
Care este motivul pentru care interpretarea probelor 
genetice nu reflectă acest lucru, nu ştim. Poate că inter¬ 
pretarea actuală a acestor probe nu este corectă. Poate 
că, la urma urmei, ipoteza Evei mitocondriale se va 
dovedi corectă. Această incertitudine va lua sfîrşit 
atunci cînd zarva polemicilor se va stinge şi vor fi găsite 
noi dovezi în sprijinul uneia sau alteia dintre ipotezele 
aflate în competiţie. 



CAPITOLUL 6 


Limbajul artei 


Nu există nici o îndoială că unele dintre cele mai 
convingătoare vestigii de preistorie umană sînt repre¬ 
zentările de animale şi oameni crestate, pictate sau 
sculptate, realizate de-a lungul ultimilor 30 000 de ani. 
în acest timp, omul modern a evoluat şi a ocupat mult 
din Lumea Veche, dar, pesemne, nu încă şi Lumea 
Nouă. Pretutindeni unde au trăit oameni în Africa, 
Asia, Europa sau Australia, ei au creat imagini ale lumii 
lor. Imboldul de a realiza resprezentări a fost vădit 
irezistibil, iar imaginile înseşi sînt irezistibil de evoca¬ 
toare. Ele sînt, totodată, şi misterioase. 

Una dintre cele mai memorabile experienţe trăite 
ca antropolog a fost ocazionată de vizitarea, în 1980, 
a unora dintre peşterile pictate în sud-vestul Franţei. 
Făcusem o serie de filme pentru televiziunea BBC şi 
avusesem astfel ocazia să văd ceea ce puţini putuseră 
să vadă, inclusiv celebra peşteră de la Lascaux, aproape 
de oraşul Les Eyzies, în Dordogne. Cea mai bogat 
împodobită dintre toate peşterile din epoca glaciară 
din Europa, Lascaux, a fost închisă pentru public din 
1963 pentru a proteja integritatea picturilor; în mod 
obişnuit exista o severă limitare la cinci vizitatori pe 

zi. Din fericire, o splendidă reproducere a pereţilor 
pictaţi ai peşterii a fost recent terminată, astfel încît 
imaginile pot fi încă văzute. Vizita mea la adevărata 
peşteră Lascaux, în 1980, m-a purtat înapoi în timp, cu 
trei decenii şi jumătate, cînd am vizitat peştera cu 
părinţii mei şi cu Henri Breuil, cel mai renumit spe¬ 
cialist în preistorie al Franţei. Imaginile de tauri, cai şi 
cerbi fuseseră tot atît de impresionante cu această 
ocazie precum fuseseră şi pe vremea tinereţii mele, 
cînd păreau că se mişcă în faţa ochilor. 

Nu mai puţin spectaculoasă decît Lascaux este 
peştera Tuc d’Audoubert, incomparabilă şi uimitoare, 
la Ariege, în Franţa. Aceasta este una din cele trei 
peşteri ornamentate de pe proprietatea contelui Robert 
Begouen. Un coridor îngust, şerpuitor, conduce după 
mai mulţi kilometri de la lumina strălucitoare a soarelui 
la cea mai adîncă întunecime. Reflectoarele contelui 
luminează pereţii şi fac ca umbrele să danseze şi ca lutul 
pardoselii să strălucească portocaliu. în cele din urmă 
se ajunge la o mică rotondă, la capătul coridorului, 
unde reflectoarele proiectează lumina cu dramatismul 
cuvenit într-un loc din mijlocul încăperii. Tavanul pare 
că se povîrneşte jos, dincolo de pardoseală. Acolo apar 
figurile a doi bizoni splendid sculptaţi din lut odih- 
nindu-se lîngă nişte stînci. 

Fireşte, cunoşteam imaginile acestor faimoase figuri, 
dar nimic nu mă pregătise pentru a le vedea în realitate. 
Măsurînd aproape o şesime din mărimea naturală, ani¬ 
malele sînt perfecte ca formă, pline de mişcare în imo¬ 
bilismul lor; închid în ele viaţă. Iscusinţa artiştilor care 
au sculptat aceste figuri cu 15 000 de ani în urmă îţi taie 
răsuflarea mai ales dacă îţi reaminteşti condiţiile în care 
au trebuit să lucreze. La lumina simplelor opaiţe cu seu, 
ei au cărat lutul din încăperile alăturate şi au dat formă 

animalelor cu degetele şi cu un soi de unealtă plată; 
ochii, nările, gura şi coama au fost făcute cu un băţ sau 
cu un os ascuţit. După ce terminau, înlăturau cu grijă 
cele mai multe dintre resturile muncii lor, lăsînd numai 
cîteva resturi de argilă sub formă de suluri. Cîndva 
interpretate drept falusuri sau coarne, acestea sînt acum 
considerate a fi fost eşantioane cu ajutorul cărora sculp¬ 
torii încercau plasticitatea argilei. Motivele realizării 
bizonului, ca şi împrejurările în care acest bizon a fost 
creat, se pierd în timp. A treia figură este scrijelită 
nemeşteşugit pe pardoseala peşterii, aproape de cele¬ 
lalte două, unde există şi o altă statuetă mică, tot din 
lut. Cel mai curios lucru îl constituie totuşi urmele de 
călcîie din jurul figurilor, aparţinînd probabil copiilor. 
Se jucau copiii în timp ce artiştii lucrau ? Dacă este aşa, 
de ce n-au rămas şi urme de picioare ale artiştilor? 
Urmele de călcîie au fost lăsate oare în timpul unui 
ritual ce încheia în el o anumită parte din mitologia 
Paleoliticului superior în care figurile de bizon consti¬ 
tuiau partea esenţială cea mai importantă ? Nu ştim şi, 
probabil, nici nu putem şti. După cum spune arheo¬ 
logul sud-african David Lewis-Williams despre arta 
preistorică, „înţelesul este totdeauna delimitat cultural". 

Lewis-Williams, care lucrează la Universitatea din 
Witwatersrand, a studiat arta populaţiei ÎKung San din 
Kalahari, orientîndu-şi interesul în special spre clarifi¬ 
carea înţelesului artei preistorice, incluzînd-o şi pe cea 
a epocii glaciare din Europa. El a considerat că expresia 
artistică poate constitui un fir enigmatic în urzeala 
complicată din ţesătura culturală a unei societăţi. 
Mitologia, muzica şi dansul sînt de asemenea părţi ale 
acelei ţesături: fiecare fir contribuie la înţelesul întregu¬ 
lui, dar prin ele însele aceste fire au în mod necesar un 
înţeles incomplet. 

Chiar dacă am fi fost de faţă la secvenţa de viaţă din 
Paleoliticul superior în care picturile peşterilor îşi 
împlineau menirea, am fi înţeles oare sensul întregului ? 
Mă îndoiesc. Trebuie să ne gîndim numai la istorisiri 
relatate în religiile moderne pentru a aprecia importanţa 
simbolurilor criptice care pot fi lipsite de sens în afara 
culturii căreia îi aparţin. Gîndiţi-vă ce semnificaţie 
bogată are pentru un creştin imaginea unui om cu un 
toiag şi un miel la picioarele lui. Şi gîndiţi-vă la lipsa 
unui asemenea sens pentru cineva care nu a auzit de 
creştinism. 

Mesajul meu nu este unul de deznădejde, ci de 
prudenţă. Vechile imagini pe care le avem azi sînt frag¬ 
mente ale unei istorii străvechi şi deşi imboldul de a le 
afla semnificaţia e mare, este mai înţelept să acceptăm 
limitele probabile ale înţelegerii noastre. De altfel, a 
existat o puternică şi probabil inevitabilă prejudecată a 
occidentului în perceperea artei preistorice. O con¬ 
secinţă a acestei prejudecăţi a constituit-o neglijarea 
artei preistorice din răsăritul şi sudul Africii, artă de o 
egală şi uneori mai mare vechime decît cea occidentală. 
Altă consecinţă a fost aceea de a vedea arta din per¬ 
spectiva occidentală: adică de a o vedea ca şi cum ar 
consta din picturi atîrnate pe pereţii unui muzeu, ca 
simple obiecte de privit. Intr-adevăr, marele cercetător 
francez al preistoriei, Andre Leroi-Gourhan, considera 
cîndva imaginile din epoca glaciară drept „originile 
artei occidentale". Este clar că nu aşa stau lucrurile, 
deoarece la sfîrşitul epocii glaciare, acum 10 000 de ani, 
pictura şi gravura figurativă aproape dispăruseră, 
pentru a fi înlocuite de imagini schematice şi modele 
geometrice. Multe dintre tehnicile care fuseseră apli¬ 
cate la Lascaux, ca de pildă perspectiva şi o anume 
modalitate de redare a mişcării, au trebuit să fie rein- 
ventate în arta modernă o dată cu Renaşterea. 

înainte de a examina unele din încercările de a 
arunca o privire asupra vieţii în Paleoliticul superior 
prin mijlocirea vechilor imagini, ar trebui să schiţăm o 
privire generală asupra artei epocii glaciare. Perioada în 
discuţie a început acum 35 000 de ani şi s-a încheiat în 
urmă cu aproximativ 10 000 de ani, o dată cu însuşi 
sfîrşitul epocii glaciare. Amintiţi-vă că această perioadă 
a fost martora primei apariţii în Europa apuseană a 
tehnologiei sofisticate care a evoluat rapid, de parcă 
s-ar fi ţinut după modă. Succesiunea schimbărilor este 
marcată de nume date fiecărei noi varietăţi a tehnolo¬ 
giei Paleoliticului superior şi putem privi la schimbările 
în arta epocii glaciare folosind acelaşi cadru. 

în esenţă, Paleoliticul superior începe cu perioada 
Aurignaciană, de la 34 000 la 30 000 de ani în urmă. Cu 
toate că nu se cunosc peşteri pictate din această 
perioadă, oamenii au depus un efort considerabil pen¬ 
tru a face mici mărgele de fildeş, necesare, după cît se 
pare, la împodobirea îmbrăcămintei. Ei au realizat, de 
asemenea, splendide figuri umane şi animale, sculptate 
în mod obişnuit în fildeş. De exemplu, jumătate de 
duzină de mici figuri de fildeş reprezentînd mamuţi şi 
cai au fost recuperate de pe un şantier din Vogelherd, 
în Germania. Una dintre figurinele de cal este o piesă 
tot atît de îndemînatic lucrată ca şi cele ce pot fi găsite 
de-a lungul Paleoliticului superior. Aşa cum am spus, 
muzica a avut cu siguranţă un rol important în viaţa 
acestor oameni; un mic flaut de os din Abri Blanchard, 
în sud-vestul Franţei, stă mărturie pentru acest lucru. 

Oamenii din perioada Gravetiană, de la 30 000 la 
22 000 de ani în urmă, au fost primii care au fabricat fi¬ 
gurine de lut, unele dintre ele reprezentînd animale, 
altele oameni. Picturile din peşteri, în această perioadă 
din Paleoliticul superior, sînt puţine, dar în unele peşteri 
se găsesc amprente de mîini făcute probabil prin ţinerea 

palmei lipită de perete şi prin aruncarea vopselei 
împrejur (un exemplu uşor macabru al acestei practici 
a fost descoperit la Gargas, în Pirineii francezi, unde 
s-au numărat peste două sute de amprente marcate 
aproape toate de lipsa uneia sau mai multor părţi de 
degete). Cele mai cunoscute inovaţii gravetiene sînt 
totuşi figurinele de femei lipsite adesea de trăsături ale 
feţei şi de partea de jos a picioarelor. Realizate din argilă, 
fildeş sau calcit şi descoperite pe tot cuprinsul Europei, 
ele au fost denumite în mod caracteristic Venus, presu- 
punîndu-se că reprezintă cultul fertilităţii feminine pe 
întregul continent. Recent totuşi, un examen detaliat 
mai critic a arătat o mare diversitate de forme a acestor 
figuri şi puţini cercetători ar mai susţine acum ideea că 
ele sînt destinate cultului fertilităţii. 

Pictura rupestră, care în general a atras cel mai mult 
atenţia, a început în Solutrean, în Paleoliticul superior 
între acum 22 000 de ani şi 18 000 de ani. Alte forme 
de expresie artistică au fost totuşi mult mai pregnante. 
De exemplu, sculptarea de mari, impresionante basore¬ 
liefuri situate adesea în spaţiile de locuire a fost evi¬ 
dent importantă pentru cei ce au vieţuit în Solutrean. 
Un exemplu minunat este cel de la Roc de Sers în 
regiunea Charentes, unde figuri mari de cai, bizoni, 
reni, capre de munte şi oameni au fost cioplite în stînca 
din fundul adăpostului; unele dintre sculpturi sînt cu 
vreo cincisprezece centimetri în relief. 

Perioada finală a Paleoliticului superior, Magdale- 
nianul, care a durat de la 18 000 pînă acum 11 000 de 
ani, a fost era picturii peşterii adînci; 80% din toate 
peşterile pictate datează din această perioadă. Lascaux 
a fost pictată în acest timp, ca şi Altamira, o peşteră la 
fel de spectaculoasă din regiunea Cantabrică din nordul 
Spaniei. Magdalenienii au fost de asemenea talentaţi 
sculptori şi gravori de obiecte din piatră, os şi fildeş, 

unele avînd scop utilitar, ca propulsoarele pentru 
lansarea suliţei, iar altele nu atît de vădit folositoare, 
precum „bastoanele". Deşi se spune adesea că forma 
umană este o raritate în arta epocii glaciare, nu acesta 
e cazul în perioada magdaleniană. Oamenii din mag- 
dalenian, de la peştera La Marche, în sud-vestul Franţei, 
au gravat mai mult de o sută de profiluri umane, fiecare 
atît de individualizat încît dă impresia de portret. 

Tavanul spectaculos pictat de la Altamira ar fi putut 
rămîne pentru totdeauna nedescoperit fără ajutorul 
Măriei, tînăra fiică a lui Don Marcellion de Sautuola, 
proprietarul moşiei unde se afla peştera. într-o zi a 
anului 1879, tatăl şi fiica explorau peştera, care fusese 
descoperită cu un deceniu mai devreme. Maria a intrat 
într-o încăpere joasă, pe care de Sautuola o explorase 
anterior. „Am alergat de jur împrejur şi m-am jucat pe 
ici-pe colo", îşi reaminteşte ea mai tîrziu. „Deodată, 
am recunoscut forme şi figuri pe tavan. Uite, tată, ani¬ 
male", a strigat ea. în lumina pîlpîitoare a lămpii cu 
gaz, Maria a văzut ceea ce nimeni nu văzuse de 17 000 
de ani: imaginile a două duzini de bizoni grupaţi 
într-un cerc, cu doi cai, un lup, trei porci mistreţi şi 
trei căprioare spre margine. Imaginile erau colorate în 
roşu, galben şi negru şi păreau atît de proaspete de 
parcă abia ar fi fost pictate. 

Tatăl Măriei, un entuziast arheolog amator, uluit să 
constate că fiica lui găsise ceea ce lui însuşi îi scăpase, 
şi-a dat seama că era vorba de o mare descoperire. Ceea 
ce, din nefericire, specialiştii în preistorie de atunci nu 
au recunoscut: picturile erau atît de strălucitoare şi de 
vii încît aceştia au socotit că ele fuseseră realizate de un 
artist contemporan. Erau în stare prea bună, prea realis¬ 
te, prea artistice, pentru a fi opera unor spirite primi¬ 
tive. Mai degrabă, fuseseră făcute de nişte artişti 
ambulanţi contemporani. 

La ora aceea fuseseră descoperite mai multe piese 
de artă transportabile, adică oase şi coarne sculptate şi 
gravate. Arta preistorică fusese, prin urmare, recunos¬ 
cută ca atare. Dar nici o pictură nu fusese acceptată ca 
fiind veche. Ca o ironie, chiar înainte ca imaginile de 
la Altamira să fie descoperite, Leopold Chiron, un 
învăţător, descoperise gravuri pe pereţii peşterii din 
Chabot, în sud-vestul Franţei. Gravurile erau totuşi 
greu de desluşit. Specialiştii în preistorie ezitau să le 
accepte ca pe o dovadă de artă parietală din Paleoliticul 
superior. După cum nota arheologul britanic Paul 
Bahn, „în timp ce imaginile din Chabot erau prea mo¬ 
deste pentru a produce un impact, cele de la Altamira, 
datorită splendorii lor, nu puteau avea credibilitate''. 

Cînd, în 1888, de Sautuola a murit, Altamira era 
încă respinsă, socotită ca o încercare vizibilă de fraudă. 
Pînă la urmă, recunoaşterea Altamirei ca fiind autentic 
preistorică s-a produs printr-o acumulare constantă de 
descoperiri asemănătoare, deşi de mai mică semni¬ 
ficaţie, în special în Franţa. Cea mai importantă dintre 
acestea a fost peştera din La Mouthe, în Dordogne. 
Săpăturile începute în 1895 şi continuate pînă la sfîrşitul 
secolului au dezvăluit artă parietală, ca de pildă un 
bizon gravat şi mai multe imagini pictate. Sedimente din 
epoca Paleoliticului superior au acoperit unele dintre 
aceste imagini dovedind astfel că sînt vechi. în plus, 
primul model de lampă paleolitică cioplită din gresie a 
fost descoperit aici, lampa asigurînd artiştilor din 
peşteră condiţii de lucru. Opiniile de specialitate au 
început să se schimbe, şi foarte curînd pictura Paleo¬ 
liticului superior a fost acceptată ca o realitate. Cel mai 
important eveniment al acestei recunoaşteri l-a consti¬ 
tuit studiul lui £mile Carthailac, un adversar de frunte 
al autenticităţii picturilor, studiu intitulat Mea culpa 
d’un sceptique, publicat în 1902. „Nu mai avem nici 

un motiv să ne îndoim de Altamira", scria el. Cu toate 
că articolul lui Carthailac a devenit un exemplu clasic 
de acceptare de către un om de ştiinţă a greşelilor sale, 
tonul lui este în realitate mai curînd silit, iar el îşi apără 
scepticismul manifestat înainte. 

La început, picturile epocii glaciare au fost conside¬ 
rate „simple mîzgăleli inutile, graffiti, ornamentare fără 
sens, activitate gratuită a unor vînători cu timp la dis¬ 
poziţie", după cum se exprimă Bahn. Această inter¬ 
pretare, spune el, provine din concepţia asupra artei în 
Franţa contemporană: „Arta este încă văzută în ter¬ 
menii ultimelor secole, cu portretele, peisajele şi pic¬ 
turile ei narative. Era pur şi simplu ană, unica ei funcţie 
era să placă şi să decoreze." Pe lîngă aceasta, cîţiva 
francezi influenţi, specialişti în preistorie, erau în mod 
net împotriva clerului şi nu le convenea să confere 
înfăţişare religioasă oamenilor din Paleoliticul supe¬ 
rior. Această primă interpretare poate fi socotită rezo¬ 
nabilă, mai ales că primele exemplare de artă, obiectele 
transportabile, erau într-adevăr simple. O dată cu 
descoperirile ulterioare de artă parietală, această per¬ 
spectivă s-a schimbat. Picturile nu reflectau viaţa reală 
în ceea ce privea numărul de animale de pe tavan şi de 
pe pereţi: apoi, mai existau imagini enigmatice, semne 
geometrice clar reprezentate. 

John Halverson, de la Universitatea Santa Cruz 
California, declara recent că specialiştii în preistorie ar 
trebui să se întoarcă la interpretarea „artei pentru artă". 
Nu ne-am aştepta să vedem conştiinţa umană pe deplin 
constituită în cursul evoluţiei noastre, argumenta el, 
aşa încît e posibil ca primele specimene de artă preis¬ 
torică să ne apară simpliste, deoarece mintea oamenilor 
avea o structură cognitivă simplă. Picturile de la 
Altamira par simpliste: în evocări, caii, bizonii şi alte 
animale apar izolate, uneori ca grupuri, dar numai 

rareori sînt înfăţişate în ceea ce ar semăna cu un cadru 
natural. Imaginile sînt exacte, dar lipsite de context. 
Aceasta, spune Halverson, arată că artiştii epocii gla¬ 
ciare pictau sau sculptau pur şi simplu fragmente din 
ambientul lor în absenţa completă a oricărui înţeles 
mitologic. 

Găsesc acest argument neconvingător. Doar cîteva 
exemple dintre imaginile din epoca glaciară sînt sufi¬ 
ciente pentru a arăta că arta însemna ceva mai mult 
decît primele deconectări ale minţii moderne. De 
exemplu, într-una din peşterile aparţinînd contelui 
Begouen, peştera de la Trois Freres, există o imagine de 
om /animal himeră, cunoscută sub numele de „Vrăji¬ 
torul". Creatura stă pe picioarele dinapoi, faţa îi este 
întoarsă spre a privi ţintă prin zid. Etalînd o pereche 
mare de coarne, el pare să fi fost alcătuit din părţi ale 
corpurilor mai multor animale diferite, inclusiv ale 
omului. Aceasta nu e o simplă imagine nemediată de 
„reflectare cognitivă", aşa cum Halverson ar vrea să ne 
facă să credem. Şi nu este nici prima creatură din Sala 
Taurilor de la Lascaux. Cunoscută ca „Unicornul", 
creatura poate fi luată drept un om deghizat în animal, 
sau poate o himeră. Multe astfel de desene sînt sufi¬ 
ciente pentru a ne convinge că privim imagini în mare 
măsură mediate de reflectarea cognitivă. 

Cel mai semnificativ, totuşi, este faptul că imaginile 
sînt mult mai complexe decît sugerează Halverson. Aşa 
cum am arătat, picturile şi sculpturile nu sînt scene 
realiste din lumea epocii glaciare. Nu există nimic care 
să semene cu pictura unui peisaj adevărat şi judecind 
după resturile animalelor din aşezările acelor oameni, 
picturile nu sînt nici simple reflectări ale dietei zilnice. 
Pictorii din Paleoliticul superior aveau cai şi bizoni în 
mintea lor, în timp ce în stomac aveau reni şi potîrnichi 
de tundră. Faptul că anumite animale ocupau o poziţie 

cu mult mai importantă în imaginile de pe pereţii 
peşterii decît ocupau în peisaj este cu siguranţă semni¬ 
ficativ: ele par să fi avut o importanţă specială pentru 
oamenii din Paleolitic care le-au pictat. 

Prima ipoteză majoră care explică de ce oamenii din 
Paleoliticul superior pictau ceea ce făceau invocă 
vînătoarea magică. La sfîrşitul secolului, antropologii 
au aflat că picturile aborigenilor australieni făceau parte 
din ritualurile magice şi totemice menite să sporească 
prada vînătorii viitoare. în 1903, istoricul religiilor 
Salomon Reinach susţine că acelaşi lucru ar putea fi 
valabil şi pentru arta Paleoliticului superior: în ambele 
societăţi, picturile înfăţişează puţine specii în raport cu 
cele existente în mediul natural. Oamenii din Paleo¬ 
liticul superior poate au pictat pentru a asigura sporirea 
animalelor totemice şi de pradă, ca şi australienii despre 
care se ştie că fac acest lucru. 

Lui Henri Breuil i-a plăcut ideea lui Reinach, pe 
care a dezvoltat-o şi a susţinut-o cu putere în timpul 
lungii lui cariere. Timp de aproape şaizeci de ani, el a 
înregistrat, a cartat, a copiat şi a adunat imagini din 
peşterile de pe tot cuprinsul Europei. El a stabilit de 
asemenea o cronologie a evoluţiei artei în timpul Paleo¬ 
liticului superior. în acest timp, Breuil a continuat să 
interpreteze arta ca vînătoare magică, aşa cum au făcut 
şi majoritatea arheologilor. 

O problemă ridicată în legătură cu ipoteza vînătorii 
magice a fost aceea că foarte adesea imaginile pictate nu 
reflectau, aşa cum s-a observat, regimul alimentar al 
pictorilor Paleoliticului superior. Antropologul francez 
Claude Levi-Strauss observa odată că în arta Kalahari 
San şi a aborigenilor australieni anumite animale au 
fost pictate mai frecvent, nu pentru că ele erau „bune 
de mîncat“, ci pentru că ele erau „bune de gîndit“. Cînd 

Breuil a murit, în 1961, venise vremea apariţiei unei 
noi perspective, perspectiva care a fost impusă de 
Andre Leroi-Gourhan, cel ce va deveni în studiul preis¬ 
toriei franceze la fel de remarcabil ca şi Breuil. 

Leroi-Gourhan a căutat în artă structuri cercetînd 
înţelesul în modelele multor imagini, nu în imagini 
individuale, cum făcuse Breuil. El a condus îndelungi 
cercetări ale peşterilor pictate şi a constatat repetarea 
reproducerii imaginilor anumitor animale „ocupînd" 
anumite părţi din peşteri. Cerbul, de exemplu, apărea 
deseori în încăperile de acces, dar era neobişnuit în 
camerele principale. Calul, bizonul şi bourul erau crea¬ 
turile dominante în camerele principale. Carnivorele 
se aflau în special în profunzimea sistemului peşterii. 
Pe lîngă acest lucru, spune el, unele animale repre¬ 
zentau masculinitatea, iar altele feminitatea. Imaginea 
calului exprima masculinitatea, iar bizonul feminitatea; 
cerbul şi capra sălbatică exprimau de asemenea mas¬ 
culinitatea, mamutul şi bourul înfăţişau feminitatea. 
Pentru Leroi-Gourhan, ordinea din picturi reflecta 
ordinea din societatea Paleoliticului superior şi anume 
diviziunea dintre masculin şi feminin. Un alt arheolog 
francez, Annette Laming-Emperaire, a dezvoltat un 
concept asemănător despre dualitatea masculin-feminin. 
Totuşi, cei doi cercetători sînt adesea în dezacord cu 
privire la imaginile care reprezintă masculinitatea şi 
feminitatea. Această deosebire de opinie a contribuit 
la căderea finală a conceptului. 

Ideea că peşterile puteau impune prin ele însele o 
structură expresiei artistice a fost reînnoită recent, dar 
pe o cale cît se poate de neobişnuită. Arheologii 
francezi Iegor Reznikoff şi Michel Dauvois au condus 
cercetări amănunţite în trei peşteri pictate din regiunea 
Ariege, în sud-vestul Franţei. Nonconformişti, ei nu 
căutau nici unelte de piatră sau obiecte sculptate şi nici 

picturi. Ei cîntau. Mai exact, se mişcau încet prin peş¬ 
teri, oprindu-se în mod repetat pentru a încerca rezo¬ 
nanţa fiecărei zone. Folosind sunete pe o întindere de 
trei octave, ei au trasat o hartă a rezonanţei fiecărei 
peşteri şi au descoperit că zonele cu cea mai înaltă 
rezonanţă au fost de asemenea şi cele mai potrivite să 
adăpostească o pictură sau o sculptură. în raportul pe 
care l-au publicat la sfîrşitul anului 1988, Reznikoff şi 
Dauvois au comentat uluitorul efect al rezonanţei 
peşterii, rezonanţă ce produce o trăire care, cu siguran¬ 
ţă, se va fi intensificat la pîlpîitul lămpilor simple, 
cîndva, în epoca glaciară. 

Nu e nevoie de multă fantezie pentru a ne imagina 
oamenii din Paleoliticul superior psalmodiind incantaţii 
în faţa picturilor peşterii. Natura neobişnuită a imagi¬ 
nilor şi faptul că ele se află adesea în adîncuri, în părţile 
cele mai inaccesibile ale peşterilor, permite sugestia 
ritualului. Acum, cînd stai în faţa unei creaţii din epoca 
glaciară aşa cum am stat eu în faţa bizonului de la Le 
Tuc d’Audoubert, vechile voci îţi răsună singure în 
minte cu un acompaniament poate din tobe, flaute şi 
fluiere. Descoperirea lui Reznikoff şi Dauvois este o 
fascinantă revelaţie care, aşa cum comenta în momentul 
acela arheologul Chris Scarre de la Universitatea din 
Cambridge, „trezeşte un nou interes asupra posibilei 
importanţe a muzicii şi a cîntatului în ritualurile 
strămoşilor noştri timpurii". 

Cînd, în 1986, a murit Leroi-Gourhan, specialiştii în 
preistorie au fost din nou gata pentru o reevaluare 
majoră a interpretărilor lor, tot aşa cum se întîmplase 
şi cînd murise Breuil. De data aceasta, cercetătorii erau 
pregătiţi să susţină o diversitate de explicaţii, dar în 
toate cazurile contextul cultural era accentuat; în plus, 
erau mai conştienţi de pericolul pe care îl reprezenta 

impunerea ideilor din societatea modernă societăţii 
Paleoliticului superior. 

Aproape sigur, cel puţin cîteva elemente din arta 
epocii glaciare priveau modul în care oamenii din Paleo¬ 
liticul superior şi-au organizat ideile despre lumea lor 
constituind o expresie a propriului cosmos spiritual. 
Vom discuta din nou acest lucru ceva mai jos. Dar 
poate că au existat mai multe aspecte practice în felul 
în care ei şi-au organizat viaţa socială şi economică. 
Margaret Conkey, antropolog la Universitatea din 
Berkeley, California, a sugerat de exemplu că Altamira 
ar fi putut fi un loc pentru adunările de toamnă ale 
multor sute de oameni din regiune. în acest anotimp 
cerbul roşu şi moluştele (Patella hemaea) se găseau din 
belşug şi acest lucru era un important motiv economic 
pentru o asemenea adunare de cete. Dar, după cum 
ştim de la vînătorii-culegători moderni, indiferent de 
aparentele raţiuni economice, scopul principal al unor 
astfel de adunări era constituirea alianţelor sociale şi 
politice, şi nu petrecerea. 

Antropologul britanic Robert Laden crede că poate 
surprinde ceva din structura unor astfel de alianţe în 
peşterile din nordul Spaniei. Aşezările mai importante, 
ca Altamira, sînt deseori înconjurate de aşezări mai 
mici pe o rază de aproximativ 15-20 de kilometri, ca 
şi cum ar fi centre de alianţe politice sau sociale. 
Diametrul de aproximativ treizeci de kilometri al unui 
astfel de domeniu poate reprezenta distanţa optimă 
înlăuntrul căreia alianţele pot fi uşor menţinute. Un 
astfel de model nu a fost încă întîlnit în aşezările peşte¬ 
rilor din Franţa. 

Poate că aranjamentul imaginilor bizonilor şi ale 
altor animale pe tavanul pictat de la Altamira reprezintă 
în vreun fel sfera de influenţă a centrului. Compoziţia 
principală a tavanului pictat consta în aproape două 

duzini de imagini policrome de bizoni dispuşi mai cu 
seamă spre periferie. Acest fapt, spune Margaret 
Conkey, poate reprezenta grupurile diferite care se 
strîng laolaltă în aşezare. în mod semnificativ, sorti¬ 
mentul obiectelor gravate pe care arheologii le-au găsit 
la Altamira par o ilustrare a multor forme decorative 
locale. Pe atunci, pe tot cuprinsul nordului Spaniei, 
oamenii ornau obiectele de folosinţă cu diferite desene, 
inclusiv sevroane, elemente în formă de semilună, curbe 
îmbinate şi aşa mai departe. Au fost identificate 
aproape cincisprezece astfel de desene, fiecare dintre 
ele tinzînd să fie geografic circumscris, sugerînd stiluri 
locale sau identităţi de grup. La Altamira, multe din 
aceste stiluri locale au fost găsite laolaltă. De aici argu¬ 
mentul că ar fi fost un loc de adunare de oarecare im¬ 
portanţă socială şi politică. Pînă acum, nici o astfel de 
probă nu a fost descoperită la Lascaux. Sîntem îndrep¬ 
tăţiţi totuşi să nu gîndim la acest sit ca avînd o impor¬ 
tanţă considerabilă pentru oamenii de pe cuprinsul unei 
zone întinse, mai curînd decît să-l considerăm produsul 
local al unor pictori entuziaşti. Poate că Lascaux şi-a 
datorat influenţa faptului că un important eveniment 
spiritual a avut loc în această peşteră, ca de exemplu 
apariţia unei zeităţi în cosmosul Paleoliticului supe¬ 
rior. De altfel, acesta este cazul multor regiuni aride 
locuite, de pildă, de băştinaşi australieni. 

Am spus deja că imaginile artei epocii glaciare 
reprezintă animale izolate de contextul lor ecologic şi 
în proporţii ce nu corespund frecvenţei lor din lumea 
reală. Acest lucru ne spune în sine ceva şi despre natura 
enigmatică a artei. în afară de imaginile figurative există 
totuşi alte repere încă şi mai enigmatice, şi anume un 
număr redus de modele geometrice sau semne, cum au 
fost ele numite. Acestea includ puncte, grile, sevroane, 

curbe, zig-zag-uri, curbe în laţ şi dreptunghiuri, fiind 
printre cele mai încifrate elemente din arta Paleoliti¬ 
cului superior. în acea mai mare parte, ele au fost expli¬ 
cate ca fiind componente ale oricărei ipoteze dominante 
ca vînătoarea magică, de exemplu, sau ca dihotomia 
masculin-feminin. David Lewis-Williams a oferit de 
curînd o nouă şi interesantă interpretare: acestea sînt 
coduri ale artei şamanice, spune el, imagini din mintea 
aflată în stare halucinatorie. 

Lewis-Williams a studiat arta populaţiei San din 
sudul Africii timp de patru decenii. Multe dintre ele¬ 
mentele artei acestei populaţii datează poate de acum 
10 000 de ani, dar altele au fost create într-un timp 
istoric rememorabil. Treptat, el a ajuns să înţeleagă că 
imaginile din arta San nu erau reprezentări naive ale 
vieţii acestei populaţii, aşa cum antropologii occiden¬ 
tali au crezut multă vreme. Ele erau produsul şamanilor 
în transă: imaginile reprezentau o legătură cu un spirit 
şamanic al lumii şi reproduceau ceea ce şamanul vedea 
în timpul halucinaţiei sale. La un moment dat, în 
cercetările lor, Lewis-Williams şi colegul său Thomas 
Dowson au intervievat o femeie bătrînă care trăia în 
Tsolo, districtul Transkei. Fiica unui şaman, ea a descris 
cîteva dintre ritualurile şamanice acum dispărute. 

Şamanii pot, spune ea, să-şi autoinducă starea de 
transă prin diverse tehnici, inclusiv droguri sau hiper- 
ventilare. S-a observat totuşi că starea de transă era 
aproape întotdeauna însoţită de cîntece ritmice, dansuri 
şi bătăi din palme ale unor grupuri de femei. Pe măsură 
ce transa devine tot mai adîncă, şamanii încep să 
tremure, braţele şi corpul vibrînd cu putere. în timp ce 
şamanul vizitează spiritul lumii, el „moare", adeseori 
încovoindu-se ca şi cum s-ar chinui. Antilopa reprezintă 
o deosebită forţă în mitologia San şi şamanul poate 
folosi sînge din tăieturile gîtului şi din beregata ani- 

malului pentru a infuza vigoare în cineva prin frecarea 
cu sînge a inciziilor din gîtul şi beregata persoanei. 
Apoi, deseori, şamanul foloseşte o parte din acelaşi 
sînge pentru a picta o mărturie a întîlnirii lui haluci- 
natorii cu spiritul lumii. Imaginile au putere în sine, 
decurgînd din contextul în care au fost pictate şi bătrîna 
femeie i-a spus lui Lewis-Williams că ceva din această 
forţă poate fi dobîndită atingînd cu mîna aceste imagini. 

Antilopa este animalul cel mai frecvent reprezentat 
în picturile populaţiei San şi forţa lui se manifestă în 
multe feluri. Lewis-Williams s-a întrebat dacă bizonul 
şi calul au fost surse similare de putere pentru oamenii 
din Paleoliticul superior, imagini la care ei recurgeau şi 
pe care le atingeau cînd energia spirituală era necesară. 
Pentru a aborda această problemă, el avea nevoie de 
dovezi că arta Paleoliticului superior era de asemenea 
şamanică. O soluţie se afla în semnele geometrice. Con¬ 
form literaturii psihologice pe care Lewis-Williams a 
consutat-o, există trei stadii ale halucinaţiei, fiecare din 
ele mai adîncă şi mai complexă decît cealaltă. în primul 
stadiu, subiectul vede forme geometrice ca grile, 
zig-zag-uri, puncte, spirale şi curbe. Aceste imagini, 
în total şase forme, sînt strălucitoare, incandescente, în 
mişcare şi puternice. Ele se numesc imagini entoptice 
(„vedere în interior") pentru că sînt produse de arhi¬ 
tectura neuronală de bază a creierului. „Deoarece ele 
provin din sistemul nervos uman, toţi oamenii care 
intră într-o anumită stare de alterare a conştiinţei, 
indiferent de pregătirea lor culturală, sînt apţi să le 
perceapă", subliniază Lewis-Williams într-un articol 
din 1986 în Current anthropology. în al doilea stadiu 
al transei, oamenii încep să vadă aceste imagini ca 
obiecte reale. Curbele pot fi traduse prin dealuri 
într-un peisaj, sevroanele prin arme şi aşa mai departe. 
Natura celor văzute de individ depinde de experienţa 
culturală şi de preocupările sale. Şamanii populaţiei San 

transformă frecvent seriile de curbe în imagini de 
faguri, pentru că albinele sînt un simbol al puterii 
supranaturale pe care aceşti oameni îl folosesc atunci 
cînd cad în transă. 

Trecerea de la al doilea la cel de al treilea stadiu al 
halucinaţiei este deseori însoţită de senzaţia traversării 
unui vîrtej sau a unui tunel care se învîrteşte, şi atunci 
poate fi văzută o multitudine de imagini, unele banale, 



FIGURA 6.1 Un chip din trecut. Combinaţii de trăsături umane 
şi animale, ca acelea întîlnite la aşa-numitul „Vrăjitor" din 
peştera Trois Freres din sud-vestul Franţei. Trăsăturile nu sînt 
neobişnuite în arta Paleoliticului superior. Ele sugerează că la 
origine arta este şamanică. 

altele extraordinare. Un tip important de imagine, în 
timpul acestui stadiu, este al himerei, al omului-animal 
sau al teriantropului, după cum este denumit. Aceste 
creaturi sînt frecvente în arta şamanică a populaţiei San. 
Ele constituie, de asemenea, o componentă care trezeşte 
interesul în arta Paleoliticului superior. 

Imaginile entoptice ale primului stadiu al halu¬ 
cinaţiei sînt prezente în arta San, fapt ce poate fi socotit 
o probă obiectivă că această artă este de natură şama¬ 
nică. Aceleaşi imagini pot fi văzute şi în arta Paleoli¬ 
ticului superior, uneori suprapuse pe animale, alteori 
izolate. Asociate cu prezenţa enigmaticilor teriantropi, 
ele sînt o dovadă puternică a faptului că cel puţin o 
parte a artei Paleoliticului superior este într-adevăr 
şamanică. Aceşti teriantropi au fost cîndva eliminaţi 
din discuţie, socotindu-se că sînt produse ale „men¬ 
talităţii primitive care nu a reuşit să stabilească delimitări 
categorice între oameni şi animale", după cum spunea 
John Halverson. Dacă, în schimb, reprezintă imagini 
cunoscute în transă, ele erau pentru pictorul din Paleoli¬ 
ticul superior tot atît de reale ca şi caii sau bizonii. 
Cînd ne gîndim la artă, tindem să concepem o pictură 
făcută pe o suprafaţă, fie ea pînză sau perete. Nu aceasta 
este arta şamanică. Şamanii îşi percep adesea halucina¬ 
ţiile ca ieşind din suprafeţele stîncilor. „Ei văd imaginile 
ca şi cînd ar fi fost puse acolo de spirite şi, pictîndu-le, 
şamanii spun că ei doar ating şi marchează ceea ce deja 
exista", explică Lewis-Williams. „Primele picturi nu au 
fost aşadar imagini figurative aşa cum le concepeţi 
dumneavoastră sau cum ne gîndim la ele, ci imaginile 
altei lumi fixate mental." însăşi suprafaţa stîncii, 
observa el, este o interfaţă între lumea reală şi lumea 
spiritelor, un mijloc de trecere între cele două lumi. 
Suprafaţa stîncii este mai mult decît un mediu pentru 
imagini, ea reprezintă o parte esenţială a imaginilor şi 

a ritualului care se desfăşoară acolo. Ipoteza lui Lewis- 
Williams a atras atenţia în bună măsură, dar a trezit şi 
un oarecare scepticism. Valoarea ei constă în aceea că 
ne permite să vedem arta cu alţi ochi. Arta şamanică este 
atît de deosebită de arta apuseană ca execuţie şi ca elabo¬ 
rare, încît datorită ei putem privi din perspective noi 
arta Paleoliticului superior. 

Arheologul francez Michel Lorblanchet ne face de 
asemenea să privim altfel arta Paleoliticului superior. 
Vreme de mai mulţi ani, el a făcut arheologie experi¬ 
mentală copiind imagini din peşteri în încercarea de 
a-şi da seama de greutăţile artiştilor epocii glaciare şi 
de experienţa lor. Proiectul lui cel mai ambiţios a fost 
de a recrea caii de la Peche Merle, o peşteră din regiu¬ 
nea Lot în Franţa. Cei doi cai, de aproape 1,2 metri 
înălţime, stau spate în spate, iar crupele lor se ating 
uşor. Au pe ei pete negre şi roşii şi amprente de mîini 
în jur. Deoarece suprafaţa stîncii pe care erau pictate 
imaginile era neregulată, artistul a aşternut cu siguranţă 
vopseaua prin aruncarea cu ajutorul unei ţevi, mai 
degrabă decît prin folosirea unei pensule. 

Lorblanchet a găsit o suprafaţă de stîncă ase¬ 
mănătoare într-o peşteră din apropiere şi a hotărît să 
picteze din nou caii, folosind o tehnică a aruncării. „Am 
petrecut şapte ore pe zi timp de o săptămînă suflînd 
vopseaua puf, puf, puf“, a spus el unui reporter de la 
Discover. „A fost epuizant mai ales pentru că acolo în 
peşteră era prezent monoxidul de carbon. Dar pictînd 
astfel, trăieşti ceva deosebit. Simţi că expiri imaginea pe 
stîncă, proiectîndu-ţi spiritul, din adîncul fiinţei tale pe 
suprafaţa rocii." Nu pare o abordare prea ştiinţifică, dar 
poate că o ţintă intelectuală atît de confuză necesita 
metode neortodoxe. Lorblanchet a fost un inovator în 
privinţa trecutului prin încercările lui în copiere prezen¬ 
tate mai sus. Aceasta, de bună seamă, impune respect. 

Dacă picturile epocii glaciare constituiau componente 
ale mitologiei Paleoliticului superior, atunci pictorii 
şi-au pictat sufletul pe perete, indiferent ce metode au 
folosit pentru a aşterne culoarea. 

Nu vom putea şti niciodată ce au avut în minte 
sculptorii de la Tuc d’Audoubert cînd dădeau formă 
bizonului, sau pictorii de la Lascaux cînd desenau uni¬ 
cornul, sau vreun artist din epoca glaciară cînd crea. 
Dar putem fi siguri că ceea ce au făcut era important 
în sensul cel mai profund pentru artist şi pentru cei din 
generaţiile următoare care au văzut imaginile. Limbajul 
artei este puternic pentru cei care îl înţeleg şi dificil 
pentru cei care nu îl înţeleg. Ceea ce trebuie să ştim 
este că aici se afla la lucru mintea omului modern în 
acţiune, născocind simbolismul şi abstracţiunea într-un 
mod în care numai Homo sapiens este în stare să o facă. 
Deşi nu putem fi încă siguri în privinţa desfăşurării 
procesului în care omul modern a evoluat, ştim că pro¬ 
cesul a implicat apariţia unui gen de lume mentală pe 
care fiecare dintre noi îl cunoaşte astăzi. 



CAPITOLUL 7 


Arta limbajului 


Nu e nici o îndoială că evoluţia limbii vorbite a fost, 
după cum se ştie, un element caracteristic în preistoria 
omului. Poate că a fost chiar elementul caracteristic, 
înzestraţi cu limbă, oamenii au fost capabili să creeze 
în natură noi lumi: lumea conştiinţei introspective, 
precum şi lumea pe care o inventăm şi o împărţim cu 
alţii, numind-o „cultură". Limba devine mediul nostru, 
iar cultura adăpostul nostru. în cartea sa Language and 
Species, publicată în 1990, lingvistul Derrick Bickerton 
de la Universitatea din Hawaii, afirmă cu convingere că: 
„Numai limba ne-a putut smulge din închisoarea expe¬ 
rienţei imediate în care fiecare creatură este închisă, 
descătuşîndu-se şi oferindu-ne libertăţi ale spaţiului şi 
timpului." 

Antropologii pot fi siguri doar de două lucruri 
privind limba, unul legat de ea în mod direct, celălalt 
indirect. în primul rînd, limba vorbită l-a deosebit în 
mod clar pe Homo sapiens de orice alte creaturi. 
Nimeni în afara omului nu are un limbaj vorbit com¬ 
plex, un mijloc de comunicare şi de reflectare intro¬ 
spectivă. în al doilea rînd, creierul lui Homo sapiens 
este de trei ori mai mare decît cel al marilor maimuţe 

africane, cele mai apropiate rude ale noastre pe linie 
evolutivă. între aceste două observaţii există, cu sigu¬ 
ranţă, o legătură, dar natura acesteia este încă intens 
dezbătută. 

Ca o ironie, deşi filozofii au reflectat îndelung 
asupra universului limbii, cea mai mare parte din ceea 
ce se cunoaşte despre limbă a ieşit la lumină în ultimele 
trei decenii. Vorbind în linii mari, putem spune că au 
apărut două păreri privind sursa de evoluţie a acesteia. 
Prima consideră limba ca fiind o trăsătură specifică 
omului, o capacitate ivită ca o consecinţă secundară 
măririi creierului. în acest caz, limba pare să fi apărut 
cu rapiditate şi recent, o dată cu depăşirea unui prag 
cognitiv. A doua părere susţine că limba vorbită a 
evoluat printr-o selecţie naturală la strămoşii neumani, 
selecţie care a acţionat asupra diverselor capacităţi cog¬ 
nitive, incluzînd comunicarea, dar nelimitîndu-se la 
aceasta. După acest aşa-numit model de continuitate, 
limba a evoluat treptat în preistoria omului, începînd 
cu evoluţia genului Homo. 

Lingvistul Noam Chomsky de la Massachusetts 
Institute of Technology (MIT) a fost principalul 
susţinător al primului model, iar influenţa lui a fost 
imensă. Pentru partizanii lui Chomsky, care reprezintă 
majoritatea lingviştilor, nu are importanţă căutarea 
dovezilor capacităţilor lingvistice străvechi în urmele 
umane şi cu atît mai puţin la verii noştri simieni. Drept 
rezultat, a apărut o puternică reacţie din partea celor 
care încearcă să înveţe maimuţele cîteva forme de 
comunicare simbolică, îndeobşte cu ajutorul calcula¬ 
torului şi al unor lexigrame arbitrarii. Una din temele 
acestei cărţi este împărţirea, din punct de vedere filo¬ 
zofic, de o parte a celor care consideră omul o fiinţă 
deosebită şi independentă de restul naturii, iar de alta 
a celor care acceptă o strînsă legătură între om şi 

natură. Nicăieri această dispută nu a apărut mai pasio¬ 
nantă decît în aspectele privind natura şi originea limbii. 
Imputările caustice ale lingviştilor, aduse cercetătorilor 
limbajului maimuţelor reflectă, fără îndoială, această 
diviziune. 

Comentînd argumentul unicităţii limbajului uman, 
psihologul Kathleen Gibson de la Universitatea din 
Texas scria recent: „Deşi bazată pe postulate şi inves¬ 
tigaţii ştiinţifice, [această perspectivă] se încadrează în 
îndelungata tradiţie filozofică apuseană, datînd cel 
puţin de la autorii Genezei şi de la scrierile lui Platon 
şi Aristotel, tradiţie care susţine că mentalitatea şi com¬ 
portamentul uman sînt deosebite de mentalitatea şi 
comportamentul animalelor." Ca rezultat al acestei 
concepţii, literatura antropologică a fost multă vreme 
bogată în exemple de comportament considerate pro¬ 
prii numai oamenilor. Acestea includeau fabricarea de 
unelte, capacitatea de a folosi simboluri, recunoaşterea 
în oglindă şi, fireşte, limbajul. Începînd din anii ’60 
acest zid al unicităţii a fost mereu atacat prin desco¬ 
perirea faptului că maimuţele pot folosi unelte, sim¬ 
boluri şi chiar se pot autorecunoaşte ca individualităţi 
în oglindă. Numai limba vorbită rămîne neatinsă, aşa 
încît lingviştii sînt într-adevăr ultimii apărători ai 
unicităţii umane şi par să-şi ia sarcina în serios. 

Limba apare în preistoria omului, prin anumite 
mijloace de-a lungul unei traiectorii temporale, trans- 
formîndu-ne astfel ca indivizi şi ca specie. „Limba, 
dintre toate capacităţile noastre mentale, se află sub 
pragul conştiinţei noastre fiind cel mai puţin accesibilă 
minţii raţionale", observă Bickerton; „cu greu putem 
evoca un timp cînd nu aveam limbă şi cu atît mai greu 
cum am ajuns să o avem. Cînd am putut să dăm viaţă 
unui gînd pentru prima oară, limba exista". Ca indivizi 
depindem de limbă pentru că trăim în lume şi pur şi 

simplu nu ne putem imagina o lume fără limbă. Ca 
specie, limba transformă modul în care interacţionăm 
unul cu celălalt, prin elaborarea culturii. Amîndouă, 
atît limba cît şi cultura, ne unesc şi ne despart totodată. 
Cele 5 000 de limbi existente în lume sînt produse ale 
capacităţii noastre comune, dar cele 5 000 de culturi 
pe care limbile le-au creat sînt separate una de cealaltă. 
Sîntem astfel, în mare măsură, un produs al culturii 
care ne-a modelat şi pe care adesea nu izbutim să o 
recunoaştem ca pe un produs artificial creat de noi 
înşine pînă în momentul în care sîntem confruntaţi cu 
o cultură foarte diferită. 

Limba creează într-adevăr o prăpastie între Homo 
sapiens şi restul lumii naturale. Capacitatea umană de 
a genera sunete articulate sau foneme este doar puţin 
mai dezvoltată în comparaţie cu aceeaşi capacitate la 
maimuţe: noi avem 50 de foneme; maimuţele au 
aproape o duzină. Cu toate acestea, utilizarea acestor 
sunete de către noi este practic infinită. Fonemele pot 
fi aranjate şi rearanjate pentru a înzestra fiinţa umană 
obişnuită ca un vocabular de 100 000 de cuvinte, iar 
aceste cuvinte pot fi combinate într-o infinitate de 
propoziţii. în consecinţă, capacitatea lui Homo sapiens 
pentru o comunicare rapidă şi detaliată şi pentru 
bogăţie de gîndire este fără rival în lumea naturii. 

Sarcina noastră este să explicăm cum a apărut pentru 
prima oară limba. După părerea lui Chomsky, nu tre¬ 
buie să considerăm selecţia naturală drept izvor al 
limbii deoarece ea este un accident al istoriei, o capaci¬ 
tate care apare o dată ce a fost trecut un anumit prag 
cognitiv. Chomsky argumentează astfel: „în prezent 
nu ştim ce legi acţionează cînd 10 10 neuroni sînt puşi 
într-un obiect de mărimea unei mingi de baschet în 
condiţiile speciale care se ivesc în timpul evoluţiei 
umane." Ca şi Steven Pinker, lingvist la MIT, eu 
resping această părere. în mod concis, el afirmă că 

Chomsky e „de-a-ndoaselea“. Creierul a crescut în 
mărime cel mai probabil ca rezultat al evoluţiei limbii, 
şi nu invers. El susţine că „plasticitatea microcircuitelor 
neuronale este cea care conduce la apariţia limbajului 
şi nu dimensiunea, forma sau învelişul neuronilor". în 
cartea The Language Instinct, apărută în 1994, Pinker 
adună dovezi în favoarea bazei genetice a limbii vor¬ 
bite care explică evoluţia acesteia prin selecţie naturală. 
Prea prolixe pentru a le aborda acum, dovezile sînt 
impresionante. 

întrebarea este: presiunea selecţiei naturale a favo¬ 
rizat evoluţia limbii vorbite ? După cît se pare capaci¬ 
tatea limbii vorbite nu s-a manifestat plenar de la 
început, astfel încît trebuie să ne întrebăm ce avantaje 
conferea strămoşilor noştri o limbă mai puţin dez¬ 
voltată. Cel mai bun răspuns este acela că limba le 
oferea o cale eficientă de a comunica. Această capaci¬ 
tate va fi fost cu siguranţă benefică strămoşilor noştri 
atunci cînd au adoptat pentru prima oară culesul şi 
vînătoarea rudimentară, ceea ce constituie baza unui 
mod de subzistenţă mai solicitant decît cel al mai¬ 
muţelor. Pe măsură ce felul lor de viaţă a devenit mai 
complex, li s-a dezvoltat şi nevoia de coordonare 
socială şi economică. în aceste împrejurări comunicarea 
efectivă va fi devenit din ce în ce mai preţioasă, selecţia 
naturală, prin urmare, va fi sporit constant capacitatea 
limbii. Drept rezultat, repertoriul de bază al vechilor 
sunete simiene asemănătoare probabil gîfîiturilor, 
strigătelor şi mormăielilor maimuţelor moderne se va 
fi dezvoltat şi expresia lor va fi devenit mai structurată. 
Limba, aşa cum o cunoaştem astăzi, a apărut ca un 
produs al necesităţii de vînătoare şi cules. Sau aşa s-ar 
părea. Există şi alte ipoteze cu privire la evoluţia limbii. 

în timp ce modul de viaţă bazat pe vînătoare şi cules 
se dezvolta, omul devenea sub raport tehnic mai abil, 
producînd unelte de forme mai precise şi mai compli- 

cate. Această transformare evolutivă care a început cu 
prima specie din genul Homo acum peste două milioane 
de ani şi a culminat cu apariţia omului modern, cîndva 
în ultimii 200 000 de ani, a fost însoţită de o triplare a 
mărimii creierului. Acesta a crescut de la aproximativ 
400 cm 3 la cele mai timpurii australopitecine la o medie 
de 1350 cm 3 astăzi. De multă vreme, antropologii au 
stabilit o legătură cauzală între creşterea sofisticării 
tehnologice şi creşterea mărimii creierului: primul 
factor menţionat l-a determinat pe al doilea. Aceasta, 
amintiţi-vă, a făcut parte din preceptele evoluţioniste 
darwiniste pe care le-am descris în primul capitol. Mai 
recent, această perspectivă asupra preistoriei umane a 
fost cuprinsă într-o lucrare clasică din 1949 a lui Ken- 
neth Oakley intitulată Man, tbe Toolmaker. Aşa cum 
am observat într-un capitol anterior, Oakley a fost 
printre primii care au sugerat că apariţia omului 
modern a fost impulsionată de „perfecţionarea" limbii 
către nivelul pe care îl cunoaştem azi: cu alte cuvinte, 
limbajul modern a creat omul modern. 

Astăzi s-a răspîndit totuşi o explicaţie evoluţionistă 
diferită, cea a creării minţii umane, o explicaţie orien¬ 
tată mai mult spre om ca animal social decît spre omul 
creator de unelte. Dacă limba a evoluat ca un instru¬ 
ment de interacţiune socială, atunci intensificarea 
comunicării în contextul vînatului şi al culesului poate 
fi văzută ca un avantaj secundar, şi nu drept cauza 
primară a evoluţiei. 

Neurologul Ralph Holloway de la Universitatea 
Columbia a fost un important pionier al acestui nou 
punct de vedere lansat în 1960: „Opinia mea este că 
limba s-a dezvoltat dintr-o matrice cognitivă de com¬ 
portament social care a fost mai curînd fundamental 
cooperativă decît agresivă şi care se bazează pe diviziu¬ 
nea structural-social-complementară a muncii între 

sexe“, scria el acum un deceniu. „Aceasta a fost o 
strategie de evoluţie adaptativă necesară care permitea 
extinderea perioadei de dependenţă infantilă, extinderea 
timpului de maturizare sexuală, maturizarea întîrziată 
permiţînd o mai mare creştere a creierului, precum şi 
învăţarea comportamentală." Observaţi cum se armo¬ 
nizează aceste idei cu descoperirile modelelor vieţii 
hominide, pe care le-am descris în capitolul al treilea. 

Ideile de pionierat ale lui Holloway au îmbrăcat mai 
multe aspecte şi au ajuns să fie cunoscute ca ipoteza 
inteligenţei sociale. Mult mai recent, Robin Dunbar, 
primatolog la University College din Londra, a înfăţişat 
această idee astfel: „Cea mai convenţională [teorie] este 
că [primatele] au nevoie de creiere mărite pentru a le 
ajuta să-şi găsească drumul spre lume şi să-şi rezolve 
problemele în căutarea zilnică a hranei. Teoria de tip 
alternativ susţine că lumea socială complexă în care se 
regăsesc primatele a dat impulsul spre evoluţia unor 
creiere mărite." O componentă vitală a modulării inter¬ 
acţiunilor sociale la grupurile de primate o constituie 
„grooming“-ul care permite un contact apropiat şi con¬ 
trolul dintre indivizi. Grooming-ul este eficient în 
grupuri cu un anumit număr de membri, declară 
Dunbar, dar cînd acest număr este depăşit, sînt nece¬ 
sare alte mijloace de lubrificare socială. 

în timpul preistoriei umane, membrii grupurilor 
s-au înmulţit, spune Dunbar, producînd presiunea de 
selecţie pentru un grooming social mai eficient. „Limba 
are două proprietăţi deosebite în comparaţie cu 
grooming-ul", explică el. „Poţi vorbi mai multor 
oameni deodată şi poţi face acest lucru în timp ce 
mergi, mănînci sau lucrezi la cîmp." Drept rezultat, 
apreciază el, „limba se dezvoltă pentru a integra un 
număr mai mare de indivizi în grupurile sociale." în 

acest scenariu deci limba este „grooming vocal“ şi 
Dunbar îl vede ivindu-se numai „prin apariţia lui Homo 
sapiens u . Am multă simpatie pentru ipoteza inteligenţei 
sociale, dar, aşa cum voi arăta, nu cred că limba a 
evoluat tardiv în preistoria omului. 

Timpul în care limba a evoluat reprezintă una dintre 
problemele de bază în această dezbatere. A apărut oare 
timpuriu şi a urmat o evoluţie treptată sau s-a ivit 
recent şi dintr-o dată ? Amintiţi-vă că întrebarea are 
implicaţii filozofice, fiind relaţionată cu măsura 
deosebită în care ne autoapreciem. 

Actualmente mulţi antropologi sînt de acord cu 
ideea apariţiei recente şi rapide a limbii, îndeosebi 
datorită schimbării bruşte a modului de viaţă care a 
caracterizat „revoluţia Paleoliticului superior". Ran- 
dall White, arheolog de la New York University, susţi¬ 
nea în urmă cu un deceniu într-un incitant studiu 
ştiinţific că dovezile diverselor forme de activitate 
umană de acum mai mult de 100 000 de ani probează 
„o absenţă totală a ceea ce omul modern numeşte 
limbă!" Din punct de vedere anatomic, admitea el, 
omul modern a evoluat în acest timp, dar nu a „inventat" 
încă limba într-un context cultural. Acest fapt se va 
întîmpla mult mai tîrziu: „Acum 35 000 de ani, aceste 
populaţii stăpîneau limba şi cultura aşa cum le cunoaş¬ 
tem noi în prezent." 

White trece în revistă şapte categorii de vestigii 
arheologice care dovedesc, după el, sporirea impresio¬ 
nantă a capacităţilor limbii coincidentă cu Paleoliticul 
superior. 1. Înmormîntarea deliberată a celor morţi, 
obicei care începe să se contureze aproape sigur în 
perioada Neanderthalului dar devine mai elaborat o 
dată cu includerea de bunuri funerare în Paleoliticul 
superior. 2. Expresia artistică ce cuprindea crearea de 

imagini şi podoabe ale trupului apare abia în Paleo¬ 
liticul superior. 3. Tot în Paleoliticul superior se pro¬ 
duce o accelerare bruscă în ritmul inovaţiei tehnologice 
şi al schimbării culturale. 4. Apar pentru prima dată 
diferenţe regionale în cultură, acestea fiind expresia şi 
produsul graniţelor sociale. 5. Se surprinde dovada con¬ 
tactelor la mare distanţă sub forma comerţului cu 
obiecte exotice, devenit puternic în această perioadă. 
6. Zonele de locuit îşi sporesc suprafeţele în mod sem¬ 
nificativ, iar limba va fi necesară pentru un asemenea 
grad de sistematizare şi coordonare. 7. Tehnologia trece 
de la folosirea cu precădere a pietrei la includerea şi a 
altor materii prime precum osul, cornul, lutul, arătînd 
o complexitate a manipulării mediului fizic care este 
de neimaginat în absenţa limbii. 

White şi alţi antropologi, inclusiv Lewis Binford şi 
Richard Klein, sînt convinşi că acest grup de „înaintaşi" 
în activitatea umană a stat la baza apariţiei unei limbi 
vorbite complexe, pe deplin modernă. Binford, aşa cum 
am arătat într-un capitol anterior, nu găseşte dovada 
intenţionalităţii şi a micilor facilităţi în vederea 
anticipării şi organizării evenimentelor şi activităţilor 
viitoare la omul premodern. Marele pas înainte a fost 
limba: „limba, mai ales cea care simbolizează, care face 
posibilă abstractizarea", crede el. „Nu văd nici un 
mijloc prin care o astfel de schimbare rapidă să se fi 
putut petrece în afară de cel reprezentat de o calitate 
fundamentală, un sistem de comunicare susţinut bio¬ 
logic." Klein, în deplin acord cu această idee, găseşte 
dovezi în siturile arheologice din sudul Africii, constînd 
într-o spontană şi relativ recentă creştere a iscusinţei 
vînătoreşti. Aceasta este o consecinţă, spune el, a 
apariţiei minţii omului modern, ce poseda şi facultăţi 
lingvistice. 



160 ORIGINEA OMULUI 


Deşi părerea că limba a avut o dezvoltare relativ 
rapidă, care a coincis cu apariţia omului modern, este 
larg susţinută, ea nu domină complet gîndirea antropo¬ 
logică. Dean Falk, la ale cărei studii despre evoluţia 
creierului uman m-am referit în capitolul al treilea, 
apără ideea că limba s-a dezvoltat timpuriu. „Dacă 
oamenii nu foloseau şi nu perfecţionau limba, aş dori 
să ştiu ce făceau ei cu creşterea autocatalitică a creie¬ 
rului lor“, scria ea recent. Terrence Deacon, neurolog 
la spitalul din Belmont, Massachusetts, adoptă o opinie 
asemănătoare, dar bazată pe studii asupra creierului 
modern şi nu a celui fosil. „Capacitatea limbajului a 
evoluat de-a lungul unei lungi perioade (cel puţin două 
milioane de ani) de selecţii neîntrerupte determinate 
de interacţiunea creier-limbă“, observa el într-un articol 
în 1989 în revista Human Evolution. Deacon a com¬ 
parat diferenţele capacităţilor de conectare ale neu¬ 
ronilor la creierul maimuţei şi creierul uman. El a arătat 
că structurile şi circuitele creierului care au fost cel mai 
mult modificate în cursul evoluţiei creierului uman 
reflectă neobişnuitele solicitări de reglare cerute de 
limba vorbită. 

Cuvintele nu se fosilizează. Cum pot veni antro¬ 
pologii cu un asemenea argument ? Dovezile indirecte, 
uneltele primitive pe care le-au realizat strămoşii noştri, 
precum şi schimbările în anatomia lor, par să exprime 
variante diferite despre istoria evoluţiei noastre. Vom 
începe prin a examina elementele anatomice, inclusiv 
arhitectura creierului şi structura aparatului vocal. 
Apoi, vom suprapune peste complexitatea tehnologică 
şi expresia artistică aspecte ale comportamentului 
deduse din cercetarea vestigiilor arheologice. 

Am văzut deja că dezvoltarea creierului uman a 
început în urmă cu peste două milioane de ani, o dată 

cu apariţia genului Homo, şi a continuat constant. 
Acum o jumătate de milion de ani, media capacităţii 
craniene la Homo erectus era de 1 100 cm 3 , apropiată 
de media modernă. După saltul iniţial, de 50% de la 
australopitecine la Homo, nu au mai urmat creşteri 
mari, bruşte ale capacităţii creierului uman preistoric. 
Deşi semnificaţia capacităţilor absolute ale creierului 
este subiect de controversă între psihologi, triplarea 
capacităţii care a avut loc în preistoria omului reflectă 
cu siguranţă capacităţi cognitive ridicate. Dacă corelăm 
capacitatea creierului cu capacităţile verbale, atunci 
istoria creşterii capacităţii creierului în ultimii aproxi¬ 
mativ două milioane de ani sugerează o dezvoltare 
graduală a abilităţilor verbale ale strămoşilor noştri. 
Comparaţia lui Terrence Deacon între anatomia 
maimuţei şi creierul uman ne face să credem că această 
corelaţie între capacitatea creierului şi limbă este rezo¬ 
nabilă. 

Eminentul neurobiolog Harry Jerison de la Uni¬ 
versitatea din California, Los Angeles, indică limba ca 
motor al creşterii creierului uman, eliminînd ideea că 
abilităţile manuale au susţinut presiunea evolutivă 
pentru un creier mai voluminos, aşa cum este 
prezentată în ipoteza omului creator de unelte: „Mie 
mi se pare a fi o explicaţie neadecvată, nu numai pentru 
că producerea de unelte poate fi realizată cu foarte 
puţină substanţă cerebrală", a declarat el într-o impor¬ 
tantă prelegere la Muzeul American de Istorie Natu¬ 
rală în 1991. „Producerea unei vorbiri simple, 
funcţionale, pe de altă parte, cere o cantitate conside¬ 
rabilă de substanţă cerebrală." 

Arhitectura creierului, care stă la baza vorbirii, este 
mult mai complexă decît s-a crezut vreodată. Par să 
existe numeroase zone ale vorbirii relaţionate între ele, 

răspîndite în mai multe regiuni ale creierului uman. 
Dacă astfel de centri ar putea fi identificaţi la strămoşii 
noştri, am fi într-o situaţie favorabilă pentru a clari¬ 
fica apariţia limbii. Totuşi, dovezile anatomice privind 
creierul oamenilor dispăruţi se limitează la contururile 
de suprafaţă. Creierele oamenilor din vechime nu oferă 
indicii cu privire la structura internă. Din fericire, o 
trăsătură a creierului legată într-un fel atît cu vorbirea 
cît şi cu folosirea uneltelor este vizibilă la suprafaţa 
creierului. Acesta este centrul lui Broca, o formaţiune 
reliefată localizată (la majoritatea oamenilor) în apro¬ 
pierea tîmplei stîngi. Dacă am putea găsi dovezi ale 
existenţei centrului lui Broca în creierele vechilor 
oameni, acesta ar fi o dovadă, deşi una nesigură, a apa¬ 
riţiei capacităţii verbale. 

O a doua dovadă posibilă este diferenţa de volum 
între partea stîngă şi cea dreaptă a creierului la omul 
modern. La cei mai mulţi oameni, emisfera stîngă este 
mai mare decît cea dreaptă, ca rezultat în parte al con¬ 
centrării în acea zonă a structurilor legate de limbă. 
Asociat de asemenea cu această asimetrie este feno¬ 
menul abilităţilor manuale la om. Nouăzeci de pro¬ 
cente din populaţia umană este dreptace; calitatea de 
dreptaci şi capacitatea pentru vorbire pot fi puse în 
legătură cu o emisferă stîngă mai mare. 

Ralph Holloway a examinat forma creierului cra¬ 
niului 1 470, un bun exemplu de Homo habilis 
descoperit la est de lacul Turkana în 1972 şi l-a datat 
ca fiind vechi de aproape două milioane de ani (vezi 
figura 2.2). El a detectat nu numai prezenţa centrului 
lui Broca imprimată pe suprafaţa internă a cutiei 
craniene, dar de asemenea şi o uşoară asimetrie între 
configuraţia stînga/dreapta a creierului, o indicaţie că 
Homo habilis comunica cu ceva mai mult decît cu 
repertoriul de gîfîituri, strigăte, grohăituri al cim- 

panzeilor moderni. într-un articol din revista Human 
Neurobiology el constata că în timp ce a fost imposibil 
să se dovedească cum şi cînd a început vorbirea, s-a 
dovedit că e probabil ca începuturile ei să se extindă 
„departe înapoi în trecutul paleontologic". Deşi Hol- 
loway a sugerat că această traiectorie de evoluţie ar fi 
putut începe cu australopitecinele, eu nu sînt de acord 
cu aceasta. Pînă acum, toată discuţia din această carte 
despre evoluţia hominidelor arată o schimbare majoră 
în adaptarea hominidelor în momentul apariţiei genului 
Homo. Presupun, prin urmare, că numai o dată cu 
evoluţia lui Homo habilis s-au manifestat unele forme 
de limbă vorbită. Ca şi Bickerton, presupun că acesta 
a fost într-o anumită măsură un protolimbaj, simplu în 
conţinut şi structură, dar un mijloc de comunicare ulte¬ 
rior celui al maimuţelor şi al australopitecinelor. 

Extraordinara creaţie de unelte experimentale reali¬ 
zate de Nicholas Toth, pe care am prezentat-o în capi¬ 
tolul al doilea, sprijinea părerea că asimetria creierului 
era prezentă la oamenii timpurii. Copiile făcute de el 
după aşchiile de piatră ale acestora au demonstrat că cei 
ce manufacturau produsele industriei oldowane erau 
predominant dreptaci, şi prin urmare ar fi avut o 
emisferă stîngă ceva mai mare. „Lateralizarea cerebrală 
s-a produs la creatorii de unelte timpurii, favorizată de 
comportamentul lor de creatori de unelte", observa 
Toth. „Aceasta este probabil o bună indicaţie că şi 
capacitatea de vorbire era pe cale de apariţie." 

Vestigiile creierelor fosile m-au convins că vorbirea 
a început să evolueze o dată cu prima apariţie a genului 
Homo. Cel puţin, în această dovadă nu există nimic 
care să pledeze împotriva unei apariţii timpurii a vor¬ 
birii. Dar ce putem spune despre aparatul vocal: 
laringe, faringe, limbă şi buze? Acestea reprezintă a 
doua sursă majoră de informaţie anatomică. 

Oamenii sînt capabili să emită o gamă largă de 
sunete pentru că laringele este situat jos, în gît, creînd 
astfel o cameră de rezonanţă mare — faringele — dea¬ 
supra coardelor vocale. Conform cercetării novatoare 
a lui Jeffrey Laitman, de la Mount Sinai Hospital Me¬ 
dical School, din New York, Philip Lieberman de la 
Brown University şi Edmund Crelin de la Yale, 
faringele extins reprezintă cheia producerii vorbirii 
complet articulate. Aceşti cercetători au condus inves¬ 
tigaţii importante privind anatomia tractului vocal, atît 
la fiinţe vii cît şi la fosile umane. Rezultatele sînt foarte 
diferite. La toate mamiferele, cu excepţia omului, 
laringele este situat sus în gît, ceea ce permite ani¬ 
malului să respire şi să înghită în acelaşi timp. Ca o 
consecinţă, redusa cavitate faringiană limitează gama 
de sunete care pot fi produse. Prin urmare, la cele mai 
multe mamifere, modificarea sunetelor produse în 
laringe depinde de forma cavităţii bucale şi a buzelor. 
Poziţia joasă a laringelui permite omului să producă o 
gamă mai mare de sunete, dar nu să înghită şi să respire 
în acelaşi timp. Noi ne manifestăm ciudata posibilitate 
de a ne îneca. 

Copiii nou-născuţi au laringele situat în porţiunea 
superioară a gîtului, ca şi mamiferele, şi pot respira şi 
înghiţi simultan, aşa cum sînt nevoiţi să facă în timpul 
alăptatului. După aproximativ optsprezece luni, larin¬ 
gele începe să coboare ajungînd în poziţia adultului la 
aproape paisprezece ani. Cercetătorii au înţeles că dacă 
ar determina poziţia laringelui în gîtul speciei umane 
ancestrale, ei ar putea face deducţii privind capacitatea 
speciilor pentru vocalizare şi vorbire. Aceasta a repre¬ 
zentat o cutezanţă, pentru că aparatul vocal este alcătuit 
din părţi moi de ţesut, cartilaje, muşchi, carne care nu 
se fosilizează. Cu toate acestea, cranii vechi pot conţine 
o informaţie vitală. Aceasta rezidă în forma pe care o 



FIGURA 7.1 Aparatul vocal. Cimpanzeul, la stînga, ca toate mami¬ 
ferele, are un aparat vocal în care laringele este situat în partea 
superioară a gîtului, o configuraţie ce permite desfăşurarea 
simultană a proceselor de respiraţie şi de înghiţire, dar limitează 
gama de sunete ce pot fi produse în spaţiul faringian. Omul 
este singurul care are un laringe situat în partea inferioară a 
gîtului. De aici rezultă că omul nu poate respira şi înghiţi în 
acelaşi timp fără a se îneca, dar el poate produce o gamă largă 
de sunete. Toate speciile umane anterioare lui Homo erectus au 
avut laringele în poziţia pe care acesta o are la cimpanzeu. (Prin 
bunăvoinţa lui J. Laitman, P. Gannon şi H. Thomas.) 

La o examinare atentă a fosilelor umane, Laitman a 
descoperit că baza craniului de australopitecine era 
efectiv plată. După această caracteristică biologică, ca 
şi după multe altele, australopitecinele erau ase¬ 
mănătoare maimuţelor, iar comunicarea lor vocală tre¬ 
buie să fi fost limitată, ca şi cea a maimuţelor. 
Australopitecinele vor fi fost incapabile de a produce 

vreunul dintre sunetele vocalice care caracterizează 
modelul vorbirii umane. „Cea mai veche urmă fosilă în 
care se găseşte o bază de craniu în întregime arcuită 
datează de acum 300 000 — 400 000 de ani, fiind vorba 
despre aşa-numitul Homo sapiens arhaic“, conchide 
Laitman. înseamnă asta oare că speciile de Sapiens 
arhaic, care au apărut înainte de evoluţia anatomiei 
omului modern, aveau o vorbire modernă completă? 
Acest lucru pare improbabil. 

Schimbarea formei bazei craniului se poate vedea la 
cel mai timpuriu individ, cunoscut ca Homo erectus, 
craniul 3 733 din nordul Kenyei datînd de acum 
aproape două milioane de ani. Conform determinărilor, 
acest individ de Homo erectus ar fi avut capacitatea de 
a produce vocale ca a:, i: (boot, fatber, feet). 
Laitman presupune că poziţia laringelui la primul 
Homo erectus ar fi fost echivalentă cu cea a laringelui 
la un copil actual în vîrstă de şase ani. Din nefericire, 
nu se poate spune nimic despre Homo habilis deoarece 
nici una dintre cutiile craniene de habilis descoperite 
pînă acum nu are baza craniului intactă. Presupunerea 
mea este că atunci cînd vom găsi un craniu intact al 
celui mai vechi Homo vom vedea începuturile arcuirii 
de la bază. O capacitate rudimentară pentru limba 
vorbită s-a manifestat cu siguranţă la apariţia lui Homo. 

în interiorul acestei secvenţe de evoluţie întîlnim 
un paradox evident. Judecind după baza craniului, 
Omul de Neanderthal avea o înzestrare verbală mai 
redusă decît alt sapiens arhaic care a trăit cu mai multe 
sute de mii de ani înainte. Arcuirea bazei craniului la 
Omul de Neanderthal a fost mai puţin pronunţată decît 
chiar la Homo erectus. A regresat oare Omul de Nean¬ 
derthal, devenind mai rudimentar decît strămoşii săi ? 
(într-adevăr, unii antropologi au sugerat că dispariţia 
Omului de Neanderthal poate fi pusă în legătură cu 

capacităţile verbale inferioare.) O astfel de regresiune 
în evoluţie pare improbabilă; practic nu există în natură 
exemple de acest fel. Răspunsul se găseşte mai degrabă 
în anatomia feţei şi a cutiei craniene a Omului de Nean- 
derthal. Ca o adaptare evidentă la climatul rece, etajul 
mijlociu al feţei Omului de Neanderthal a devenit 
extrem de prognant, rezultînd căi nazale mari în care 
aerul glacial putea fi încălzit şi umezeala degajată din 
respiraţie condensată. Această configuraţie poate să fi 
afectat forma bazei craniului fără să diminueze într-un 
fel semnificativ capacitatea verbală a speciei. Antropo¬ 
logii continuă să dezbată această problemă. 

în general deci dovezile anatomice indică o evoluţie 
timpurie a vorbirii urmată de îmbunătăţirea treptată a 
abilităţilor lingvistice. Totuşi, dovezile arheologice 
privind tehnologia uneltelor şi expresia artistică spun, 
în cea mai mare parte, o poveste diferită. 

Cu toate că, aşa cum am spus, limbajul nu se fosi¬ 
lizează, produsele mîinilor omului pot, în principiu, să 
ne ofere oarecare perspective în privinţa vorbirii. Cînd 
vorbim despre expresia artistică, aşa cum am făcut-o în 
capitolul precedent, vorbim totodată şi de mintea 
omului modern în acţiune, ceea ce implică un nivel 
evoluat al limbajului. Pot oare uneltele de piatră să 
furnizeze de asemenea o înţelegere a capacităţilor de 
vorbire ale făuritorilor lor ? Aceasta a fost şi teama cu 
care Glynn Isaac s-a confruntat cînd i s-a cerut să pre¬ 
zinte o comunicare asupra originii şi naturii limbii, la 
Academia de Ştiinţe din New York, în 1976. El a 
abordat complexul de producţie piatră-unealtă la înce¬ 
puturile lui, acum mai bine de două milioane de ani, 
mergînd pînă la revoluţia Paleoliticului superior de 
acum 35 000 de ani. Glynn Isaac a fost interesat nu atît 
de lucrările pe care oamenii le realizau folosind unelte, 
cît de problema clasificării formei pe care făuritorii de 



168 ORIGINEA OMULUI 


unelte o dădeau acestora. Impunerea clasificării este o 
obsesie umană; o formă de comportament care pentru 
a fi realizată cere o complicată limbă vorbită. Fără 
limbă, caracterul arbitrar al clasificării impuse de om ar 
fi imposibil. 

Urmele arheologice arată că impunerea acestei ordini 
apare lent, în preistoria umană, chiar în cea glaciară. 
Am văzut în capitolul al doilea că uneltele oldowane, 
care datează de 2,5 milioane de ani pînă acum aproape 
1,4 milioane de ani au o natură întîmplătoare. Este evi¬ 
dent, făuritorii de unelte erau mult mai preocupaţi de 
producţia de aşchii ascuţite decît de forma acestora. 
Uneltele provenind din cioplirea pe ambele feţe a unor 
bulgări de piatră sau „nuclee“, precum răzuitoarele, 
toporaşele şi amigdaloidele, erau produse secundare ale 
acestui proces. Chiar instrumentele din colecţiile de 
unelte din Acheulean, care a urmat Oldowanului şi a 
durat pînă acum 250 000 de ani exprimă doar impunerea 
unor forme minime. Toporul în formă de migdală a fost 
probabil produs conform unui tipar mental, dar cele 
mai multe dintre celelalte obiecte de inventar din 
colecţie erau sub multe aspecte asemănătoare celor din 
Oldowan; de altfel, din echipamentul acheulean făceau 
parte numai aproximativ o duzină de forme de unelte, 
în urmă cu aproape 250 000 de ani, indivizi de sapiens 
arhaic, inclusiv Omul de Neanderthal, făceau unelte din 
aşchii prelucrate, iar aceste inventare, inclusiv cele de 
Musterian, cuprind poate 60 de tipuri de unelte identi¬ 
ficabile. Tipurile de unelte au rămas însă neschimbate 
peste 20 000 de ani, indicînd o stagnare tehnologică ce 
pare să nege funcţionarea plenară a minţii umane. 
Numai cînd culturile Paleoliticului superior au intrat 
în scenă, acum 35 000 de ani, inovaţia şi forma impuse 
în mod voit uneltelor au devenit un fenomen general. 
Nu numai că s-au produs tipuri noi şi precise de unelte, 

dar tipurile de unelte care caracterizează colecţiile Paleo¬ 
liticului superior s-au schimbat mai curînd pe o scară a 
mileniilor decît pe scara sutelor de milenii. Isaac a inter¬ 
pretat acest model de diversitate tehnologică şi schim¬ 
bare ca implicînd o apariţie treptată a unor forme de 
limbă vorbită. El a sugerat că revoluţia Paleoliticului 
superior a însemnat un reper major în acea traiectorie 
a evoluţiei. Majoritatea arheologilor sînt în general de 
acord cu această interpretare, deşi există diferenţe de 
opinie asupra nivelului limbii pe care o vorbeau vechii 
făuritori de unelte, dacă exista un nivel. 

Spre deosebire de Nicholas Toth, Thomas Wynn 
de la Universitatea din Colorado crede că, în linii gene¬ 
rale, cultura oldowană nu era umană, ci era proprie 
maimuţelor. „Nicăieri în acest tablou nu este nevoie 
să punem elemente precum limba“, spune el într-un 
articol publicat în colaborare în revista Man în 1989. 
Producerea acestor unelte simple cere o capacitate cogni¬ 
tivă mică, susţine el, şi prin urmare în nici o privinţă 
nu era umană. Wynn a acceptat totuşi că exista „ceva 
uman" în manufacturarea topoarelor acheuleene: 
„Unelte străvechi ca acestea arată că forma produsului 
final exprima o preocupare a celui ce sfărîma piatra şi 
că putem folosi această intenţie ca pe o mică fereastră 
spre mintea lui Homo erectus." Pornind de la nevoile 
intelectuale ale producerii de unelte acheuleene, Wynn 
socoteşte capacitatea cognitivă a lui Homo erectus 
echivalentă cu aceea a unui copil actual în vîrstă de 
şapte ani. Copiii de şapte ani au o abilitate lingvistică 
considerabilă, folosesc elemente de referinţă şi gra¬ 
matică şi sînt aproape pe punctul în care pot conversa 
fără a mai recurge la atitudini şi gesturi. în legătură cu 
aceasta, este interesant să ne reamintim că Jeffrey 
Laitman, întemeindu-se pe forma bazei craniului, 
socotea capacitatea de vorbire a lui Homo erectus ca 

fiind echivalentă cu cea a unui copil actual în vîrstă de 
şase ani. 

Unde ne conduce acest corp de dovezi ? Dacă ar fi 
să ne orientăm numai după componenta tehnologică 
a urmelor arheologice, am crede că limba a avut un 
început prematur, un progres lent de-a lungul celei 
mai mari părţi a preistoriei umane şi o dezvoltare 
explozivă în vremuri relativ recente. Acesta este un 
compromis cu ipoteza bazată pe elementele anatomice. 
Urmele arheologice ale expresiei artistice nu ne permit, 
totuşi, un astfel de compromis. Pictura şi sculptura în 
stîncile adăposturilor şi ale peşterilor reţin urmele 
apărute în mod neaşteptat acum aproape 35 000 de 
ani. Probele care susţin o activitate artistică mai tim¬ 
purie, cum ar fi bastoanele de limonit şi inciziile pe 
obiecte de os, sînt rare, în cel mai bun caz, şi dubioase 
în cel mai rău. 

Dacă expresia artistică este luată ca unic indicator 
demn de încredere în privinţa limbii vorbite, aşa cum 
insista arheologul australian Iain Davidson, atunci nu 
numai că limba devine abia recent pe deplin modernă 
dar, de asemenea, ea a apărut recent. „Procesul creării 
de imagini care să fie asemănătoare lucrurilor putea să 
apară numai în preistorie în comunităţi cu sisteme de 
sensuri comune", scrie Davidson într-un recent articol 
publicat cu William Noble, colegul său de la Univer¬ 
sitatea New England. „Sistemele de sensuri comune" 
sînt mediate, fireşte, de vorbire. Davidson şi Noble 
susţin că expresia artistică a fost un mijloc prin care 
s-a dezvoltat limbajul referenţial şi nu că arta ar fi fost 
posibilă datorită limbajului. Arta trebuia să preceadă 
vorbirea, sau cel puţin să apară paralel cu aceasta. Prin 
urmare, apariţia pentru prima oară a artei în urmele 
arheologice semnalează prima apariţie a vorbirii, a lim¬ 
bajului referenţial. 

E limpede că ipotezele despre natura şi desfăşurarea 
evoluţiei limbajului uman sînt cum nu se poate mai 
divergente, ceea ce înseamnă că probele, sau măcar 
unele dintre ele, au fost interpretate incorect. Indiferent 
de complexităţile acestor interpretări greşite, îşi face 
loc o nouă evaluare privind complexitatea originilor 
vorbirii. O conferinţă importantă din martie 1990, 
organizată de Wenner-Gren Foundation for Anthro- 
pological Research (Fundaţia Wenner-Gren pentru 
cercetări antropologice) a dat tonul investigaţiilor din 
anii ce vor urma. Intitulată „Unelte, limbaj şi cogniţie 
în evoluţia umană", conferinţa a stabilit legături între 
aceste importante probleme din preistoria umană. 
Kathleen Gibson, una dintre organizatoarele con¬ 
ferinţei, descrie situaţia după cum urmează: „Deoarece 
inteligenţa socială umană, folosirea uneltei şi a vorbirii 
depind de creşterea cantitativă a volumului creierului 
şi de capacităţile lui de prelucrare şi de asociere a 
informaţiilor, nimeni nu s-ar putea ivi dintr-o dată 
desăvîrşit precum Minerva din capul lui Zeus. Mai 
degrabă, la fel ca volumul creierului, fiecare dintre 
aceste capacităţi intelectuale trebuie să fi evoluat treptat. 
Mai mult decît atît, deoarece aceste capacităţi sînt inter¬ 
dependente, nici una dintre ele nu ar fi putut atinge 
nivelul actual de complexitate în izolare". Ar fi o mare 
îndrăzneală să încerci să deznozi aceste interde¬ 
pendenţe. 

Cum am spus, aici e în joc mai mult decît problema 
reconstituirii preistoriei. Cunoaşterea de sine a omului 
precum şi a locului său în natură sînt de asemenea 
probleme în discuţie. Cei ce doresc ca omul să fie con¬ 
siderat o fiinţă deosebită vor saluta dovezile care susţin 
că vorbirea a apărut recent şi spontan. Adepţii teoriei 
conexionismului cu restul naturii nu vor fi tulburaţi 
de ideea dezvoltării timpurii, lente, a acestei capacităţi 

umane, chintesenţiale. Presupun că dacă, prin vreun 
capriciu al naturii, populaţiile de Homo habilis şi de 
Homo erectus ar mai exista încă, am putea descoperi la 
acestea trepte succesive ale limbajului referenţial. Pro¬ 
blema discontinuităţii dintre noi şi restul naturii ar fi 
astfel rezolvată de către propriii noştri strămoşi. 



CAPITOLUL 8 


Apariţia conştiinţei 


Trei revoluţii majore marchează istoria vieţii pe 
Pămînt. Prima a fost însăşi apariţia vieţii în urmă cu 
peste 3,5 miliarde de ani. Viaţa sub formă de micro¬ 
organisme a devenit o puternică forţă într-o lume în care 
mai înainte acţionaseră numai chimia şi fizica. A doua 
revoluţie a constituit-o apariţia organismelor multi¬ 
celulare în urmă cu o jumătate de miliard de ani. Viaţa 
a devenit mai complexă în măsura în care plantele şi 
animalele, sub miriade de forme şi dimensiuni, au 
evoluat şi interacţionat în ecosisteme fertile. Apariţia 
conştiinţei umane, în ultimii 2,5 milioane de ani, a 
însemnat cea de-a treia revoluţie. Viaţa a devenit con¬ 
ştientă de sine însăşi şi a început să transforme lumea 
naturii conform propriilor scopuri. 

Ce este conştiinţa? Mai exact, care este scopul 
conştiinţei ? Care este funcţia ei ? Astfel de întrebări 
pot părea ciudate dat fiind faptul că fiecare dintre noi 
experimentează viaţa prin intermediul conştiinţei de 
sine. Forţa ei este atît de puternică în existenţa noastră 
încît e imposibil să ne închipuim viaţa în absenţa trăirii 
subiective pe care o numim conştiinţă reflexivă. Atît 
de puternic subiectivă şi totuşi obiectivă, atît de 



APARIŢIA CONŞTIINŢEI 175 


inefabilă, conştiinţa apare oamenilor de ştiinţă ca o 
dilemă pe care unii o consideră de nerezolvat. Sensul 
conştiinţei de sine, pe care îl cunoştem cu toţii, este 
atît de strălucitor încît luminează orice gînd sau faptă; 
şi totuşi, nu există cale prin care, în mod obiectiv, eu 
să pot şti că tu trăieşti aceeaşi senzaţie pe care o trăiesc 
eu sau invers. 

Oamenii de ştiinţă şi filozofii s-au străduit vreme 
de secole să surprindă acest fenomen atît de proteic. 
Definiţiile operaţionale care se concentrează asupra 
capacităţii de a supraveghea propriile stări mentale pot 
fi cu exactitate obiective într-un sens, dar ele nu sînt 
conforme modului în care ştim că sîntem conştienţi de 
noi înşine şi de fiinţa noastră. Conştiinţa reprezintă 
izvorul sensului sinelui, un sens uneori cu totul per¬ 
sonal, alteori împărtăşit cu alţii. Conştiinţa este şi o 
cale prin care ajungem la lumile de dincolo de obiectele 
materiale ale vieţii de fiecare zi, prin intermediul 
imaginaţiei; ea ne mai oferă mijlocul de a aduce uni¬ 
versurile abstracte în realitatea tehnicoloră. 

Cu trei secole în urmă, Descartes a încercat să 
înfrunte neliniştitoarele mistere ale izvorului sensului 
sinelui care se naşte în sine însuşi. Filozofii au privit 
această dihotomie ca o problemă minte-trup. „E ca şi 
cum aş fi căzut pe neaşteptate în adîncul unui vîrtej 
care mă răsuceşte de jur împrejur, încît nu pot nici să 
mă afund, nici să mă ridic înot deasupra", scrie 
Descartes. Soluţia lui pentru problema minte-trup a 
fost să considere atît mintea cît şi trupul entităţi com¬ 
plet separate, un dualism ce formează un întreg. „în 
această viziune, şinele apărea ca un fel de duh imate¬ 
rial care stăpîneşte şi conduce un trup întocmai cum 
stăpîneşti şi conduci o maşină", observa filozoful 
Daniel Dennett de la Universitatea Tufts, în recenta 
lui carte Consciousness explained. 

Descartes considera, de asemenea, conştiinţa exclu¬ 
siv umană în timp ce toate celelalte animale erau privite 
pur şi simplu ca nişte automate. O părere asemănătoare 
a dominat biologia şi psihologia ultimei jumătăţi 
de veac. Cunoscută sub numele de behaviorism, aceas¬ 
tă concepţie despre lume susţinea că alte animale decît 
omul răspund pur şi simplu reflex la evenimentele 
din lumea lor, fiind incapabile de orice proces analitic 
de gîndire. Nu există o minte a animalului, spun 
behavioriştii, ori, dacă există, nu avem soluţie de acces 
la ea pe cale ştiinţifică şi astfel ar trebui să fie ignorată. 
Această opinie s-a schimbat mai tîrziu datorită, în mare 
măsură, lui Donald Griffin, etolog de la Universitatea 
Harvard, care a condus vreme de două decenii o cam¬ 
panie în vederea răsturnării acestei viziuni negative 
asupra lumii animale. El a publicat trei cărţi pe această 
temă — ultima, Animal Minds, în 1992. Psihologii şi 
etologii au rămas aproape înmărmuriţi în faţa noţiunii 
de „conştiinţă animală", constata el. Aceasta este con¬ 
secinţa, spune Griffin, a influenţei în continuare a 
behaviorismului care bîntuie ca un strigoi în ştiinţă, 
„în alte domenii de activitate ştiinţifică trebuie să 
acceptăm dovezi mai puţin riguroase decît în proporţie 
de sută la sută", susţine el. Gîndiţi-vă la ştiinţele 
istorice, de exemplu, sau la cosmologie, la geologie. 
Nici Darwin n-a putut dovedi într-un mod riguros 
realitatea evoluţiei biologice. 

în încercarea lor de a explica evoluţia modelului 
uman, antropologii trebuie să se adreseze şi ei în cele 
din urmă evoluţiei minţii umane, şi anume conştiinţei 
umane, un subiect pe care biologul este mult mai în 
măsură să-l abordeze. E necesar de asemenea să ne 
întrebăm cum se naşte în creierul omenesc un astfel de 
fenomen: adică apare el spontan, deplin conturat în 
creierul lui Homo sapiens, fără să fi avut nici un fel de 

precursor în restul lumii naturale, aşa cum ar sugera 
behavioriştii ? Putem să ne întrebăm în care moment al 
preistoriei umane a atins conştiinţa stadiul pe care am 
ajuns să-l experimentăm noi astăzi? Se naşte ea tim¬ 
puriu şi creşte mereu de-a lungul preistoriei ? Şi, ne mai 
putem întreba, ce avantaje evolutive ar fi conferit stră¬ 
moşilor noştri o astfel de înzestrare a minţii ? Reţineţi 
că aceste întrebări sînt paralele cu cele care privesc 
evoluţia limbajului. Aceasta nu este o pură coincidenţă, 
căci vorbirea şi conştiinţa de sine reflexivă sînt fără 
îndoială fenomene strîns legate. 

în căutarea răspunsurilor la aceste întrebări nu 
putem ocoli problema „scopului" conştiinţei. Astfel 
Dennett se întreabă: „O entitate conştientă poate 
realiza pentru sine însăşi ceva pe care o copie fără 
conştiinţă a acestei entităţi (deşi foarte inteligent struc¬ 
turată) să nu-1 poată realiza în beneficiu propriu ?“ 
Zoologul Richard Dawkins de la Universitatea Oxford 
recunoaşte şi el că se află în dificultate. Dawkins 
vorbeşte despre nevoia organismelor de a aproxima 
viitorul, o capacitate atinsă de către creier prin inter¬ 
mediul unor mecanisme asemănătoare celor de simu¬ 
lare pe calculator. Nu este nevoie, declară el, ca acest 
proces să fie conştient. Şi totuşi, „evoluţia capacităţii de 
a imita pare să fi ajuns la punctul culminant în 
conştiinţa subiectivă", notează Dawkins. „De ce a tre¬ 
buit ca lucrurile să se petreacă astfel este cel mai pro¬ 
fund mister cu care se confruntă biologia modernă. 
Conştiinţa poate să apară atunci cînd abordarea lumii 
de către creier devine atît de completă încît trebuie să 
includă şi un model al creierului însuşi." 

Există posibilitatea, fireşte, să nu „servească" 
neapărat la ceva anume, ci pur şi simplu să fie un 
produs secundar al creierului de volum mărit în 
acţiune. Prefer să adopt însă punctul de vedere 

evoluţionist care susţine că este posibil ca un fenomen 
mental atît de puternic să fi conferit avantaje de 
supravieţuire şi să fi fost prin urmare produsul selecţiei 
naturale. Dacă nu e posibil ca astfel de avantaje să fie 
puse în evidenţă, atunci poate că alternativa, adică 
funcţia neadaptativă, e de acceptat. 

Neurobiologul Harry Jerison a elaborat un studiu 
amplu al traiectoriei evoluţiei creierului de la apariţia 
vieţii pe uscat. Modelul schimbării este izbitor: apariţia 
în faună a grupurilor mai noi şi mai mari (sau a 
grupurilor în grupuri) este însoţită în mod obişnuit de 
un salt în mărimea relativă a creierului, proces cunoscut 
sub numele de encefalizare. De exemplu, cînd primele 
mamifere arhaice au evoluat acum circa 230 milioane 
de ani, ele erau echipate cu un creier de 4—5 ori mai 
mare decît media volumului creierului de reptilă. O 
creştere asemănătoare în configuraţia cerebrală s-a 
petrecut o dată cu apariţia mamiferelor actuale acum 50 
de milioane de ani. Comparate cu mamiferele ca un 
întreg, primatele sînt grupul cel mai cerebralizat, fiind 
dublu encefalizate faţă de media mamiferelor. între pri¬ 
mate, maimuţele au creierul cel mai voluminos, cam 
dublul volumului mediu. Omul este de trei ori mai 
encefalizat decît maimuţa medie. 

Lăsînd omul deoparte pentru moment, creşterea 
treptată în volum a creierului, de-a lungul istoriei evo¬ 
lutive, poate fi luată drept semn al progresului unei 
superiorităţi biologice mereu mai mare: creiere mai 
voluminoase înseamnă fiinţe mai inteligente. într-un 
sens absolut, acest lucru trebuie să fie adevărat, dar e 
util să privim evenimentele din perspectiva evolu¬ 
ţionistă. Am putea să ne gîndim la mamifere ca fiind 
cumva mai inteligente şi superioare reptilelor, cumva 
mai capabile să exploateze resursele de care au nevoie. 

Dar biologii au ajuns să înţeleagă că acest lucru nu este 
adevărat. Dacă mamiferele erau într-adevăr superioare 
în folosirea posibilităţilor din natură, atunci era de 
aşteptat o mai mare diversitate a căilor de acţiune 
reflectată în diversitatea speciilor. Totuşi, numărul 
speciilor de mamifere existent în orice moment al isto¬ 
riei lor recente este aproape acelaşi cu numărul specii¬ 
lor de dinozauri, puternicele reptile dintr-o eră mai 
timpurie. Pe lîngă aceasta, numărul arealurilor pe care 
mamiferele sînt capabile să le exploateze este compa¬ 
rabil cu numărul arealurilor folosite de dinozauri. Unde 
este deci avantajul unui creier mai mare ? 

Una dintre forţele care determină evoluţia este com¬ 
petiţia constantă între specii, în cursul căreia o specie 
cîştigă un avantaj temporar printr-o inovaţie evolutivă, 
numai pentru a fi ajunsă apoi din urmă de o contra- 
inovaţie şi aşa mai departe. Rezultatul este dezvoltarea 
unor căi mai bune de a acţiona, precum a alerga mai 
repede, a vedea mai vine, a rezista mai eficient ata¬ 
curilor, a fi mai abil, în timp ce nici un avantaj perma¬ 
nent nu este asigurat. în limbaj militar acest proces 
este cunoscut ca o cursă a înarmării: armele pot deveni 
mai numeroase sau mai eficiente de ambele părţi, dar 
pînă la urmă nici una din părţi nu profită. Savanţii au 
adoptat în biologie termenul „cursa înarmării" pentru 
a descrie acelaşi fenomen în evoluţie. Construirea de 
creiere mai mari poate fi văzută ca o consecinţă a cursei 
înarmării. 

Totuşi, în creierele cu volum mai mare trebuie să se 
petreacă ceva deosebit de ceea ce se întîmplă în cele cu 
volum mai mic. Cum să facem să vedem acest ceva? 
Jerison susţine că ar trebui să ne gîndim la creier ca la 
un organ capabil să creeze o versiune a realităţii pro¬ 
prie speciei. Lumea pe care o percepem ca indivizi este 
esenţialmente creată de noi înşine, guvernată de propria 

noastră experienţă. La fel, lumea pe care o percepem ca 
specie este guvernată de natura canalelor senzoriale pe 
care le avem. Stăpînul oricărui cîine ştie că există o 
lume a experienţei olfactive la care lumea canină, şi nu 
cea umană, are acces. Fluturii sînt capabili să vadă în 
lumina ultravioletă — noi nu. Lumea din mintea 
noastră, fie că sîntem Homo sapiens, cîine sau fluture, 
este formată aşadar conform naturii calitative a infor¬ 
maţiei venite din afara lumii „înăuntrul lumii" şi con¬ 
firmă capacitatea lumii interioare de a prelucra 
informaţia. Există o diferenţă între lumea reală per¬ 
cepută „acolo afară" şi cea percepută în minte „aici 
înăuntru". 

Pe măsură ce creierul a crescut în volum de-a lungul 
evoluţiei, tot mai multe canale de informaţie senzorială 
au putut fi mai complet dirijate, iar raportul lor inte¬ 
grat mai deplin. Modelele mentale au ajuns aşadar să 
apropie mai mult realităţile de „acolo afară" cu „aici 
înăuntru", deşi cu unele scăpări de informaţii inevi¬ 
tabile, aşa cum am menţionat. Putem fi mîndri de 
conştiinţa noastră introspectivă, dar sîntem capabili să 
înţelegem numai ceea ce creierul este dotat să recepteze 
din lume. Deşi limba este considerată de mulţi ca o 
unealtă de comunicare, ea este de asemenea, consideră 
Jerison, şi un mijloc prin care realitatea noastră mentală 
devine mai pertinentă. întocmai cum canalele senzoriale 
ale vederii, mirosului şi auzului au o importanţă spe¬ 
cială pentru anumite grupuri de animale în construcţia 
lumilor lor mentale particulare, tot aşa limba este cheia 
structurală pentru om. 

Există o bogată literatură filozofică şi psihologică 
cu privire la întrebarea dacă gîndirea depinde de limbă 
sau limba de gîndire. Nu e vorba că poate majoritatea 
proceselor cognitive umane se desfăşoară în absenţa 
limbii sau chiar a conştiinţei. Orice activitate fizică, 

precum jocul de tenis, se desfăşoară în linii mari în 
mod automat, adică fără implicarea unui comentariu 
literal asupra a ceea ce este de făcut mai departe. Soluţia 
unei probleme, care ne apare pe neaşteptate în minte în 
timp ce gîndim la altceva, este un alt exemplu clar. 
Pentru unii psihologi, limba vorbită este pur şi simplu 
un gînd întîrziat, ca să spunem aşa, al unui act de 
cogniţie mai profund. Dar limba modelează cu sigu¬ 
ranţă elemente ale gîndirii într-un fel în care o minte 
mută nu poate modela, aşa încît Jerison este îndreptăţit 
în argumentarea sa. 

Cea mai evidentă schimbare în creierul hominid în 
traiectoria sa evolutivă a fost, aşa cum am remarcat, 
triplarea volumului. Cu toate acestea, nu numai 
volumul s-a modificat, ci de asemenea toată organi¬ 
zarea generală. Creierul maimuţelor şi al omului este 
construit după acelaşi tipar de bază: amîndouă sînt 
împărţite în emisferele stîngă şi dreaptă, fiecare dintre 
ele are cîte patru lobi distincţi: frontal, parietal, tem¬ 
poral şi occipital. La maimuţe, lobii occipitali (din 
partea posterioară a creierului) sînt mai mari decît lobii 
frontali; la om tiparul este inversat, lobii frontali sînt 
mari şi cei occipitali mici. Pe cît se pare, această 
diferenţă de organizare se află într-un anumit fel la 
baza generării minţii umane în contrast cu mintea 
maimuţei. Dacă am şti cînd s-a petrecut în cursul preis¬ 
toriei umane această schimbare de configuraţie, am avea 
o soluţie cu privire la apariţia minţii umane. 

Din fericire, suprafaţa exterioară a creierului lasă o 
hartă a contururilor lui pe suprafaţa internă a craniu¬ 
lui. Scoţînd un mulaj al suprafeţei interioare a unei cutii 
craniene fosilizate, este posibil să obţinem imaginea 
unui creier vechi. Ceea ce rezultă dintr-o cercetare de 
acest fel este impresionant, aşa cum a descoperit Dean 

Falk în studiul ei asupra unei serii de fosile craniene din 
sudul şi estul Africii. „Creierul de australopitec este, 
după organizarea sa, esenţialmente asemănător celui al 
maimuţei", spune ea referindu-se la dimensiunea 
lobilor frontali şi occipitali. „Organizarea asemănătoare 
celei umane este prezentă la cea mai timpurie specie de 
Homo.“ 

Am văzut că multe aspecte ale biologiei hominidelor 
s-au schimbat cînd primul Homo din specie a evoluat, 
ca de pildă statura şi modelul creştere şi dezvoltare — 
schimbări pe care eu le văd semnalînd o comutare spre 
noua formă adaptivă de vînătoare şi de cules. O schim¬ 
bare în organizare, la fel ca şi modificarea dimensiunilor 
creierului, este deci în acest punct consistentă şi 
dobîndeşte un sens biologic. în ce proporţie e adaptată 
mintea umană acestei etape e mai greu de determinat. 
Avem nevoie să ştim cîte ceva despre minţile rudelor 
noastre cele mai apropiate, maimuţele, înainte de a 
putea pune această întrebare. 

Primatele sînt întruchiparea creaturilor sociale. 
Numai cîteva ore în prezenţa unui grup de maimuţe sînt 
suficiente pentru a realiza importanţa pe care 
interacţiunea socială o are pentru membrii ei. Alianţele 
stabilite sînt constant verificate şi menţinute; altele noi 
sînt explorate; prietenii trebuiesc ajutaţi, rivalii 
provocaţi; şi este acordată o atenţie statornică ocaziilor 
de împerechere. 

Primatologii Dorothy Cheney şi Robert Seyfarth de 
la Universitatea Pennsylvania au consacrat ani de zile 
pentru a urmări şi a înregistra viaţa mai multor grupuri 
de cercopitecine sud africane din parcul naţional 
Amboseli din Kenya. Pentru observatorul întîmplător 
al maimuţelor, exploziile de activitate, care sînt adesea 
agresive, pot părea un haos social. Cu toate acestea, 

cunoscînd indivizii, ştiind cine se înrudeşte cu cine şi 
cunoscînd structura alianţelor şi rivalităţii, Cheney şi 
Seyfarth sînt în stare să confere sens haosului aparent. 
Ei descriu un conflict tipic: „O femelă, Newton, e gata 
să o lovească pe alta, Tycho, în timp ce îşi dispută un 
fruct. Pe cînd Tycho se dă la o parte, sora lui Newton, 
Charing Cross se urcă să o ajute la urmărire. între 
timp, Wormwood Scrubs, o altă soră a lui Newton, se 
duce la Holborn, sora lui Tycho, care se hrăneşte două¬ 
zeci de metri mai departe, şi o loveşte în cap.“ 

Ceea ce începe ca un conflict între doi indivizi se 
răspîndeşte cu repeziciune, antrenînd prieteni şi rude, 
putînd fi influenţat de alte conflicte recente asemă¬ 
nătoare. „Nu numai că maimuţele trebuie să-şi anti¬ 
cipeze reciproc comportamentul, dar ele trebuie să 
evalueze şi legăturile dintre ele“, explică Cheney şi Sey¬ 
farth. „O maimuţă care se confruntă cu toată această 
învălmăşeală neîntîmplătoare, nu se mulţumeşte să 
înveţe pur şi simplu cine îi este superior sau subor¬ 
donat; ea trebuie de asemenea să mai ştie cine cu cine 
este aliat şi cine ar putea să-l ajute pe oponent." 
Exigenţele mentale ale supravegherii alianţelor sociale 
este cheia unui paradox în primatologie, susţine 
Nicholas Humphrey, psiholog la Universitatea din 
Cambridge. 

Paradoxul este acesta: „A fost demonstrat în mod 
repetat în situaţii artificiale de laborator că maimuţele 
antropoide posedă impresionante puteri de raţiona¬ 
ment creator", explică Humphrey, „deşi aceste trăsături 
de inteligenţă nu au pur şi simplu nici o corespondenţă 
în comportamentul aceloraşi animale în mediul lor 
natural. încă nu am auzit, în vreun exemplu de pe teren, 
de un cimpanzeu care să-şi folosească întreaga capaci¬ 
tate de raţionament inductiv pentru soluţionarea unei 
probleme practice cu relevanţă biologică". Acelaşi lucru 

ar putea fi spus despre om, comentează Humphrey. Să 
presupunem, de exemplu, că Einstein ar fi fost studiat 
printr-un binoclu, aşa cum primatologii observă cim¬ 
panzeii. Numai rareori s-ar vedea sclipirile de geniu 
ale marelui om. „El şi-a folosit «geniul» pentru că nu 
a avut nevoie să facă uz de el în lumea obişnuită a afa¬ 
cerilor practice." 

Ori selecţia naturală a fost risipitoare cînd a creat 
primatele, inclusiv omul, mai inteligente decît aveau 
într-adevăr nevoie să fie, ori viaţa lor zilnică este mai 
solicitantă intelectual decît pare să fie în ochii unui 
observator din afară. Humphrey a ajuns să creadă că 
această a doua alternativă este corectă: anume că 
legătura socială din viaţa primatelor implică o intensă 
solicitare intelectuală. Rolul esenţial al intelectului crea¬ 
tor, crede el, este „păstrarea integralităţii societăţii". 

Primatologii ştiu acum că reţeaua de alianţe în 
grupurile de primate este extrem de complexă. învăţarea 
labirintului unei astfel de reţele este destul de dificilă 
dar trebuie însuşită dacă vor să izbutească ca indivizi. 
Această sarcină este însă enorm îngreunată de 
schimbările continue de alianţe pe măsură ce indivizii 
caută în mod constant să-şi întărească puterea politică. 
Totdeauna atenţi la interesele personale cele mai avan¬ 
tajoase şi la interesele celor mai apropiate rude, indi¬ 
vizii pot uneori să găsească avantajos să rupă alianţele 
existente şi să formeze altele noi, poate chiar cu rivali 
anteriori. Membrii grupului se găsesc prin urmare ei 
înşişi în mijlocul schimbării modelelor de alianţe şi e 
nevoie de un intelect ager să joace jocul schimbării la 
care Humphrey se referă ca la un şah social. 

Jucătorii şahului social trebuie să fie mai abili decît 
jucătorii vechiului joc cu piese de lemn deoarece nu 
numai că piesele suferă neprevăzute schimbări de iden¬ 
titate, caii devin nebuni, pionii devin turnuri şi aşa mai 

departe, dar chiar aliaţii îşi schimbă de asemenea locul 
şi devin uneori inamici. Jucătorii de şah social trebuie 
să fie neîncetat alertaţi în căutarea unui avantaj 
potenţial şi precauţi pentru prevenirea dezavantajelor 
neaşteptate. Cum fac ei asta ? 

Problema indivizilor din societăţile de primate este 
de a fi în stare să anticipeze comportamentul celorlalţi. 
O cale pentru ei ar fi să aibă o uriaşă bancă de date în 
creierul lor în care să fie stocate toate acţiunile posibile 
ale tovarăşilor lor, membri ai grupului, precum şi pro¬ 
priile lor răspunsuri adecvate. Acesta este felul în care 
puternicul program de computer obţine la şah titlul de 
Mare Maestru. Totuşi computerele sînt mult mai rapide 
decît creierele vii în selectarea soluţiei celei mai bune 
dintre toate combinaţiile posibile în orice situaţie. Tre¬ 
buia găsit alt mijloc. Dacă de exemplu indivizii au fost 
capabili să-şi controleze propriul comportament în loc 
să opereze pur şi simplu ca nişte computere roboţi, 
atunci ei au dezvoltat un sens al descoperirii acţiunilor 
de îndeplinit în anumite împrejurări. Prin extrapolare, 
ei puteau deci să prevadă comportamentul celorlalţi în 
aceleaşi împrejurări. Această capacitate de control (pe 
care Humphrey o numeşte ochi interior, ceea ce este 
o definiţie a conştiinţei) ar conferi avantaje evoluţio¬ 
niste considerabile acelor indivizi înzestraţi cu ea. O 
dată ce conştiinţa a fost constituită, nu a mai existat 
drum înapoi; indivizii mai puţin dotaţi ar fi fost în 
dezavantaj prin lipsa conştiinţei, iar cei cu un uşor 
avantaj ar fi fost mai departe favorizaţi, prin menţinerea 
acesteia. Ar rezulta o cursă a înarmărilor, conducînd 
procesul mereu înainte, sporind inteligenţa şi ascuţind 
conştiinţa de sine. Cu cît ochiul interior devine mereu 
mai atent, în mod inexorabil va apărea o înţelegere a 
sinelui, o conştiinţă reflexivă, un Eu interior. 

Această idee, considerată parte a ipotezei dez¬ 
voltării inteligenţei sociale, a stîrnit un mare interes şi 
a fost puternic susţinută. într-un articol despre studiul 
primatelor, publicat îm 1986 în Science, Cheney, Sey- 
farth şi Barbara Smuts observau importanţa inte¬ 
ligenţei în contextele sociale în comparaţie cu 
importanţa acesteia în confruntarea cu solicitările 
tehnologiei. Şi Robert Dunbar a studiat valorile 
diferenţiale ale cortexului cerebral, „gîndirea“ ca rezul¬ 
tantă a creierului, la diverse specii de primate. El a 
descoperit că acele specii care trăiesc în grupuri mari, 
şi în consecinţă trebuie să facă faţă jocurilor mai com¬ 
plexe de şah social, au avut cortexul cerebral cel mai 
dezvoltat. „Aceasta corespunde cu ipoteza inteligenţei 
sociale", conchidea el. 

Două categorii de dovezi au fost importante în 
revoluţionarea înţelegerii comportamentului animal, 
revoluţionare care a erodat dogma behavioristă ce 
susţinea că animalele nu au înţelegere. Prima categorie 
a fost reprezentată printr-un set de experimente de pio¬ 
nierat elaborate pentru a detecta conştiinţa de sine, 
adică semne ale autorecunoaşterii la animale. Al doilea 
grup a cuprins căutarea semnelor fraudelor tactice din 
mediul natural al primatelor. 

O experienţă atît de personală cum este conştiinţa 
se află, oricît ne-ar dezamăgi acest lucru, în afara instru¬ 
mentarului psihologului experimentalist. Acesta este 
poate şi unul dintre motivele pentru care mulţi 
cercetători au renunţat la noţiunea de minte şi con¬ 
ştiinţă la alte animale decît omul. Totuşi, spre sfîrşitul 
anilor 1960, Gordon Gallup, un psiholog de la Uni¬ 
versitatea din New York, Albany, a imaginat un test 
pentru identificarea conştiinţei de sine: testul oglinzii. 
Dacă un animal era capabil să se recunoască într-o 
oglindă drept „el însuşi", atunci se putea spune că avea 

cunoştinţă de sine sau conştiinţă. Stăpînii de animale 
ştiu că pisicile şi cîinii reacţionează în faţa imaginii lor 
în oglindă şi adesea se comportă faţă de această imagine 
ca faţă de un alt individ al cărui comportament devine 
supărător şi plictisitor (cu toate acestea, aceiaşi stăpîni 
de animale vor jura că pisica sau cîinele lor are 
conştiinţă de sine). 

Experimentul pe care Gallup l-a imaginat într-o 
dimineaţă, în timp ce se bărbierea, necesita mai întîi 
familiarizarea animalului cu oglinda şi apoi marcarea 
frunţii acestuia cu o pată roşie. Dacă animalul vedea 
imaginea din oglindă ca fiind a unui alt individ, el se 
putea întreba asupra curioasei pete roşii şi putea chiar 
să atingă oglinda. Dar dacă animalul înţelegea că imagi¬ 
nea reflectată era propria sa imagine, ar fi atins proba¬ 
bil pata de pe propriul său corp. Prima dată Gallup a 
încercat experimentul cu un cimpanzeu, iar animalul a 
acţionat ca şi cum ar fi ştiut că imaginea îl reprezintă 
pe el însuşi. A atins pata roşie de propria-i frunte. 
Raportul lui Gallup asupra experimentului, publicat 
într-un articol din 1970, în revista Science, a reprezentat 
o piatră de hotar în înţelegerea inteligenţei animalelor, 
iar psihologii s-au întrebat cît de larg răspîndită s-ar 
putea dovedi a fi autorecunoaşterea. 

Răspunsul: autorecunoaşterea nu este prea răspîn¬ 
dită. Urangutanii au promovat testul oglinzii dar, sur¬ 
prinzător, gorilele nu l-au trecut. în situaţii mai puţin 
riguroase, unii observatori pretind că au văzut gorile 
uitîndu-se în oglindă ca şi cum şi-ar fi recunoscut pro¬ 
pria imagine, ceea ce poate fi interpretat ca indicînd o 
conştiinţă de sine la aceste animale. Un Rubicon mental 
cu o conştiinţă de sine pe un mal şi absenţa acesteia pe 
celălalt ar avea sens dacă malul conştiinţei de sine ar 
cuprinde oameni şi maimuţe superioare, iar pe celălalt 
mal s-ar afla restul primatelor şi celelalte animale. Unii 

primatologi, bazîndu-se pe observaţiile lor asupra vieţii 
sociale complexe a mai multor specii de maimuţe, con¬ 
sideră totuşi această împărţire cu totul exclusivă. Un test 
al acestei exclusivităţi a fost recent relevat de teza 
„înşelăciunii tactice". 

Andrew Whiten şi Richard Byrne, de la Universi¬ 
tatea St. Andrews din Scoţia au inventat acest termen. 
Ei îl definesc ca „o capacitate a individului de a folosi 
«un comportament sincer» din repertoriul său obişnuit 
într-un context diferit, astfel încît chiar indivizii care 
îl cunosc sînt înşelaţi", cu alte cuvinte, în mod inten¬ 
ţionat un animal îl minte pe altul. Pentru a fi capabil 
să îl înşele intenţionat pe altul, un animal trebuie să 
ştie cum sînt văzute acţiunile lui de către celălalt. O 
astfel de capacitate cere conştiinţă de sine. 

Dacă înşelăciunea reuşeşte cît de cît, înseamnă că 
aceasta nu a fost prea des folosită: ca şi băiatul care 
striga „lupul!", nu poţi face acest lucru prea des dacă 
vrei să-ţi păstrezi credibilitatea. 

După ce au văzut mai multe cazuri de ceea ce putea 
fi interpretat drept înşelăciune într-un grup de babuini 
studiaţi în munţii Drakensberg din sudul Africii, Byrne 
şi Whiten au început să se intereseze de acest compor¬ 
tament. De exemplu, într-o zi, Paul, un mascul tînăr, 
s-a apropiat de Mei, o femelă matură, care era preocu¬ 
pată de dezgroparea unui tubercul suculent. Paul a 
privit în jur şi a constatat că nu se vedea nici un alt 
babuin, deşi era cu siguranţă conştient că aceştia nu erau 
departe. Paul a scos un strigăt pătrunzător, ca şi cum 
ar fi fost în pericol. Mama lui Paul, superioară ierarhic 
femelei Mei, a reacţionat ca orice mamă ocrotitoare: ea 
s-a repezit acolo şi a izgonit vinovatul aparent, pe Mei, 
iar Paul, ca din întîmplare, a mîncat tuberculul aban¬ 
donat. S-a gîndit oare Paul: „Hmm, dacă strig, mama 
o să creadă că Mei mă atacă. Ea o să alerge să mă apere, 

iar eu o să rămîn cu tuberculul zemos să-l mănînc“ ? 
Dacă acest lucru ar fi adevărat, atunci acesta ar repre¬ 
zenta un exemplu de înşelăciune tactică. 

Byrne şi Whiten s-au gîndit că presupunerea ar 
putea fi adevărată şi au început să se intereseze neofi¬ 
cial printre colegii lor primatologi despre observaţiile 
de teren ale acestora. Li s-au relatat multe întîmplări 
asemănătoare cu cea a lui Paul, deşi puţine au pătruns 
în paginile literaturii ştiinţifice, fiind socotite anecdo¬ 
tice şi prin urmare neştiinţifice. în 1985 şi apoi din nou 
în 1989, au apelat la cercetările a peste o sută dintre 
colegii lor, solicintîndu-le relatări despre presupunerile 
înşelăciunii tactice. Ei au primit peste trei sute de 
exemple care nu erau limitate doar la observaţii asupra 
maimuţelor superioare, ci includeau totodată şi 
observaţii asupra maimuţelor inferioare. Interesant este 
faptul că nimeni nu a pretins că a constatat comporta¬ 
mente de înşelăciune şi la lemurieni. 

Problema care se pune în faţa primatologilor în 
căutarea elementelor doveditoare privind comporta¬ 
mentul de înşelăciune este următoarea: reprezintă 
această acţiune într-adevăr un exemplu de raţionament 
individual bazat pe conştiinţa de sine? Paul, de 
exemplu, ar fi putut pur şi simplu învăţa din alte 
împrejurări că strigătul lui i-ar asigura accesul la tuber¬ 
culul lui Mei. în acest caz, reacţia lui ar fi un răspuns 
învăţat şi nu un comportament de înşelăciune tactică. 

Atunci cînd Byrne şi Whiten au aplicat criterii 
stricte presupuselor cazuri de înşelăciune tactică, 
eliminînd cu toată grija posibilităţile de învăţare, ei au 
constatat că, din 253 de cazuri adunate în cercetarea 
din 1989, numai despre 16 se putea spune că reprezintă 
adevărate comportamente de înşelăciune tactică. Per¬ 
sonajele tuturor acestor cazuri erau maimuţe supe¬ 
rioare, iar cele mai multe erau cimpanzei. Voi da un 

exemplu observat în Tanzania, la rezervaţia Gombe 
Stream, de către primatologul olandez Frans Plooij. 

Un cimpanzeu mascul adult se afla singur într-o 
zonă de hrănire, cînd, prin mijloace electronice, s-a 
deschis o lădiţă dezvăluind prezenţa unor banane. 
Tocmai atunci a sosit un al doilea cimpanzeu; primul 
a închis repede cutia şi a şters-o de acolo, prefăcîndu-se 
nepăsător, ca şi cum nimic neobişnuit nu se petrecuse. 
A aşteptat apoi plecarea intrusului, după care repede a 
deschis lădiţa şi a scos bananele. Cu toate acestea, a fost 
păcălit. Intrusul nu plecase, ci se ascunsese şi aşteptase 
să vadă ce se întîmplă. înşelătorul fusese înşelat. Acesta 
este un exemplu convingător de comportament de 
înşelăciune tactică. 

Observaţii de acest fel deschid o fereastră spre 
inteligenţa cimpanzeilor. O concluzie susţinută cu 
entuziasm de către cercetătorii care lucrează temeinic 
cu cimpanzeii este că în mod evident aceste animale 
experimentează un grad semnificativ de conştiinţă 
reflexivă. Cimpanzeii manifestă un puternic simţ al 
conştiinţei prin felul în care interacţionează unul cu 
altul şi cu oamenii. Ca şi oamenii, ei sînt capabili să 
sesizeze gîndurile, dar capacitatea lor de înţelegere este 
mai limitată. 

La oameni, cei care sesizează gîndurile merg din¬ 
colo de simpla anticipare a ceea ce alţii vor face în anu¬ 
mite împrejurări; ei sînt capabili să ştie ceea ce ar putea 
simţi alţii. Cu toţii simţim simpatie sau empatie faţă 
de alţii, cînd aceştia se confruntă cu situaţii pe care le 
ştim dureroase sau primejdioase. Suferim prin identi¬ 
ficare chinul celorlalţi, uneori intens, pînă la durerea 
fizică. Cea mai sfîşietoare experienţă prin identificare 
în societatea umană este frica de moarte, sau pur şi 
simplu conştiinţa morţii care a avut un mare rol în 
construcţia mitologiei şi religiei. în ciuda conştiinţei 

de sine, cimpanzeii par, în cel mai bun caz, să mani¬ 
feste nedumerire faţă de moarte. Există multe relatări 
privind supărarea sau dezorientarea unor indivizi sau 
chiar a unor familii la moartea cuiva apropiat. De 
exemplu, cînd moare un pui, uneori mama lui poartă cu 
ea cadavrul micuţ timp de cîteva zile, înainte de a-1 lăsa 
deoparte. Mama pare să încerce mai curînd o tulburare 
decît ceea ce noi am numi supărare. Dar cum am putea 
şti acest lucru ? Poate că mai semnificativă este lipsa a 
ceea ce am recunoaşte a fi compasiunea celorlalţi indi¬ 
vizi pentru mama îndurerată. Indiferent de suferinţa 
mamei, ea suferă singură. Limitele cimpanzeilor în 
înţelegerea celorlalţi se extind şi asupra lor ca indivizi. 
Nimeni nu a văzut vreun semn că cimpanzeii sînt 
conştienţi de propria lor moarte, de iminenţa morţii. 
Dar, din nou, cum am putea şti acest lucru ? 

Ce am putea spune despre cum era conştiinţa de 
sine a strămoşilor noştri? Au trecut vreo şapte mili¬ 
oane de ani de la strămoşul comun al omului şi al cimpan¬ 
zeului. Trebuie aşadar să fim prudenţi în presupunerea 
că cimpanzeii au rămas neschimbaţi şi că privindu-i pe 
ei îl privim într-adevăr pe acel strămoş comun. Cim¬ 
panzeii trebuie să fi evoluat în moduri diferite de cînd 
s-au despărţit de genealogia umană, dar se poate pre¬ 
supune că strămoşul comun, o maimuţă cu un creier 
mărit care ducea o viaţă socială complexă, ar fi dez¬ 
voltat în ea nivelul de conştiinţă al cimpanzeului. 

Să presupunem că strămoşul comun al omului şi al 
maimuţei africane avea un nivel al conştiinţei de sine 
echivalent celui al cimpanzeului actual. Din ceea ce 
ştim despre caracteristicile biologice şi organizarea 
socială a speciilor de australopitecine, ele erau în esenţă 
maimuţe bipede: structura socială a acestor specii nu 
putea fi mai intensă decît cea pe care o vedem la 
babuinii actuali. Nu există, prin urmare, un motiv 

convingător ca nivelul conştiinţei lor de sine să fi 
crescut în timpul primilor cinci milioane de ani de 
existenţă a familiei umane. 

Schimbarea semnificativă care s-a petrecut în 
evoluţia genului Homo în volumul creierului şi în arhi¬ 
tectura acestuia, în organizarea socială şi în modul de 
trai, a marcat probabil şi începutul unei schimbări în 
privinţa nivelului conştiinţei. începuturile modului de 
viaţă ca vînător şi culegător au dus cu siguranţă la 
creşterea complexităţii şahului social pe care strămoşii 
noştri ştiau să-l stăpînească. Jucătorii iscusiţi ai acestui 
joc, cei înzestraţi cu un model mental mai adecvat, cu 
o conştiinţă mai pătrunzătoare, se vor fi bucurat de un 
succes de împerechere şi social mai mare. Acest lucru 
este favorabil selecţiei naturale prin creşterea conştiinţei 
la un nivel din ce în ce mai înalt. Această desfăşurare 
treptată a conştiinţei ne-a transformat într-un nou gen 
de animal. Ne-a transformat într-un animal care îşi sta¬ 
bileşte după voinţă norme de comportament bazate pe 
ceea ce este socotit a fi bine sau rău. 

Desigur, în mare parte acestea sînt simple speculaţii. 
Cum am putea şti ce s-a petrecut cu nivelul de 
conştiinţă al strămoşilor noştri în timpul celor 2,5 mili¬ 
oane de ani trecuţi ? Cum am putea stabili cînd a 
devenit acest nivel aşa cum îl cunoaştem noi astăzi ? 
Antropologii se confruntă cu o aspră realitate, şi anume 
cu faptul că aceste întrebări pot rămîne fără răspuns. 
Dacă cu greu pot dovedi că o altă fiinţă umană are 
acelaşi nivel de conştiinţă ca mine şi dacă cei mai mulţi 
biologi eşuează în încercările lor de a determina gradul 
de conştiinţă al animalelor, cum poate cineva să dis- 
cearnă semnele conştiinţei reflexive aparţinînd fiinţelor 
de mult dispărute ? Conştiinţa este încă mai puţin sesi¬ 
zabilă în urmele arheologice decît este limba. Unele 
comportamente umane, cum ar fi expresia artistică, 



APARIŢIA CONŞTIINŢEI 193 


reflectă aproape fără îndoială atît trezirea conştiinţei, cît 
şi limbajul. Altele, precum făurirea uneltelor de piatră, 
pot, aşa cum am văzut, să ne ofere cheia limbajului dar 
nu şi pe cea a conştiinţei. Totuşi, există o activitate 
umană care evocă conştiinţa, activitate care îşi lasă 
uneori sigiliul în urmele preistorice: îngroparea delibe¬ 
rată a celor morţi. 

îngroparea rituală a defunctului vorbeşte clar despre 
conştiinţa morţii şi deci despre o conştiinţă de sine. 
Fiecare societate are modalităţi de adaptare a morţii ca 
parte a religiei şi mitologiei sale. Există mii de căi prin 
care acest lucru se realizează în epoca modernă, variind 
de la grija prelungită pentru trupul neînsufleţit pe par¬ 
cursul unei lungi perioade, comportînd chiar mutarea 
acestuia dintr-un loc special în altul după o perioadă de 
un an sau mai mult, pînă la atenţia minimă acordată 
defunctului. Uneori ritualul constă în îngropare. Ritua¬ 
lul înmormîntării în vechile societăţi ar oferi ocazia 
îngheţării în timp a ceremoniei pentru a permite mai 
tîrziu arheologilor să o descifreze. 

Prima dovadă a înmormîntării deliberate din istoria 
umană este îngroparea unui neanderthalian în urmă cu 
nu mai mult de 100 000 de ani. Una dintre cele mai 
impresionante înmormîntări a avut loc mai tîrziu, acum 
circa 60 000 de ani, în munţii Zagros din nordul 
Irakului. Un bărbat matur a fost îngropat la intrarea 
unei peşteri; trupul său fusese, evident, pus pe un pat 
de flori cu potenţial medicinal, judecînd după polenul 
care a fost găsit în sol, în jurul scheletului fosilizat. 
Unii antropologi au avansat ideea că poate era un 
şaman. Mai devreme de 100 000 de ani nu există nici o 
dovadă a vreunui fel de ritual care ar putea trăda 
existenţa conştiinţei reflexive. Nici nu există, aşa cum 
am observat în capitolul al şaselea, semne ale vreunei 
arte. Este adevărat că absenţa unei asemenea dovezi nu 

înseamnă în mod absolut şi absenţa conştiinţei, dar nici 
nu poate fi invocată în sprijinul conştiinţei. Aş găsi 
totuşi surprinzător ca strămoşii direcţi ai populaţiei de 
sapiens arhaic şi mai tîrziu de Homo erectus să nu fi 
avut vreun nivel de conştiinţă în mod semnificativ mai 
înalt decît cel al cimpanzeilor. Complexitatea lor 
socială, mărimea volumului creierului şi, probabil, abili¬ 
tatea limbajului, toate indică acest lucru. 

Aşa cum am sugerat, neanderthalienii şi probabil şi 
alţi sapiens arhaici aveau conştiinţa morţii şi, decurgînd 
neîndoielnic de aici, o conştiinţă reflexivă înalt dez¬ 
voltată. Dar era ea oare la fel de clară ca aceea pe care 
o cunoaştem noi astăzi ? Probabil că nu. Apariţia lim¬ 
bajului deplin modern şi a conştiinţei deplin moderne 
erau fără îndoială relaţionate între ele potenţîndu-se 
reciproc. Omul actual a devenit astfel atunci cînd a 
vorbit ca şi noi şi şi-a înţeles şinele întocmai ca noi. 
Dovezile acestui fapt pot fi găsite cu siguranţă în arta 
Europei şi a Africii de acum 35 000 de ani şi în ritua¬ 
lul complicat care însoţea înmormîntarea în Paleoliticul 
superior. 

Fiecare societate omenească are un mit originar, o 
istorie fundamentală, în raport cu toate celelalte. Aceste 
mituri originare cresc din izvorul conştiinţei de sine 
— vocea interioară care caută explicaţia fiecărui lucru. 
Dintotdeauna de cînd conştiinţa de sine a ars strălucitor 
în mintea omenească, mitologia şi religia au fost com¬ 
ponente ale istoriei umane. Chiar şi în această eră a 
ştiinţei probabil că lucrurile vor rămîne la fel. Tema 
obişnuită a mitologiei constă în punerea motivelor şi 
emoţiilor umane pe seama animalelor şi chiar a 
obiectelor fizice şi a forţelor naturii cum sînt munţii şi 
furtunile. Această tendinţă de antropomorfizare 
izvorăşte în mod natural din contextul în care 

evoluează conştiinţa. Conştiinţa este un instrument 
social pentru înţelegerea comportamentului celorlalţi, 
instrument modelat după propriile sentimente. A 
atribui aceleaşi motivări aspectelor non umane ale lumii, 
dar care sînt totuşi aspecte importante, e un proces 
simplu şi natural de extrapolare. 

Animalele şi plantele au un rol fundamental în 
supravieţuirea vînătorului-culegător, ca şi elementele 
naturale care întreţin mediul. Viaţa, ca o interacţiune 
complexă a tuturor acestor elemente, este văzută 
totodată şi ca o interacţiune a actelor intenţionale, 
întocmai ca în mecanismul social. Nu este aşadar sur¬ 
prinzător că animalele şi forţele naturii joacă un impor¬ 
tant rol în mitologia popoarelor din lumea întreagă. La 
fel s-a întîmplat probabil şi în trecut. 

în perioada cînd am vizitat multe dintre peşterile 
pictate din Franţa, acum zece ani m-am gîndit la acest 
lucru. Imaginile pe care le aveam în faţa ochilor, unele 
dintre ele simple schiţe, iar altele realizate în amănunt, 
m-au impresionat întotdeauna puternic, dar înţelesul 
lor nu-mi era clar. Mai ales figura jumătate om, jumă¬ 
tate animal, mi-a stimulat şi mi-a înfrînt imaginaţia. 
Eram sigur că mă aflam în prezenţa elementelor unui 
mit originar al unei populaţii străvechi dar pe care nu 
aveam cum să-l surprind. Ştim din istoria recentă că 
populaţia San din Africa de Sud crede că antilopa are 
numeroase puteri spirituale, dar nu putem decît să 
facem speculaţii în privinţa rolului pe care îl aveau calul 
şi bizonul în viaţa spirituală a epocii glaciare în Europa. 
Ştim că aveau un rol important, dar nu ştim care. 

Stînd înaintea imaginilor de bizoni din Le Tuc d’Au- 
doubert, am simţit înrudirea minţilor umane de-a 
lungul mileniilor: mintea creatorilor acestor imagini şi 
propria mea minte, mintea spectatorului. Şi am simţit 
frustrarea de a fi departe de lumea acestor artişti, nu 

pentru că eram separaţi în timp, ci pentru că eram 
despărţiţi prin propriile noastre culturi. Acesta este 
unul dintre paradoxurile lui Homo sapiens: trăim prin 
proprie experienţă unitatea şi diversitatea unei minţi 
modelate de ere întregi de viaţă dusă ca vînător-cule- 
gător. Trăim unitatea prin posesiunea comună a unei 
conştiinţe de sine şi sentimentul unui respect admirativ 
faţă de miracolul vieţii. Trăim totodată diversitatea 
acestei minţi prin culturile deosebite exprimate în 
limbă, obiceiuri şi religii pe care le-am creat şi care, la 
rîndul lor, ne creează. Ar trebui să ne bucurăm de 
roadele atît de minunate ale evoluţiei. 

